પુષ્પોથી લીસું કામ હવે બોલવું ગમતું નથી\nપ્રસંગ અનુરૂપ ફૂલોની પસંંદગીના અભાવે ક્યારેક ગેરસમજ ઊભી થાય છે\nફૂલો સૌથી શ્રેષ્ઠ અને અમૂલ્ય ભેટ કહેવાય છે. ફૂલોની ખાસિયત એ છે કે તે કોઈપણ પ્રસંગે હૃદયની ઉર્મિઓને અન્યો સુધી પહોંચાડવાની ક્ષમતા ધરાવે છે. હા, જુદા જુદા પ્રસંગે વિવિધ પ્રકારના પુષ્પો આપવાનો હોય છે. આપણે ત્યાં પણ પાશ્ચાત્ય દેશોની જેમ શુભ પ્રસંગે પુષ્પગુચ્છ ભેટ આપવાની ફેશન શરૂ થઈ છે. આ પ્રથા એકંદરે સારી છે પરંતુ પ્રસંગ અનુસાર પુષ્પોની ખોટી પસંદગી થઈ જાય તો તે ખોટો સંદેશ વ્યક્ત કરે છે.\nપુષ્પો લાગણીઓને વાચા આપે છે. પ્રત્યેક પુષ્પ દ્વારા વ્યક્ત થતી લાગણી ભિન્ન-ભિન્ન હોય છે. જેમ કે ઃ\nલાલ ગુલાબ ઃ કોઈપણ પ્રસંગે અથવા પ્રસંગ વગર પ્રેમીજનો એકમેકને લાલ ગુલાબની ભેટ આપે છે. લાંબી દાંડીવાળા લાલ ગુલાબ દ્વારા પ્રેમી પોતાની પ્રિયતમાને ‘આઈ લવ યુ’ કહે છે. કોઈપણ પ્રસંગ વગર જ્યારે લાલ ગુલાબ આપવામાં આવે તો તે પ્રેમીનું હૃદય જીતી લે છે. લાલ ગુલાબ ‘રોમેન્ટીક લવ’નું પ્રતિક છે એટલે જ તે યુવાનોનું પ્રિય ફૂલ છે. પ્રેમની અભિવ્યક્તિનું તે ઉત્તમ માઘ્યમ ગણાય છે.\nપીળું ગુલાબ ઃ પીળું ગુલાબ મિત્રતાનું પ્રતિક છે, મિત્રો, સહકર્મચારીઓ અથવા ભાઈ-બહેનોને આપવા માટે તે ઉત્તમ ભેટ ગણાય છે. પ્રેમીજનો આ ગુલાબનો ભાગ્યે જ ઉપયોગ કરે છે.\nગુલાબી ગુલાબ ઃ ગુલાબી ગુલાબ ગુપ્ત પ્રેમ વ્યક્ત કરે છે. મિત્રતા અને રોમેન્ટિક પ્રેમ વચ્ચેની અસમંજસભરી સ્થિતિ હોય ત્યારે ગુલાબી ગુલાબ આપવામાં આવે છે. તે કોઈ વ્યક્તિ માટે હૃદયમાં રહેલા ગુપ્ત પ્રેમને વ્યક્ત કરે છે એટલે આ ભેટ માત્ર મિત્રતાની લાગણી હોય તેવી વ્યક્તિને ન અપાય.\nસફેદ ગુલાબ ઃ સફેદ ગુલાબ નિર્દોષ પ્રેમનું પ્રતિક છે. કુટુંબીજનોને આપવા માટે તે ઉત્તમ ભેટ ગણાય છે. મરણ પ્રસંગે પણ તેનો ઉપયોગ કરવામાં આવે છે.\nકાર્નેશન (આછા ગુલાબી રંગના ગુલાબ) ઃ જ્યારે કોઈ વ્યક્તિ માટે હૃદયમાં પ્રેમની લાગણી હોય પરંતુ તે વ્યક્ત ન કરી હોય ત્યારે આછા ગુલાબી રંગના ગુલાબ આપવામાં આવે છે.\nઓર્કિડ (શતાવરી) ઃ પ્રેમ અને સૌંદર્યની અભિવ્યક્તિ આ ફૂલો દ્વારા કરવામાં આવે છે. આ ફૂલો કોઈપણ શુભપ્રસંગે કોઈપણ વ્યક્તિને આપી શકાય છે. ઓર્કિડ બધાને જ પ્રિય છે અને તે કોઈ ચોક્કસ પ્રકારનો સંદેશ ધરાવતા નથી.\nડેઈઝી ઃ આ પુષ્પો સંનિષ્ઠ પ્રેમનું પ્રતિક ગણાય છે. તેથી તે માતા-પિતા કે અન્ય વડીલો પ્રત્યેના પ્રેમને વ્યક્ત કરવા આપવામાં આવે છે.\nલીલી ઃ પવિત્રતા અને માઘુર્યનું પ્રતિક એટલે લીલીના પુષ્પો પુત્રી અથવા ભત્રીજીને આપવા માટે શ્રેષ્ઠ ભેટ ગણાય છે.\nચેરી સેન્થમમ ઃ આ પુષ્પો મિત્રતા વ્યક્ત કરે છે એટલે તે કોઈપણ પ્રસંગે મૈત્રીભાવ વ્યક્ત કરવા આપી શકાય છે. પરંતુ તે પ્રેમની લાગણી વ્યક્ત ન કરતાં હોવાથી પ્રેમીજનોમાં તે પ્રિય નથી.\nપુષ્પો કુદરતની ઉત્તમ ભેટ છે. જ્યારે આ ભેટ અન્યોને આપવામાં આવે ત્યારે તે અમૂલ્ય બની જાય છે. જો તમને ફૂલોનું મહત્ત્વ ખબર હોય તો તમે તમારી લાગણી સારી રીતે વ્યક્ત કરી શક્શો.


સેન્સેક્સ 205 અંક પર બંધ, નિફ્ટી 12150ની નજીક – NET DAKIYA\nસેન્સેક્સ 205 અંક પર બંધ, નિફ્ટી 12150ની નજીક\nસ્થાનિક શેરબજારમાં મિશ્ર વૈશ્વિક સંકેતો વચ્ચે દિવસભર નબળાઇ જોવા મળી છે. કારોબારના અંતે સેંસેક્સ અને નિફ્ટી બંને મુખ્ય સૂચકાંકો સતત બીજા દિવસે લાલ નિશાનમાં બંધ થયા છે. સેન્સેક્સ કારોબારના અંતે, તે 205 અંક ગુમાવ્યો છે અને 41,323.81 પર બંધ રહ્યો છે. તે જ સમયે, નિફ્ટી પણ 55 અંકના ઘટાડા સાથે કારોબારના અંતે 12,169.85 ના સ્તરે બંધ રહ્યો હતો. નિફ્ટી માટે આ2અઠવાડિયાની નીચી સપાટી છે.\nઅમને જણાવી દઈએ કે સોમવારે શેર બજાર મોટા ઘટાડા પર બંધ રહ્યો હતો. ઓટો અને બેંક શેર ઉપરાંત રિયલ્ટી શેર પણ આજે વેચાઇ રહ્યા છે. વૈશ્વિક સંકેતોની વાત કરીએ તો એશિયન બજારોમાં નબળાઇ જોવા મળી છે. જ્યારે સોમવારે યુએસ માર્કેટ મજબુત બંધ રહ્યો હતો.\nઆજના કારોબારમાં, નિફ્ટી પરના 11 મુખ્ય સૂચકાંકો9માંથી લાલ નિશાનમાં બંધ થયા છે. ફાર્મા અને મીડિયા ઇન્ડેક્સ ફક્ત ગ્રીન માર્ક પર બંધ રહ્યો છે. બેન્ક નિફ્ટીમાં સતત ત્રીજા દિવસે ઘટાડો જોવા મળ્યો હતો. ઓટો,મેટલ અને રિયલ્ટી ઇન્ડેક્સ 1 ટકાથી વધુ નીચે બંધ રહ્યો છે. આજના કારોબારમાં ટાટા સ્ટીલ, મહિન્દ્રા એન્ડ મહિન્દ્રા, મારુતિ સુઝુકી, એશિયન પેઇન્ટ્સ, પાવરગ્રિડ અને આઇટીસી ટોચના ઘટાડામાં હતા. જ્યારે અલ્ટ્રાટેક સિમેન્ટ, કોટક બેંક, એચડીએફસી અને ઓએનજીસી ટોપ ગેઇનર્સ છે. સેન્સેક્સ 30 ના 22 શેરો લાલ નિશાનમાં બંધ થયા છે.\nPrevપાછળપત્નીની આ આદતથી પરેશાન પતિએ ષડયંત્ર રચી પત્નીની કરી હત્યા…\nઆગળજેને વિરોધ કરવો હોય તે કરે CAA પરત લેવામાં નહી આવે : અમિત શાહ…Next\nપ્રાંતિજ વાસીઓ હવે ચેતી જશે..! નહીં તો એક હજારમાં પડશે માસ્ક\nસુરત : સગા માસાએ સગીરાને બનાવી હવસનો શિકાર, ગર્ભવતી બનતા ભાંડો ફૂટ્યો


if you did not had dabeli than what you seen in kutch | દાબેલી નહીં ખાઈ તો કચ્છ ક્યા દેખા? - lifestyle\nPublished: Feb 21, 2020, 18:02 IST | Divyasha Doshi | Mumbai Desk\nકચ્છ નહીં દેખા તો કુછ નહીં દેખા એવું કહેવાય છે. જોકે કચ્છ ફરવા જાઓ ત્યારે ત્યાંની કચ્છી દાબેલી ન ખાધી તો કચ્છનો ફેરો ફોગટ કહેવાય. મુંબઈમાં પણ હવે તો ઘણેઠેકાણે કચ્છ જેવી જ દાબેલીઓ મળે છે, પણ એ રિયલ કચ્છી દાબેલી તો નથી જ\nપાંઉ અને બટાટાનું કૉમ્બિનેશન સ્વાદરસિયાઓ માટે ડેડલી છે. મુંબઈગરા વડાપાંઉ ખાય, વિદેશી બર્ગર ખાય અને કચ્છીઓ દાબેલી ખાય. કેટલીક વાનગીઓ માટે એ પ્રદેશમાં જ જવું પડે. કચ્છી દાબેલી આમ તો હવે જ્યાં-જ્યાં ગુજરાતી વસે છે ત્યાં મળે છે, પણ કચ્છમાં જઈને દાબેલી ખાઓ તો લાગે કે આ દાબેલીનો સ્વાદ કંઈક જુદો જ છે. ગયા અઠવાડિયે કચ્છમાં ગાંધીધામ, માંડવી અને ભુજ જવાનું થયું ત્યારથી મનમાં એક જ વાત હતી કે કચ્છમાં દાબેલી ખાવી છે. અહીં એને ડબલરોટી તરીકે પણ ઓળખવામાં આવે છે.\nકચ્છનું માંડવી શહેર ઇતિહાસ સાચવીને બેઠું છે. માંડવીમાં પ્રવેશતાં જ અંગ્રેજોના જમાનાનો માંડવી પુલ અને ગેટ પસાર કરવા પડે. માંડવી શહેર હોવા છતાં મુંબઈગરાને થોડું શાંત લાગે. બજાર હોય ત્યાં થોડી ભીડભાડ લાગે પણ મુંબઈના પરાના સ્ટેશન કરતાં ઓછી. માંડવી દાબેલીનું પણ જન્મસ્થાન ખરું. ઠેર-ઠેર તમને ડબલરોટીનાં બોર્ડ મળે. જેમ મુંબઈમાં વડાપાંઉના સ્ટૉલ હોય એમ. દાબેલીને જગપ્રસિદ્ધ કરનાર માંડવીના ગાભાભાઈ અને મોહન બાવાજી છે. ૧૯૬૦ની આસપાસ તેમણે પાંઉની વચ્ચે બટાટાનું પૂરણ અને ચટણી ભરીને પીરસવાનું શરૂ કર્યું હતું. તેમનું પૂરું નામ કેશવજી ગાભા ચુડાસમા હતું, જે કેશા માલમ તરીકે પણ ઓળખાતા. એ ગાભાભાઈએ લાલ મરચાંની તીખાશ અને રંગ બટાટાના પૂરણમાં ભેળવીને ડબલરોટીમાં મૂકીને વેચવાનો વિચાર અમલમાં મૂકતાં જ હિટ થયો. એમાં મસાલાની કમાલ તો હતી જ પણ પાંઉ અને શાક જ તો બટાટાનું, હાથ બગાડ્યા સિવાય ખાઈ શકાય અને ચાલતાં-ચાલતાંય ખાઈ શકાય અને નાસ્તા તરીકે કે જમવામાંય ખાઈ શકાય. કહેવાય છે કે એ સ્વાદ જે ગાભાભાઈની દાબેલીમાં હતો એ એટલો અદ્ભુત હતો કે રોજ સાંજે એક કલાકમાં જ તેમનો માલ ખતમ થઈ જતો. એ ગાભાભાઈનું ગયા વરસે નિધન થઈ ગયું અને તેમના પછી કોઈ વારસદારે દાબેલી વેચવાનું ચાલુ નથી રાખ્યું એવું સાંભળવા મળ્યું.\nદાબેલી અને કડક\nઝરપરાના ખેડૂત નારણ ગઢવી અમને માંડવી ફરવા લઈ ગયા હતા. ત્યાં તેમણે કહ્યું કે સારી દાબેલી ખાઈએ. માંડવી નગરપાલિકા સામે જોષી ડબલરોટીવાળા પાસે ગયા. એના માલિક વિનય જોષી કહે છે કે તેમના પિતા પાસે તેઓ મસાલો બનાવતા શીખ્યા. ૧૯૮૦ની સાલથી તેઓ અહીં ડબલરોટી વેચે છે. પહેલાં ૧ રૂપિયામાં ત્રણ દાબેલી અને ૧ રૂપિયામાં કડક વેચતા હતા. આજે ૨૦ રૂપિયા અને ત્રીસ રૂપિયામાં વેચાય છે. અમે વાત કરતા હતા ત્યાં સુધીમાં ફટાફટ દાબેલી બનીને વેચાતી હતી. સફેદ દૂધ જેવી ડબલરોટીમાં દાબેલીનો મસાલો, શિંગ, ચટણી, ઝીણા સમારેલા કાંદા નાખીને અમને આપી. બટકું ખાતાં જ વાહ બોલાઈ ગયું. અંદરનું પૂરણ તો ઠીક પણ ડબલરોટીનો તાજો સ્વાદ અને મુલાયમતા પહેલાં અનુભવ્યાં નથી. એટલે જ્યારે તમે એક બટકું ભરો કે તમને પહેલાં તો ડબલરોટીની મુલાયમતા અને સ્વાદ સ્પર્શે. ત્યાર બાદ અંદરનો મસાલો અને ચટણીના તીખા, મીઠા, ખાટા સ્વાદ સાથે શિંગનો ક્રન્ચી અનુભવ સ્વાદના રસમાં ડુબાડી દે. હું તીખું ખાઈ શકતી નહોતી એટલે ઓછી તીખીનો ઑર્ડર આપ્યો હતો. પર્ફેક્ટ સ્વાદ સાથે દાબેલી મોઢામાં ઓગળી જતી હતી. એને માખણની જરૂર નહોતી કે માખણમાં ગરમ કરવાની જરૂર નહોતી. આ છે દાબેલીનો અસલી સ્વાદ. દાબેલી ઉર્ફે ડબલરોટીનો બધો મદાર મસાલા પર તો ખરો જ પણ પાંઉ પર છે એ પહેલી વાર માંડવીમાં સમજાયું. જોકે દાબેલીના મસાલામાં બટાટા છે એ કહો તો જ ખબર પડે, કારણ કે બટાટાનું પૂરણ કરી નાખવામાં આવે. ગરમ, તેજાના મસાલા અને મરચાંને કારણે એનો રંગ કથ્થઈ-લાલ જેવો લાગે. એને આકર્ષક બનાવવા વપરાતા કચ્છમાં થતા દાડમના લાલ દાણા દેખાવ સાથે પોતાનો આગવો સ્વાદ પણ ઉમેરે છે. એકસાથે અનેક સ્વાદ છતાં એને ખાઓ તો દરેક સ્વાદનો અનુભવ તમને ચાવતાં-ચાવતાં થાય. ફાઇન ડાઇનિંગમાં પણ આ દાબેલી દોડે એવું સ્વાદના સ્તરોને દરેક બાઇટ પર અનુભવતા વિચાર આવ્યો.\nદરિયાકિનારે હોવા છતાં માંડવીનું વાતાવરણ મુંબઈથી જુદું છે. ત્યાંનું પાણી, હવા અને મસાલા પણ સ્વાદમાં ઉમેરાતાં જ હશે. પહેલાં તો મને લાગ્યું કે કડક એટલે ડબલરોટીને શેકીને કે ગ્રિલ કરીને કડક બનાવીને આપશે પણ ના, હું ખોટી પડી. જિંદગીમાં પહેલી વાર કડક ખાતી હતી. કડક હકીકતમાં દાબેલી ભેળ છે એવું કહી શકાય. એક ડિશમાં કડક બન, આમલી-ખજૂરની લાલચટક ચટણી, બટાટાનો મસાલો, કાંદા, ટમેટાં અને ઉપર મસાલા શિંગ મૂકીને તમને આપે. રસદાર એ કડકને ચમચીમાં ભરીને ખાઓ એટલે કડક પાંઉ સાથે રસો, શિંગ, કાંદા અને ટમેટાંનો સ્વાદ તમને ક્રમશઃ આવે. દાબેલીથી સહેજ જુદું લાગે, કારણ કે ડબલરોટી નથી પણ સ્વાદ તો દાબેલીના મસાલાનો જ. એટલે જેને જે પસંદ હોય એ ખાય. માંડવીમાં બીજા અનેક ડબલરોટીવાળા છે. જો તેમની ડબલરોટી તાજી હશે તો એનો પણ સ્વાદ સારો જ હશે. આ દરેક ડબલરોટીવાળા બહાર લારી પર જ ડબલરોટી બનાવીને વેચે. જોકે પાછળ તેમની દુકાન હોય અને બેસવાના બાંકડા પણ હોય છે. કેટલીક જગ્યાએ જ્યાં જગ્યાનો અભાવ હોય ત્યાં ઊભા-ઊભા જ ખાવી પડે.\nભુજના બસ-સ્ટૅન્ડ પાસે આવેલી માંડવી અને બિનહરીફની દાબેલી પર વધુ ભીડ દેખાય પણ ખ્યાલ આવે કે મોટા શહેરમાં બસ-સ્ટૅન્ડ પાસે એટલા બધા માણસો આવતા-જતા હોય કે ત્યાં ભીડ હોય પણ અહીં સાદી દાબેલી, બટર દાબેલી, ચીઝ દાબેલી પણ ખાઈ શકો. તીખી તમતમતી દાબેલી ખાવા માટે અહીં સતત ભીડ હોય છે અને એકસાથે ચારેક જણ બનાવતા હોય એવું પણ બને. ગાંધીધામમાં પણ ઝંડા ચોક પાસે બિનહરીફ દાબેલીની દુકાન છે. માંડવીની જેમ ભુજમાં અને ગાંધીધામમાં પણ બેસવાની વ્યવસ્થા હોવા છતાં મોટા ભાગના લોકો ઊભા રહીને ખાતા હોય છે.\nકચ્છ જતાં પહેલાં અમદાવાદમાં માણેક ચોકમાંય ફરવાનું બન્યું હતું. માણેક ચોક જૂનું બજાર છે. આજે પણ મોટા ભાગના અમદાવાદી અહીં ખરીદી કરવા આવે છે. ત્યાં રૉયલ દાબેલીવાળો બપોરે બાર વાગ્યાથી રાતના બાર વાગ્યા સુધી બેસે છે. બપોરે બાર વાગ્યે તે રેંકડી શરૂ કરે ત્યારથી જ એકસાથે પચાસેક દાબેલી બનાવવાના કામમાં લાગી જાય. એ નજારો જોવો એ પણ એક લહાવો છે. એક માણસ સતત દાબેલી બનાવ્યા જ કરે. વીસ રૂપિયામાં એક દાબેલી ખાઓ તો પેટ ભરાઈ જાય. મૂળ કચ્છના જ પણ તેની પાસે એટલું કામ હોય કે વાત કરવાની ફુરસદ ન હોય. શક્ય જ છે, કારણ કે માણેક ચોકની ગિરદીમાં જાઓ તો જાણો. સાંકડી પોળ અને એમાં અઢળક દુકાનો, ફેરિયાઓ અને નાસ્તાવાળા. સ્વાદ તો અહીં પણ અદ્ભુત જ હતો મુંબઈ કરતાં, પણ કચ્છ એ કચ્છ અને એમાંય માંડવીમાં તમે ડબલરોટી-દાબેલીના જન્મને યાદ કરતાં ખાઓ એટલે સ્વાદમાં ઇતિહાસ ઉમેરાઈ જાય. કચ્છ નહીં દેખા ઔર દાબેલી નહીં ખાઈ તો કુછ નહીં દેખા-ખાયા એવું કહી શકાય. દાબેલીનો સ્વાદ બર્ગર કરતાં અમને તો સારો લાગ્યો. બર્ગરની હરીફાઈમાં ચોક્કસ જ દાબેલી જીતી શકે.\nમાંડવીમાં નવલખી રાતા બંગલાથી આગળ નવાપુરા વિસ્તારમાં સદ્દગત ગાભાભાઇની દાબેલી ગુજરાત વિધાનસભામાં મૂળ માંડવીના (ભુતપૂર્વ મુખ્યમંત્રી) સુરેશચંદ્ર મહેતા, તત્કાલીન મુખ્યમંત્રી કેશુભાઈ પટેલ સહ વિધાનસભાને દાઢે લગાડેલી.\nભુજમાં બસડેપો પાસે લિજ્જતદાર દાબેલી પ્રખ્યાત છે. બિનહરીફની દાબેલીમાં સુકા ગુલાબની પાંદડી ને સીઝનમાં દાક્ષ અને દાડમનું ટૉપિંગ મળે.\nઅંજારના ભીખાભાઈની દાબેલી બહુ ફેમશ છે. ભીખાની દાબેલી ખાવા કલાકો સુધી લાઈનમાં ઊભા રહેવું પડે છે. કહેવાય છે કે તેમની દાબેલી ૨૪ કલાક સુધી રેફ્રિજરેટર વિના ટકી શકે છે અને એટલે એ છાશવારે મુંબઈ પણ આવે છે અને વિદેશોમાં પણ મોકલાય છે.\nmumbai foodindian foodGujarati fooddivyasha doshi


કાંસામાં જશુભાઈ પટેલની નિષ્ઠાથી ભાજપની જંગી સભા યોજાઈ – Prachar Weekly\nHome > Prachar News > કાંસામાં જશુભાઈ પટેલની નિષ્ઠાથી ભાજપની જંગી સભા યોજાઈ\nચોર્યાસી કડવા પાટીદાર સમાજના આગેવાન હોવા છતા પક્ષ પ્રત્યેની વફાદારી દર્શાવી\nભારતીય જનતા પાર્ટીમાં કાંસાના જશુભાઈ પટેલ જેવા સંનિષ્ઠ, નિષ્ઠાવાન, વફાદાર આગેવાનો અને કાર્યકરો હોવાના કારણે આ પાર્ટી દેશના તમામ રાજ્યોમાં ફેલાઈ છે. જશુભાઈ પટેલ, ચોર્યાસી સમાજના આગેવાન હોવા છતાં તેમના પ્રયત્નોથી ભાજપના લોકસભાના ઉમેદવાર શારદાબેન પટેલની ભવ્ય સભા યોજાઈ હતી. આ સભામાં મોટી સંખ્યામાં લોકોએ હાજરી આપી ભાજપમાં વિશ્વાસ વ્યક્ત કર્યો હતો.\nમહેસાણા લોકસભાના સીટના કોંગ્રેસના ઉમેદવાર એ.જે.પટેલ, જીલ્લામાં મોટી મત સંખ્યા ધરાવતા ચોર્યાસી કડવા પાટીદાર સમાજના આગેવાન છે. સમાજનો વ્યક્તિ જ્યારે ઉમેદવારી કરતો હોય ત્યારે સમાજ તેની પડખે હોય તે સુનિશ્ચિત છે. જીલ્લા ભાજપના પૂર્વ પ્રમુખ, ભાજપના અગ્રણી જશુભાઈ પટેલ ચોર્યાસી સમાજના આગેવાન છે. સમાજની વિવિધ સંસ્થાઓ સાથે સંકળાયેલા છે. સમાજના વ્યક્તિ જ્યારે ઉમેદવારી કરતા હોય ત્યારે, સમાજના ઉમેદવારને મદદ કરવા જશુભાઈ પટેલ ઉપર પણ પ્રેશર હશેજ. પરંતુ સમગ્ર દેશમાં લોકસભાની ચુંટણીમાં ભાજપની જ્યારે બે સીટ આવતી હતી તે વખતથી, પક્ષ સાથે વફાદારીપૂર્વક રહી શહેર, તાલુકા અને જીલ્લામાં ભાજપને મજબૂત કરનાર જશુભાઈ પટેલ જેવા આગેવાનોને પાર્ટી પ્રત્યેની નિષ્ઠા આડે કોઈ શેહ શરમ નડતી નથી.\nમહેસાણા લોકસભાના ભાજપના ઉમેદવાર શારદાબેન પટેલનો વિસનગર તાલુકાના ગામડામાં ઝંઝાવાતી ચુંટણી પ્રચાર ચાલી રહ્યો છે. જેમાં કાંસા ગામમાં ઉમિયા માતાના મંદિર બાજુના પ્રવેશદ્વારથી ખુલ્લી જીપમાં શારદાબેન પટેલનો લોકસંપર્ક યોજાયો હતો. ગામમાં લોક સંપર્ક બાદ સરદાર પટેલના બાવલા પાસેના ચોકમાં જંગી જાહેર સભા યોજાઈ હતી. વિધાનસભાની ચુંટણીની જેમજ મોટી સંખ્યામાં ગ્રામજનોએ હાજરી આપી હતી. કાંસામાં ભાજપની જંગી જાહેર સભા યોજાવા પાછળ જશુભાઈ પટેલના પ્રયત્નો મહત્વના હતા. ભાજપ અગ્રણી જશુભાઈ પટેલ વિધાનસભા અને લોકસભાના વર્ષોથી દાવેદાર છે. જેમને પાર્ટીઓ મોકો ન આપવા છતાં પાર્ટી પ્રત્યે તસુભાર પણ રંજ રાખ્યા વગર દરેક ચુંટણીમાં પુરી વફાદારીથી નિષ્ઠાપૂર્વકની કામગીરી કરી બતાવી છે અને આવા આગેવાનો અને કાર્યકરોના પ્રતાપેજ ભાજપ ઉજળુ છે. જંગી સભા યોજવામાં પૂર્વ તાલુકા ભાજપ પ્રમુખ પી.કે.પટેલનુ પણ મહત્વનુ યોગદાન રહ્યુ હતુ.\nસખી બુથમાં મતદાન મથકનુ સંચાલન મહિલાઓ કરશે વિસનગર તાલુકાના ૨.૧૮ લાખ મતદારોના મતદાન માટે તંત્ર સજ્જ


latest report shows how tilak donning gun worshipping cops threaten muslims – News18 Gujarati\nરિપોર્ટમાં ખુલાસો: કેવી રીતે તિલકધારી પોલીસથી મુસ્લિમોમાં વધી રહ્યો છે ડર\nકોમનવેલ્થ હ્યૂમન રાઇટ્સ ઇનિશિએટીવ (CHRI) દ્વારા રિર્પોટ જાહેર કરવામાં આવ્યો છે જેમાં ભારતમાં મુસ્લિમોને પૂર્વાગ્રહના અનેક સ્તરો પર વાત કરવામાં આવી છે\nLast Updated : December 08, 2018, 17:30 IST\nભારતના અલગ-અલગ રાજ્યોમાં મુસ્લિમ સમુદાય અને પોલીસની વચ્ચે થતી વાતચીતમાં લઘુમતી સમુદાયની વિરુદ્ધ વિભિન્ન સ્તરો પર પૂર્વાગ્રહ અને ધાર્મિક વિચારો અને પ્રતીકો દ્વારા બહુમતી સમુદાયની વીરતાની વાત કરવી સામાન્‍ય બાબત છે. હાલમાં જ આવેલા એક રિપોર્ટમાં આ વાત કહેવામાં આવી છે.\nપૂર્વ સૂચના આયુક્ત વજાહત હબીબુલ્લા અને QUILLના નેતૃત્વવાળી કોમનવેલ્થ હ્યૂમન રાઇટ્સ ઇનિશિએટીવ (CHRI) દ્વારા રિર્પોટ જાહેર કરવામાં આવ્યો છે જેમાં ભારતમાં મુસ્લિમોને લઈને પોલીસમાં રહેલા અનેક પ્રકારના પૂર્વાગ્રહનો ઉલ્લેખ કરવામાં આવ્યો છે.\nરિપોર્ટમાં જણાવવામાં આવ્યું છે કે કેવી રીતે પોલીસ મુસ્લિમ બહુમતી ધરાવતા વિસ્તારોને 'મિની પાકિસ્તાન' જેવી રીતે સમજાવે છે. આ રિપોર્ટમાં પોલીસ સ્ટેશનોમાં હિન્દુ ધાર્મિક પ્રથાઓ અને પ્રતીકોના નિરંતર પ્રદર્શનને લઈને ઇન્ફોર્મર નેટવર્ક્સ માટે હાનિકારણ ગણાવ્યું છે અને આ કારણે મુસ્લિમ સમુદાય પોતાને અલગ-એકલો અનુભવે છે.\nઆ રિપોર્ટ અમદાવાદ, રાંચી, દિલ્હી, લખનઉ, બેંગલુરુ, ગુવાહાટી, કોઝીકોડ અને મુંબઈના 197 લોકો સાથે વાતચીતના આધારે તૈયાર કરવામાં આવ્યો છે. જેમાં મોટાભાગે મહિલાઓ અને પુરુષ મુસ્લિમ સમુદાયના હતા. આ ઉપરાંત સીએચઆરઆઈએ 256 નિવૃત્ત પોલીસકર્મીઓ સાથે વન-ટૂ-વન ઈન્ટરવ્યૂ પણ કર્યા છે.\nઆ પણ વાંચો, જનતા જો સરકારથી ડરવા લાગે તો તે તાનાશાહી છે: પૂર્વ CJI દીપક મિશ્રા\nઆ રિપોર્ટમાં કહેવામાં આવ્યું છે કે પોલીસ મુસ્લિમોને તેમની ઓળખના આધારે ટાર્ગેટ કરે છે અને ત્રાસ આપે છે. અનેકવાર લઘુમતી સમુદાયને કોઈ પુરાવા વગર જ અપરાધી બનાવી લેવામાં આવે છે. તેમને સતત ડરાવી ધમકાવીને રાખવામાં આવે છે.\nઆ રિપોર્ટમાં એક પોલીસ અધિકારી સાથે વાતચીતને પણ સામેલ કરવામાં આવી છે, જેમાં તેઓએ કહ્યું કે પોલીસ કોઈ મુસ્લિમ અપરાધી ન હોવાનું જાણતી હોવા છતાંય તેને વધુ ટોર્ચર કરે છે. રિપોર્ટ મુજબ, મુસ્લિમ મહિલાઓને પણ મુશ્કેલીઓનો સામનો કરવો પડે છે. તેઓએ કહ્યું કે પોલીસ જ્યારે અમને બુરખો કે હિજાબ પહેરેલી જોવે છે તો તેમનું વલણ તાત્કાલીક બદલાઈ જાય છે.\nઅમદાવાદની એક મુસ્લિમ મહિલાએ જણાવ્યું કે, પોલીસકર્મીઓને જ્યારે જાણ થાય છે કે અમે મુસ્લિમ બહુમતી વિસ્તારના છીએ તો અમને અપમાનિત કરવા લાગે છે. અનેકવાર અમને ન જવા પર ધમકાવવામાં પણ આવે છે. એક વાર તો તેઓએ એમ પણ કહ્યું કે, 'બુરખો કાઢો, બોમ્બ લઈને આવી છે કે શું?'\nઆ પણ વાંચો, 'પકોડા પોલિટિક્સ' બાદ હવે 'ખિચડી' બનાવશે ભાજપ, સ્થળ રામલીલા મેદાન\nસીએચઆરઆઈના આ રિપોર્ટ મુજબ, મુસ્લિમ સમુદાયના અનેક લોકોને પોલીસ સાથે કોઈ બાબતને લઈ ફરિયાદ કરવામાં પણ ડર લાગે છે. તેઓ પોલીસ સ્ટેશનોમાં પોતાને અલગ-એકલા અને અસુરક્ષિત અનુભવે છે.\nબીજી તરફ, આ રિપોર્ટમાં મુંબઈના એક વ્યક્તિના હવાલાથી લખવામાં આવ્યું છે કે છેલ્લા બે-ત્રણ વર્ષોમાં પોલીસકર્મીઓની વચ્ચે તિલક લગાવવા અને ગાડીઓમાં હિન્દુ દેવતાઓની તસવીરો લગાવવાનું ચલણ વધ્યું છે. ધાર્મિક પ્રતીક અમને આ લોકોથી અલગ અનુભવ કરાવે છે. આ ઉપરાંત રિપોર્ટમાં પોલીસ સ્ટેશનોમાં થનારી શનિ પૂજા, હથિયારોની પૂજા વગેરે વિશે પણ ઉલ્લેખ કરવામાં આવ્યો છે.\nઆ ઉપરાંત રિપોર્ટમાં મુસ્મિલ સમુદાયોને સતત દબાવવાને લઈને પણ વાત કરવામાં આવી છે, જે શહેરોમાં ટીમે પ્રવાસ કર્યો તે તમામમાં મુસ્લિમ બહુમતી વિસ્તારોને મિની પાકિસ્તાન કહેવાને લઈને પણ ફરિયાદ કરવામાં આવી. રિપોર્ટમાં એમ પણ કહેવામાં આવ્યું છે કે તેમને એનકવાર રાષ્ટ્ર વિરોધીના રૂપમાં પણ જોવામાં આવે છે એન તેમની વફાદારી ઉપર પણ આશંકા વ્યક્ત કરવામાં આવે છે.\nરાંચીમાં રહેનારી એક મુસ્લિમ વ્યક્તિએ જણાવ્યું કે રમઝાનના સમયે એક હિન્દુ જાન મસ્જિદની સામે ઘણા સમય સુધી ઊભી રહી, જેના કારણે ત્યાં ગરમાગરમી શરૂ થઈ ગઈ. જ્યારે સ્થિતિને નિયંત્રિત કરવા માટે પહોંચેલી પોલીસે 78 મુસ્લિમ યુવકો અને માત્ર એક હિન્દુ વ્યક્તિની ધરપકડ કરી.\nરિપોર્ટ મુજબ, લોકો સાથેની વાતચીતમાં એ વાત પણ જાણવા મળી કે સ્થાનિક પોલીસ દ્વારા મુસ્લિમ સમુદાયની વચ્ચે ખબરીઓને મોકલવાનું ચલણ વધી ગયું છે અને તેમાં મોટાભાગે ખબરી મુસ્લિમ જ હોય છે. એક વ્યક્તિએ એમ પણ જણાવ્યું કે કેવી રીતે સભાની વચ્ચે થનારા ભાષને કોઈ ખબરીએ વિસ્તારના એસએચઓને મોબાઇલ પર લાઇવ બતાવ્યો હતો.\nઆ રિપોર્ટમાં સંસદથી યાતના નિવારણ કાયદો લાગુ કરવા અને દલિત મુસ્લિમોને સામેલ કરવાને લઈ 1950 અને 1951ના પ્રેસિડેંશિયલ ઓર્ડરના સંશોધનને લાગુ કરવાનો આગ્રહ કરવામાં આવ્યો છે. સીએચઆરઆઈ અને QUILLએ લઘુમતી મામલાના મંત્રાલય દ્વારા નિયુક્ત વિશેષજ્ઞ સમૂહ દ્વારા તૈયાર કરવામાં આવેલા સમાન અવસર આયોગ બિલને કોઈ વિલંબ વગર સંસદમાં રજૂ કરવાની ભલામણ કરી છે. આ ઉપરાંત રિપોર્ટમાં પોલીસમાં વધુ મુસ્લિમોને સામેલ કરવાની પણ વાત કહેવામાં આવી છે.\nFirst published: December 08, 2018, 17:26 IST\nTags: Muslims, પોલીસ\nAviation: જેટ એરવેઝ ફરીથી શરૂ કરશે કોમર્શિયલ ફ્લાઈટ, DGCAએ આપ્યું એર ઓપરેટર સર્ટિફિકેટ\nસુરત: દારૂ માટે નવો જુગાડ!2કપલ કારમાં કરતા દારૂની હેરાફેરી, કારમાં ચોર ખાના જોઈ પોલીસ પણ ચકરાવે ચઢી


આત્માના સૌંદર્યને પ્રગટ કરવાનું પર્વ એટલે સંવત્સરી... - Abtak Media\nHome Dharmik News આત્માના સૌંદર્યને પ્રગટ કરવાનું પર્વ એટલે સંવત્સરી…\nઆત્માના સૌંદર્યને પ્રગટ કરવાનું પર્વ એટલે સંવત્સરી…\nસંવત્સરી એ જૈનોનું મહાન પર્વ છે . આ પર્વ ભાદરવા સુદ પાંચમના દિવસે આવે છે . જૈનોના પર્યુષણ શ્રાવણવદ તેરસથી શરૂ થાય છે અને ભાદરવા સુદ પાંચમે આઠમાં દિવસે એટલે કે પર્યુષણના અંતિમ દિવસે સંવત્સરી આવે છે આમ આઠ દિવસ ચાલતું આ પર્યુષણ પર્વ છે . સંવત્સરી એટલે ક્ષમાપનાનો દિવસ . બીજાને ક્ષમા આપીને અને પોતાનાથી થયેલ ભૂલ બદલ ક્ષમા માગીને હદયમાંથી વેરઝેરના કચરાને કાઢી આત્માને નિર્મળ અને પવિત્ર બનાવવા – માટેનો આ દિવસ છે.\nસરસ્વતી સ્કૂલના સંચાલકો પ્રદીપભાઈ ખીમાણી, જગદીશભાઈ ખીમાણી, નરેશભાઈ ખીમાણી. રવુભાઈ ખીમાણી તથા ગોપીબેન ખીમાણીએ વધુમાં જણાવે છે કે પ્રેમ અને ક્ષમાનું અમોધ શસ્ત્ર રાખનાર વ્યક્તિ સમશેર વિના પણ સમરાંગણ જીતી શકે છે એવો આ પર્વ આપણને સંદેશ આપે છે . ક્રોધથી બળતો ચંડકૌશિક સાપ ક્રોધનું ઝેર ઓક્તો , ફૂંફાડા મારતો પ્રભુ મહાવીરને દંશ મારવા આવ્યો પણ ક્ષમાના અવતાર પ્રભુ મહાવીરને જોતાંજ તેનો ક્રોધ શમી ગયો . તેણે પ્રભુને દંશ દીધો ત્યારે પ્રભુના શરીરમાંથી રક્તને બદલે શ્વેત દૂધની શીતળ ધારા વહી . આ છે ક્ષમા . !\nઅર્જુનમાળી રોજરોજ છ પુરુષ અને એક સ્ત્રી એમ સાત – સાત જીવહત્યા કરનાર દુષ્ટ આત્મા હતો , પરંતુ વીરપ્રભુના સત્સંગથી અને પ્રભુના ક્ષમાબળથી તેણે જીવહિંસા છોડી દીધી અને પ્રભુના સેવક બની મુનિ બની ગયા. આમ તેઓ સંસાર તરી ગયા.\nવધુમાં જણાવો છે કે જૈનબંધુઓ સંવત્સરીનું પર્વ ખૂબ આનંદથો ઉજવે છે . પર્વાધિરાજ પર્યુષણ દરમિયાન ઉપાશ્રયમાં પૂજય સાધુ સાધ્વીજી વ્યાખ્યાન આપે છે . અને આખો દિવસ જૈનો સમૂહ પ્રાથના , જાપ જેવી ધાર્મિક ક્રિયાઓ કે છે . પર્યુષણ દરમ્યાન દેરાસરમાં મુખ્ય દ્વાર પર મંડપ બાંધવામાં આવે છે . ભગવાનની સુંદર મજાની ફૂલોની આંગી દેરાસરમાં થાય છે . (દરેક મનુષ્યો ) રોજ પૂજાપાઠ કરે છે . રાત્રે ભક્તિ સંધ્યા હોય છે જેમાં સુંદર પ્રભુભક્તિના સ્તવનોની રમઝટ ચાલે છે.સંવત્સરીનો દિવસ શ્રમશ્રી તરીકે પણ ઓળખાય છે . પ્રતિક્રમણ એટલે પાપમાંથી પાછા ફરવું તે . પર્યુષણના અંતિમ દિવસે એટલે કે સંવત્સરીના દિવસે બે પ્રતિક્રમણ કરવાના હોય છે . બપોરના સમયે આખા વર્ષ દરમિયાન લાગેલા પાપોની આલોચના એટલે કે પ્રાયશ્ચિત કરવાનું હોય છે. સાંજે પ્રતિક્રમણ કરી બધાંજ એક્બીજાને મળી પરસ્પર પ્રેમભાવથો મિચ્છામિ દુક્કડમ ’ કરી ભૂલની ક્ષમા માગે છે . મિચ્છામિ દુક્કમ એટલે મારું પાપ મિથ્યા થાઓ ’ . વડીલો સહર્ષ બધાંને માફી આપે છે . ટપાલ , પત્ર વગેરે દ્વારા પણ લોકો એક્બીજાની ક્ષમાપના માગે છે .\nPrevious articleમણિયાર દેરાસર ખાતે ક્ષમાપનાના પર્વ ‘સવંત્સરી’ની ઉજવણી\nNext articleઆ રાશિના જાતકોએ આજે સાવધાની રાખવી નહિતર થશે નુકસાન, જાણો આજનું રાશિફળ\nરાશિ પ્રમાણે તણાવની અસર કેવી ? તેમાંથી બચવા શું કરવું ?\nસપ્તાહનો પ્રથમ દિવસ ક્યાં રાશિના જાતકો માટે રહેશે શ્રેષ્ઠ ? કઈ કાળજી રાખવી જરૂરી ? જાણો સોમવારનું રાશિફળ\nઆજે આ રાશિના જાતકોને શનિવાર નીવડશે મંગલકારી, જાણો આજનું રાશિફળ\nવૃશ્ચિક રાશિના જાતકો પાસે વિશાળ બૌદ્ધિક ધન, જાણો રાશિમાં ચતુરાઈના ગુણ


વધી રહ્યો છે અસ્થમા એટેક\nબદલતી જીવન શૈલી અમારા યુવાઓ માટે સંકટ બની ગઈ છે. શહેરોમાં ખતમ થતી રમતો, મેદાનથી ઈંડોર ગેમ્સ તરફ વધેલ ગેમ્સનુ ચલન યુવાઓને અસ્થમાન દર્દી બનાવી રહ્યો છે. પરિસ્થિતિ એટલી ખતરનાક છે કે અસ્થમાના કુલ દર્દીઓમાં હવે યુવાઓ અને બાળકોની સંખ્યા મોટેરાઓ કરતા ડબલ થઈ ગઈ છે.\nવિશેષજ્ઞોનુ માનીએ તો રમતના મેદાનની કમીને કારણે યુવા ઈંડોર ગેમ્સને પ્રાથમિકતા આપી રહ્યા છે. ઈડોર ગેમ્સ દરમિયાન ઘરના પડદાં, ગાલીચા અને કારપેટમાં લાગેલી ધૂળ તેમને માટે ખૂબ જ ખતરનાક સાબિત થઈ રહી છે. તેનાથી તેમનામાં એલર્જી અને અસ્થમાની સમસ્યા થઈ રહી છે. વિશેષજ્ઞોનુ કહેવુ છે કે જ્યા સુધી આપણે યુવાઓને માટે સંતુલિત જીવન શૈલીને પસંદ નહી કરીએ, આ સમસ્યા વધતી જશે. આટલુ જ નહી ઘરની ચાર દિવાલોમાં બંધ રહેનારા યુવા જ્યારે કોલેજ જવા માટે ઘરની બહાર નીકળશે તો વાતાવરણમાં ધૂળ અને ધુમાડાના કણથી પણ તેમને એલર્જી થવાની શક્યતા વધી જાય છે.\nઋતુ બદલતા જ વધતી સમસ્યા - એલર્જી અને અસ્થમાના લક્ષણ બાળકોમાં એ સમયે પ્રગટ થાય છે, જ્યારે ઋતુમાં કોઈ બદલાવ આવે છે. વિશેષજ્ઞ કહે છે કે મઘ્યમ વયના કુલ લોકોમાંથી5થી 10 તકા લોકોને એલર્જી અને અસ્થમા છે, જ્યારે કે કિશોરો અને યુવાઓમાં આનુ પ્રમાણ 8 થી 15 ટકા છે.\nવાયરલ ઈંફેક્શનથી થાય છે શરૂઆત - વાયરલ ઈંફેક્શનથી જ અસ્થમાની શરૂઆત થાય છે. યુવા જો વારંવાર શરદી, તાવથી પરેશાન હોય તો આ એલર્જીનો સંકેત છે. યોગ્ય સમય પર સારવાર કરાવીને અને સંતુલિત જીવન શૈલીથી બાળકોને એલર્જીથી બચાવી શકાય છે. સમય પર સારવાર નહી મળી, તો ધીરે ધીરે તે અસ્થમાના દર્દી બની જાય છે.\nઈંડોર ગેમ્સને પ્રોત્સાહન\nવાતાવરણ પ્રત્યે પ્રતિકૂળતા\nહવામાં રહેલા પરાગકણ\nલાઈફ સ્ટાઈલમાં બદલાવ


પાંચ લાખથી વધુ ગુજરાતીઓએ કોરોનાને પછાડ્યો: આજે દાખલ થયા તેના કરતાં ૧,૦૨૧ વધારે ડિસ્ચાર્જ થયા\nઅમદાવાદ, સુરત અને રાજકોટમાં નવા દર્દીઓ સામે સાજા થયેલા લોકોની સંખ્યા ઘણી વધારે\nઅમદાવાદ : ગુજરાતમાં અત્યાર સુધીમાં પાંચ લાખથી વધારે લોકોએ કોરોનાને મ્હાત આપી છે. અત્યાર સુધીમાં કુલ ૫,૦૩,૪૯૭ દર્દીઓ કોરોના સામેનો જંગ જીતી ગયા છે. ગુજરાત માટે આજે બીજા સારા સમાચાર એ પણ છે કે આજે દાખલ થયેલા દર્દીઓ કરતાં સાજા થઈને ઘરે ગયેલા દર્દીઓની સંખ્યા વધી છે. સમગ્ર રાજ્યમાં આજે ૧૨,૦૬૪ દર્દીઓ નોંધાયા છે તેની સામે આજના દિવસે ૧૩,૦૮૫ દર્દીઓ સાજા થઈને ઘરે ગયા છે.\nઅમદાવાદ શહેરમાં પણ આજે ૩,૭૪૪ નવા દર્દીઓની સામે સાજા થઈને ઘરે ગયેલા દર્દીઓની સંખ્યા ઘણી વધારે ૫,૨૨૦ છે. સુરતમાં પણ આજે ૯૦૩ નવા દર્દીઓ નોંધાયા તેની સામે ડિસ્ચાર્જ થયેલા દર્દીઓની સંખ્યા ૧.૬૭૦ છે. રાજકોટ શહેરમાં પણ દાખલ થયેલા દર્દીઓ કરતા સાજા થઇને ગયેલા દર્દીઓની સંખ્યા ઘણી વધારે છે. રાજકોટમાં આજે ૩૮૬ નવા દર્દીઓ દાખલ થયા છે જ્યારે ૪૪૮ દર્દીઓ સાજા થઈને ઘરે ગયા છે.\nસુરત જિલ્લામાં નવા ૩૦૬ દર્દીઓ ઉમેરાયા છે, તેની સામે ૪૯૯ દર્દીઓ સાજા થઈને ગયા છે. આણંદમાં ૧૯૫ નવા દર્દીઓ સામે સાજા થઈને ગયેલા દર્દીઓ ૨૨૯ છે. પાટણમાં ૧૩૯ નવા દર્દીઓ દાખલ થયા છે, તેની સામે ૨૧૦ દર્દીઓ સાજા થઈને ગયા છે. ગાંધીનગર શહેરમાં ૧૩૧ નવા દર્દીઓ નોંધાયા છે, તેની સામે ૧૬૧ દર્દીઓ સાજા થઈને ગયા છે. ભરૂચમાં નવા ૧૧૪ દર્દીઓ છે, જ્યારે ૧૬૯ દર્દીઓ સાજા થઈને ગયા છે. એવી જ રીતે સુરેન્દ્રનગર જિલ્લામાં ૧૧૨ નવા દર્દીઓ ની સામે ૨૦૨ દર્દીઓ સાજા થઈને ગયા છે.\nરાજ્ય સરકારના સઘન પ્રયાસો, તબીબો અને સમગ્ર આરોગ્ય તંત્રની મહેનત અને સમગ્ર વહીવટીતંત્રના પરિશ્રમના સારા પરિણામો મળી રહ્યા છે. ગુજરાતમાં કોરોનાના સંક્રમણમાં ઘટાડો નોંધાઈ રહ્યો છે. ગુજરાતનો રિકવરી રેટ પણ ૭૬.૫૨ ટકા જેટલો થયો છે.


How to: જાણો ભીમ આધાર મર્ચન્ટ એપથી કેવી રીતે કરવી પેમેન્ટ | How to do payment with bhim aadhar app in Gujarati - Gujarati Oneindia\nHow to: જાણો ભીમ આધાર મર્ચન્ટ એપથી કેવી રીતે કરવી પેમેન્ટ\n| Updated: Friday, May 5, 2017, 21:39 [IST]\nજો તમે એક વેપારી છો તો આ આર્ટીકલ તમારા કામનો છે. તમે સામાન્ય રીતે તમારા ગ્રાહકો પાસેથી કેવી રીતે પેમેન્ટ લો છો? કેશ, ચેક, ડેબિટ કે ક્રેડિટ કાર્ડ કે પછી મોબાઇલ પેમેન્ટથી. પણ શું તમને ખબર છે આવનારો સમયમાં તમે ભીમ આધાર યોજના હેઠળ પણ સરળતાથી પેમેન્ટ સર્વિસ મેળવી શકશો. કેવી રીતે અમે શીખવીશું. એનપીસીઆઇ ની ભીમ આધાર યોજનાની પેમેન્નટ સર્વિસ દ્વારા દેશભરના દુકાનદાર અને રિટેલર્સ કોઇ પણ પ્રકારની પેમેન્ટ તેમના ગ્રાહકોના એકાઉન્ટથી પોતાના એકાઉન્ટમાં સરળતાથી પ્રાપ્ત કરી શકે છે.\nભીમ એપ સેટઅપ\nભીમ આધાર મર્ચન્ટ સેટઅપ કરવા માટે પહેલા ભીમ આધાર ઓન બોર્ડિંગ એપ ડાઉનલોડ કરો. પછી તેમાં નામ, એડ્રેસ, ફોન નંબર, આધાર નંબર જેવી માહિતી ભરો અને પોતાની બેંક જેમાં તમે પૈસા જમા કરાવવા ઇચ્છો છો તેની પસંદગી કરો. દુકાનદાર પોતાની પસંદગીની બેંક સાથે નવું ખાતું પણ ખોલાવી શકે છે. તે પછી તમારી પસંદ કરેલી બેંક તમને સંપર્ક કરશે. અને તમારી નોંધણી કરાવવામાં મદદ કરશે. પછી તમે તમારું ભીમ આધાર મર્ચન્ટ એપ ડાઉનલોડ કરવાની લિંક મળશે. સાથે જ એપને સક્રીય કરવાની જાણકારી પણ આપવામાં આવશે.\nએપને ફિંગર પ્રિન્ટ\nપછી તમે તમારા મોબાઇલમાં ભીમ મર્ચન્ટ એપ ઇનસ્ટોલ કરી શકો છો. અને તમારા સ્માર્ટ ફોનને ફિંગર પ્રિન્ટ સેન્સર સાથે જોડી શકો છો. ભીમ આધાર મર્ચન્ટ એપ ખાલી પેમેન્ટ જ રીસિવ જ નથી કરતો આ પ્રણાલીને સરળ અને ઝડપી પણ બનાવે છે. માટે જ તમામ વેપારીઓએ ભીમ આધાર એપ સાથે પોતાને જોડવું ખરેખરમાં જરૂરી અને સલાહભર્યું છે.\nભીમ એપની જરૂરી વાતો\nપેમેન્ટ માટે તમારે હવે કેશ, ક્રેડિટ કાર્ડ અને ડેબિટ કાર્ડ સાથે રાખવાની જરૂરી નથી.\nસામાન ખરીદવા માટે હવે કેશ કે કાર્ડ આપવાની તમને જરૂર નહીં પડે.\nતમને ચૂકવણી માટે ખાલી તમારા અંગૂઠાના છાપની જરૂર પડશે.\nસાથે જ કેશબેક સ્ક્રીમ અને રેફરલ બોનસ જેવી યોજનાનો લાભ પણ મળશે. આ યોજનાની શરૂઆત પછી 75 ટાઉનશીપમાં કોઇ પણ કેશ વગર ચૂકવણી થઇ શકશે.\nકોઇ ફી નહીં\nઆધાર પેમેન્ટ એપ દ્વારા ચૂકવણી પર ડેબિટ કે ક્રેડિટ કાર્ડની જેમ કોઇ ફી નહીં લાગે. જો કે આધાર કાર્ડના આ એપને ડાઉનલોડ કરવા માટે તમારી જોડે સ્માર્ટ ફોન હોવો જરૂરી છે. ત્યારે જુઓ તેનો વીડિયો. જે દ્વારા તમે આ અંગે વિગતવાર સમજી શકો.\nગ્રાહકો આ સેવાનો ફાયદો લેવા માટે આધાર પેમેન્ટ એપ દ્વારા પોતાનો આધાર નંબર નાંખી સંબધિત બેંકની પસંદગી કરી. આધાર પેમેન્ટ એપની ખાસિયત તે છે કે તેમાં બાયોમેટ્રિક સ્કેન પાસવર્ડની રીતે કામ કરે છે. યુઆઇડીએઆઇના મુખ્ય કાર્યકારી અધિકારીના કહેવા મુજબ આનાથી દેશના 40 કરોડ આધાર નંબર બેંક ખાતા સાથે જોડાયેલા છે.\nઆ પ્રકારની ચૂકવણી ડેબિટ કાર્ડની ચૂકવણી જેવી જ હશે. કેડિક કાર્ડ ગ્રાહકો આનો ફાયદો નહીં લઇ શકે. સાથે આ માટે તમારે કોઇ સર્વિસ ચાર્જ નથી આપવાનો. અને સૌથી સારી વાત તમે આ વ્યવસ્થા કોઇ ઇન્ટરનેટ વગર પણ અપનાવી શકો છો. જો કે દુકાનદાર પાસે આ માટે બાયોમેટ્રિક ડિવાઇઝ હોવા જરૂરી છે.\nhow to business bhim aadhar digital payment વેપાર હાઉ ટુ ભીમ આધાર ડિઝિટીલ પેમેન્ટ\nIf you areabusiness man and you havearetail shop then you will definitely will love BHIM aadhar app.


Uttar pradesh Lalipur 17 year teenager files rape complaint against 28 people including father – News18 Gujarati\nHome » photogallery » crime » UTTAR PRADESH LALIPUR 17 YEAR TEENAGER FILES RAPE COMPLAINT AGAINST 28 PEOPLE INCLUDING FATHER VZ\n17 વર્ષની કિશોરીની આપવીતી- પિતાએ પોર્ન બતાવીને શોષણ શરૂ કર્યું, બાદમાં 28 લોકોએ બનાવી હવસનો શિકાર\nLalitpur Rape Case: કિશોરીનો આક્ષેપ છે કે તે પોતાના મામાના ઘરે ગઈ હતી ત્યારે પણ અમુક સંબંધીઓએ બળાત્કાર ગુજાર્યો હતો. આ કામમાં તેની દાદીએ મદદ કરી હતી.\n| October 13, 2021, 15:47 IST\nલલીતપુર: ઉત્તર પ્રદેશના લલીતપુર જિલ્લા (Lalitpur Rape Case)માં એક 17 વર્ષીય કિશોરીએ પોતાના પિતા અને નજીકના સંબંધીઓ સહિત 28 લોકો પર બળાત્કારનો આરોપ લગાવ્યો છે. પોલીસે દાખલ કરેલી એફઆઈઆર (FIR)માં સમાજવાદી પાર્ટી (Samajwadi Party) અને બહુજન સમાજ પાર્ટી (Bahujan Samaj Party)ના નેતાઓના નામ પણ સામેલ છે. કિશોરીનું કહેવું છે કે આ લોકો વર્ષો સુધી તેણીને હવસનો શિકાર બનાવતા રહ્યા હતા. આ કેસમાં પોલીસે કેસ નોંધીને તપાસ શરૂ કરી છે.\nટાઇમ્સ ઑફ ઇન્ડિયા પ્રમાણે, ફરિયાદમાં કિશોરીએ આક્ષેપ લગાવ્યો છે કે, તેણી જ્યારે છઠ્ઠા ધોરણમાં હતી ત્યારે તેના પિતાએ પોર્ન વીડિયો બતાવીને શારીરિક સંબંધ બાંધવાનો પ્રયાસ કર્યો હતો. જોકે, એ સમયે કિશોરીએ એવું થવા દીધું ન હતું. જે બાદમાં પિતા તેને નવા કપડાં અને ગાડી શીખવવાના બહાને ખેતરમાં લઈ ગયો હતો અને બળાત્કાર ગુજાર્યો હતો. સાથે જ પિતાએ એવી ચીમકી આપી હતી કે જો તેણી આ વાત કોઈને કહેશે તો તે તેની માતાની હત્યા કરી નાખશે.\nજેના થોડા દિવસ બાદ કિશોરી સ્કૂલેથી પરત ફરી રહી હતી ત્યારે તેના પિતાએ તેણીને કંઈક ખવડાવી દીધું હતું અને એક હોટલમાં લઈ ગયો હતો. જ્યાં પિતાએ તેણીને એક મહિલાના હવાલે કરી દીધી હતી. મહિલા કિશોરીને રૂમમાં એકલી મૂકીને ભાગી ગઈ હતી. થોડા સમય પછી તેણી બેભાન બની ગઈ હતી ત્યારે એક વ્યક્તિ રૂમમાં આવ્યો હતો. કિશોરી જ્યારે ભાનમાં આવી ત્યારે તેનો યુનિફોર્મ અને જૂતા બરાબર ન હતા. તેણીને પેટમાં દુઃખાવો થઈ રહ્યો હતો.\nરિપોર્ટ પ્રમાણે બાદમાં કિશોરી સાથે બળાત્કારનો સિલસિલો યથાવત રહ્યો હતો. દરેક નવો વ્યક્તિ તેની સાથે અમાનવીય રીતે બળાત્કાર ગુજારતો હતો. આ દરમિયાન કિશોરીને ધમકાવવામાં આવતી હતી. કિશોરીએ પોતાની ફરિયાદમાં જણાવ્યું છે કે થોડા સમય પછી તિલક યાદવ આવ્યો હતો, તેણે એવા અમાનવીય રીતે બળાત્કાર ગુજાર્યો કે જાણે તે કોઈ બદલી લઈ રહ્યો હતો. કિશોરીએ ઇન્કાર કરતા તિલક યાદવે જણાવ્યું કે, તેનો પિતા જ તેણીને અહીં લઈને આવ્યો છે. થોડા દિવસો પછી તેની માતા પણ અહીં આવવાની છે. તિલક સાથે તેના સંબંધીઓએ પણ કિશોરી પર બળાત્કાર ગુજાર્યો હતો.\nકિશોરીએ આક્ષેપ લગાવ્યો છે કે તેણી પોતાના મામાના ઘરે ગઈ હતી ત્યારે પણ અનેક સંબંધીઓએ બળાત્કાર ગુજાર્યો હતો. આ કામમાં દાદીએ તેમની મદદ કરી હતી. આરોપ છે કે દાદાએ આ કેસને દબાવવાનો પ્રયાસ કર્યો હતો. કિશોરીએ એવો પણ આક્ષેપ લગાવ્યો કે સંબંધીઓએ તેણીને વેચવાનો પણ પ્રયાસ કર્યો હતો, પરંતુ તેઓ સફળ રહ્યા ન હતા.\nમંગળવારે વર્તમાનપત્ર સાથે વાતચીત કરતા લલીતપુર એસપી નિખિલ પાઠકે જણાવ્યું કે, "આ ખૂબ જ સંવેદનશીલ મામલો છે. અમે આ કેસને ખૂબ જ ગંભીરતાથી લઈ રહ્યા છીએ. પીડિતાનું મેડિકલ પરિક્ષણ કરાવવામાં આવ્યું છે. કલમ 161 હેઠળ નિવેદન લેવામાં આવ્યું છે. બુધવારે તેનું કલમ 164 અંતર્ગત મેજિસ્ટ્રેટ સમક્ષ નિવેદન લેવામાં આવશે. બાદમાં આગળની કાર્યવાહી થશે." પીડિતાનો પિતા ટ્રક ડ્રાઇવર છે.\nફરિયાદના આધારે લલીતપુર પોલીસે યુવતીના પિતા, સપાના જિલ્લા અધ્યક્ષ તિલક યાદવ, સપના શહેર અધ્યક્ષ રાજેશ જૈન, જોઝિયા, બસપાના જિલ્લા અધ્યક્ષ દીપક અહિરવાર સહિત અનેક લોકો સામે ફરિયાદ નોંધી છે. તામમ વિરુદ્ધ IPCની કલમ 354, 376-ડી, 323, 506 સહિત તેમજ પોક્સ એક્ટની કલમ 5/6 હેઠળ ફરિયાદ નોંધવામાં આવી છે.\nફરિયાદમાં મહેન્દ્ર યાદવ, અરવિંદ યાદવ, પ્રબોધ તિવાર, સોનૂ સમૈયા, મહેન્દ્ર દૂબે, નીરજ તિવારી, મહેન્દ્ર સિંઘઈ, કોમલકાંત સિંઘઈ, શ્યામા, પપ્યૂ, મુન્ના, આકાશ, મહેક, બંટી, નીતૂ, શરદ, મંજૂ અને અમુક અજાણ્યા લોકોના નામ સામેલ છે.


હું 20 વર્ષની છોકરી છું. મને શરીર સુખ માણવાનું મન થાય છે. એવો કોઈ ઉપાય જણાવો જેનાથી શરીર સુખની લાગણી ન થાય? - Saurashtra Times\nHome sex tips હું 20 વર્ષની છોકરી છું. મને શરીર સુખ માણવાનું મન થાય છે....\nહું 20 વર્ષની છોકરી છું. મને શરીર સુખ માણવાનું મન થાય છે. એવો કોઈ ઉપાય જણાવો જેનાથી શરીર સુખની લાગણી ન થાય?\nજવાબ : સુખની અનુભૂતિ એક સામાન્ય લાગણી છે ત્યારે તમારી સમસ્યા જોઈને એવું લાગે છે કે તમે તેના વિશે વધુ પડતું વિચારી રહ્યા છો.ત્યારે તમારી જીવનશૈલીમાં થોડો ફેરફાર લાવો જે મિત્રો માત્ર સુખ વિશે જ વિચાર કરે છે તેમની સાથે મિત્ર ઓછું કરો. ત્યારે આવી સાઇટ્સ ન જુઓ, તંદુરસ્ત મનોરંજનથી ભરપૂર પુસ્તકો વાંચો. ત્યારે જલદી તમારું ધ્યાન આ તરફ વાળવા લાગશે, તમારી જાતને અન્ય જગ્યાએ વ્યસ્ત રાખો .\nત્યારે એક રિપોર્ટ પ્રમાણે એ વાત સામે આવી છે કે મનમાં જે આવા વિચારો આવે છે તે સ્વાભાવિક છે. ત્યારે ઘણીવાર વ્યક્તિ આવા સતત વિચારોથી ખૂબ પરેશાન થઈ જાય છે ત્યાર તેને લાગે છે કે આમાં તેની કોઈ ભૂલ થઇ છે, જેના કારણે તે પોતાના શરીરને આવા વિચારોથી મુક્ત કરી શકતો નથી. ત્યારે આ વિચારો વ્યક્તિના કામમાં દખલ કરે છે, ત્યારે તે તેને રોકવામાં અસમર્થ હોવાની સ્થિતિમાં પોતાની જાતને શાપ આપે છે.\nત્યારે પોતે જ દોષી ઠેરવવી યોગ્ય નથી.આવા વિચારો, વૈજ્ઞાનિક અને સામાજિક બંને, એક પ્રકારની પ્રકૃતિનો જ ભાગ છે. નિષ્ણાતોના મતે, જ્યારે પણ આવા વારંવાર આવતા વિચારો વ્યક્તિને કરે છે, ત્યારે ઘણી વખત તે અંદરથી ગુસ્સો અનુભવે છે.\nહું 24 વર્ષનો બેચલર યુવક છું. હું 35 વર્ષીય પરિણીત સ્ત્રી અને ત્રણ બાળકોની માતા સાથે પ્રેમમાં છું. મારા પરિવારના સભ્યો તેની વિરુદ્ધ છે અને તેઓ મારી બીજા સાથે લગ્ન કરવાની તૈયારી કરી રહ્યા છે. હું તેના વિના જીવી શકતો નથી. જો મને તે નહીં મળે તો બીજી છોકરી સાથે લગ્ન કરીશ નહીં. જો મને લગ્ન કરવાની ફરજ પડી છે, તો હું તેનો પૂરો સમર્થન કરી શકશે નહીં. કૃપા કરીને મને યોગ્ય સલાહ આપો.\nતમારે વાસ્તવિક દુનિયામાંથી બહાર આવવાની જરૂર છે. તમારા પરિવારનો વિરોધ ન્યાયી છે. એક તો તમારી ઉંમર ખૂબ જ નાની છે. આવી આ ઉંમરે થઈ શકે છે. બીજી યુવતી સાથે ન આવવાનો વિચાર કરવો એ બકવાસ છે. તમારી ગર્લફ્રેન્ડ સાથે તમારું કોઈ ભવિષ્ય નથી.\nતમારું જીવન બરબાદ કરવાને બદલે, તેને છોડી દો અને તમારા માતાપિતાની પસંદગીની છોકરી સાથે લગ્ન કરો. સમય એ દરેક પીડાની દવા છે. જલદી તમે તમારી દુનિયામાં પડશો, તમે તેને ભૂલી જશો. બીજું તેને ત્રણ બાળકો છે. એક તે છે કે તમારી વચ્ચે વયનો મોટો તફાવત છે. ભવિષ્યમાં આ અવરોધ બની શકે છે. મૂર્ખતા છોડો અને વાસ્તવિકતા સ્વીકારો. અને તે સ્ત્રીને ભૂલી જાઓ.\nPrevious articleમારી ઉમર 20 વર્ષની છે.હું2વર્ષથી ભાજુંમાં રહેતા કાકી સાથે શરીર સ-બંધ બાંધતો હતો કાકી રોજ આનંદ કરવા બોલાવતા પણ હવે ગ-ર્ભવતી બનતા….\nNext articleદિવાળીની રાત્રે આ સિદ્ધ સ્તોત્રનો પાઠ અવશ્ય કરો, ચમકી જશે ભાગ્ય, ધનથી ભરાઈ જશે તમારું ઘર\nરૂપાએ બાજુમાં રહેતા યુવકના હાથ સ્પર્શ કરતા જ બોલી, “ડરો નહિ બસ હું જેમ કહું છું તેમ કરો.. યુવકે ચુંચી દબાવતા જ...\nજો તમે પહેલીવાર શ-રીર સુખ માણવા જઈ રહ્યા છો તો તમારા અનુભવને યાદગાર બનાવવા માટે કઈ બાબતોનું ધ્યાન રાખવું જોઈએ! આવો ચાલો જઈએ!\nપતિથી કંટાળેલી ભાભીએ દીકરા જેવડા અનિકેતને જોઈ આકર્ષાઈ,મોટી ઉંમરની મહિલા સાથે...\nસ-માગમમાં સૌથી વધુ આનંદ સ્ત્રીને ક્યા આસનથી આપી શકાય છે? જાણો...


Gujarat team will be selected for Khelo India competition on November 9, state team will participate in football, volleyball, kho-kho game | ખેલો ઈન્ડિયા સ્પર્ધા માટે ગુજરાતની ટીમની 9મી નવેમ્બરે પસંદગી થશે, ફુટબોલ, વેલોબોલ, ખો-ખો રમતમાં રાજ્યની ટીમ ભાગ લેશે - Divya Bhaskar\nGujarat Team Will Be Selected For Khelo India Competition On November 9, State Team Will Participate In Football, Volleyball, Kho kho Game\nરમતોત્સવ:ખેલો ઈન્ડિયા સ્પર્ધા માટે ગુજરાતની ટીમની 9મી નવેમ્બરે પસંદગી થશે, ફુટબોલ, વેલોબોલ, ખો-ખો રમતમાં રાજ્યની ટીમ ભાગ લેશે\nખેલાડીઓની પસંદગી સાબરકાંઠાના હિંમતનગર ખાતે સાબર સ્ટેડિયમમાં9નવેમ્બરે યોજાશે\nજાપાન ઓલમ્પિકમાં ભારતીય ખેલાડીઓએ શ્રેષ્ઠ દેખાવ કર્યા બાદ અલગ-અલગ રમતો માટે રમતવીરોમાં ભારે ઉત્સાહનો માહોલ જોવા મળી રહ્યો છે. ત્યારે વર્ષ 2021-22નો રાષ્ટ્રીય કક્ષાની ખેલો ઇન્ડિયા રમતોત્સવ યોજાવા જઇ રહ્યો છે. જે માટે સ્પોર્ટ્સ એથોરિટી ઓફ ગુજરાતે વિવિધ રમતો માટે ખેલાડીઓની પસંદગી પ્રક્રિયાની શરૂ કરી છે. ખેલો ઈન્ડિયા સ્પર્ધામાં ગુજરાતની ટીમ ફુટબોલ, વેલોબોલ, ખો-ખો રમતમાં ભાગ લેશે. જેમાં ખેલાડીઓની પસંદગી9નવેમ્બરેથી શરૂ થશે.\nસ્પોર્ટ્સ ઓથોરીટી ઓફ ગુજરાતે તૈયારી શરૂ કરી દીધી\nહરિયાણાના પંચકુલામાં યોજાનાર ખેલો ઇન્ડિયા સ્પર્ધા 2021- 22 માટે સ્પોર્ટ્સ ઓથોરીટી ઓફ ગુજરાતે તૈયારી શરૂ કરી દીધી છે. જે સંદર્ભે ગુજરાતમાંથી અન્ડર 18 ટીમની પસંદગી માટે કેમ્પ યોજવામાં આવશે. ગુજરાત તરફથી આ રાષ્ટ્રીય કક્ષાની સ્પર્ધામાં ખોખો બોલી-બોલ, ફૂટબોલની રમતમાં ભાગ લેવાનો છે. જે માટે ખેલાડીઓની પસંદગી કરવા માટે પ્રક્રિયા હાથ ધરવામાં આવશે.\nગુજરાતના ખેલાડીઓની પસંદગી પ્રક્રિયા સાબર સ્ટેડિયમમાં યોજાશે ( ફાઈલ ફોટો)\nખેલાડીઓની પસંદગી પ્રક્રિયા સાબર સ્ટેડિયમમાં યોજાશે\nજે અંતર્ગત બહેનો માટે અંડર-18 ફુટબોલ રમત માટે ખેલાડીઓની પસંદગી સાબરકાંઠાના હિંમતનગર ખાતે સાબર સ્ટેડિયમમાં9નવેમ્બરે યોજાશે. જે માટે રમતમાં ભાગ લેવા ઇચ્છુક રમતવીરોએ પોતાના દેશી ડોક્યુમેન્ટ અને ફૂટબોલની રમત હાંસલ કરે સિદ્ધિ પ્રમાણપત્રો સાથે લઈ જવાના રહેશે. મહત્વની વાત એ છે કે આ ગેમ્સમાં માત્ર બહેનોનો ટિમ જ ફુટબોલ સ્પર્ધામાં ભાગ લેવાની છે.\nખેલો ઈન્ડિયા સ્પર્ધામાં અલગ અલગ રાજ્યોની ટીમો ભાગ લેશે ( ફાઈલ ફોટો)\nવિવિધ રાજ્યોની ટીમો અલગ-અલગ રમતમાં ભાગ લેશે\nઆ ઉપરાંત વોલીબોલની રમત માટે પણ અંડર-18 ટીમ માટેની પ્રક્રિયા હાથ ધરવામાં આવશે. જે માટે ખેલાડીઓની પસંદ કરવાની પ્રક્રિયા નડિયાદમાં9નવેમ્બરે હાથ ધરવામાં આવશે. આગામી 21 નવેમ્બરથી ખેલો ઇન્ડિયા સ્પર્ધા શરૂઆત થવાની છે. આગામી દિવસોમાં ખો-ખો ટિમના ખેલાડીઓ માટેની પસંદગીની તારીખ જાહેર કરવામાં આવશે. ખેલો ઇન્ડિયા માટે વિવિધ રાજ્યોમાંથી અલગ-અલગ રમતમાં ભાગ લેવાની છે.\nખેલો ઈન્ડિયા યુથ ગેમ્સમાં સુરતની સ્વિમરે બીજો ગોલ્ડ મેડલ મેળવીને ગુજરાતનો ડંકો વગાડ્યો\nખેલો ઈન્ડિયા યુથ ગેમમાં સુરતની સ્વિમરે ગોલ્ડ મેડલ મેળવીને ગુજરાતનો ડંકો વગાડ્યો\nરમતવિરો આનંદો: ગાંધીનગર ખાતે ખેલો ઇન્ડિયા સેન્ટર શરૂ કરાશે, પ્રત્યેક રમત દિઠ એક વખત મળવાપાત્ર શરૂઆતની રૂ.5 લાખ સહાય અપાશે\nઆયોજન: યુનિ. મેદાન હજુ સ્પોર્ટ્સમેનો માટે ખોલવામાં આવ્યું નથી, સ્વીમિંગ પૂલ, ખેલો ઇન્ડીયા, ક્રિકેટના આયોજન


આર્સ પોએટિકા – Gujarati Vishwakosh – ગુજરાતી વિશ્વકોશ\nઆર્સ પોએટિકા (Ars Poetica/Art of Poetry – કાવ્યકલા) (ઈ. સ. પૂ. 68-5 દરમિયાન) : પાશ્ચાત્ય કાવ્યશાસ્ત્રનો પદ્યગ્રંથ. લેખક રોમન કવિ-વિવેચક હૉરેસ. પોતાના મિત્ર પિસો અને તેના બે પુત્રોને કાવ્યશાસ્ત્રનો પરિચય આપવા પદ્યપત્ર રૂપે આ ગ્રંથની રચના કરી હતી. આ ગ્રંથનું મૂળ શીર્ષક ‘Epistola ad Pisones’ (પિસોને પત્ર) હતું; પરંતુ પછીથી તે ‘આર્સ પોએટિકા’ના નામે જાણીતો બન્યો.\nહૉરેસ પર ઍરિસ્ટૉટલના ગ્રંથ ‘પોએટિક્સ’નો પૂરો પ્રભાવ જોવા મળે છે. ગ્રીક સાહિત્યનું સ્તર ઊંચું છે તેથી તેના સર્જનાત્મક અનુકરણથી રોમન સાહિત્યનું સ્તર પણ ઊંચું આવશે એમ માનતો હોવાથી આ ગ્રંથમાં તે ગ્રીક સાહિત્યના કેટલાક સિદ્ધાંતોને વ્યવહારુ ભૂમિકાએ મૂકી આપે છે. વિવેચક તરીકેની હૉરેસની પ્રતિભા સામાન્ય હોવા છતાં રોચક શૈલીને કારણે તેનો આ ગ્રંથ સર્વોત્તમ વિવેચનગ્રંથ મનાયો અને યુરોપીય સાહિત્યમાં તે અઢારમી સદી સુધી લોકપ્રિય રહ્યો. તેમાંનાં કેટલાંક સૂત્રાત્મક વિધાનો લોકજીભે રમતાં થઈ ગયાં છે.\nગ્રંથ ત્રણ ખંડમાં વહેંચાઈ જાય છે. 1-72 પંક્તિના પ્રથમ ખંડમાં કાવ્યનાં વિવિધ લક્ષણોની નોંધ છે; 73-294 પંક્તિના દ્વિતીય અને મુખ્ય ખંડમાં કાવ્યસ્વરૂપો, તેમનો ઇતિહાસ અને ઔચિત્ય વિશેની વિચારણા છે; 295-476 પંક્તિના ત્રીજા ખંડમાં કવિઓને રમૂજી શૈલીમાં ઉપદેશ છે.\nહૉરેસના મત અનુસાર કાવ્યસર્જનના મૂળમાં પ્રતિભાનું બીજ હોવું જોઈએ, પરંતુ કાવ્યશાસ્ત્રના જ્ઞાન વિના ઊંચા પ્રકારની રચના થઈ શકે નહિ. પ્રકાશન પૂર્વે કાવ્યને વારંવાર પરિમાર્જિત કરવાનું પણ તે સૂચવે છે. કાવ્યના પ્રયોજન તરીકે આનંદ અને ઉપદેશનો સમન્વય તેને ઇષ્ટ છે. ઉત્તમ કક્ષાના કાવ્યનો તે આગ્રહ રાખે છે, મધ્યમ કક્ષાના કાવ્યનો તે અનાદર કરે છે. માનવસહજ દુર્બળતાને કારણે ક્વચિત્ દોષ રહી જાય તો તે નિર્વાહ્ય ગણાય, પણ કવિની સતત બેદરકારીને કારણે દોષોનું પુનરાવર્તન થાય તો તે અક્ષમ્ય ગણાય. સાહિત્યક્ષેત્રે વિવેચનના મહત્વનો પણ તે સ્વીકાર કરે છે.\nહૉરેસની વિચારણાના કેન્દ્રમાં ઔચિત્ય છે. તે દૃષ્ટિએ તેણે કાવ્યસ્વરૂપ, વિષયવસ્તુ, પાત્રાલેખન, શૈલી, અભિનય વગેરે અંગોપાંગોની વિચારણા કરેલી છે.\nGreek literature આર્સ પોએટિકા ગ્રીક સાહિત્ય દિનેશ કોઠારી\n← આર્ષેય બ્રાહ્મણ


Posted on 1:03 pm November 26, 2020 2:41 pm June 30, 2021 Author Charu ShahComments Off on બ્રેકઅપ બાદ સના ખાને બોયફ્રેન્ડના ગંદા રાઝ ખોલ્યા હતા, કહ્યું-નાની બાળકીને કરી હતી ગર્ભવતી\nઆ હતો સના ખાનનો ખ્રિસ્તી બોયફ્રેન્ડ,7તસ્વીરો આશ્ચર્યચકિત થઇ જશો\nબોલિવૂડને વિદાય આપિ ચુકેલી અભિનેત્રી હાલમાં પોતાની લગ્નને લઈને ચર્ચામાં છવાયેલી છે. સનાના મૌલાના મુફ્તી અનસ ખાન સાથે લગ્નની જાહેરાતથી બધાને ચોંકાવી દીધા હતા. ટૂંક સમયમાં સનાએ પોતાના પતિ સાથેની તસ્વીર શેર કરી હતી અને હવે તેને હવે તેના લગ્ન સમારંભની તસ્વીરો સામે આવી છે.\nબૉલીવુડ એક્ટ્રેસ સના ખાને બોલીવુડને અલિવદા કહી દીધું છે. સના ખાને હાલમાં જ ગુજરાતના મૌલાના મુફ્તી અનસ સૈયદ સાથે નિકાહ કર્યા છે. સના ખાને ઇસ્લામ ધર્મને ખાતર બોલીવુડને અલવિદા કહી દીધું છે. થોડા સમય પહેલા સના ખાન તેની પર્સનલ લાઈફને લઈને ચર્ચામાં આવી હતી.\nસનાએ નિકાહ કર્યા પહેલા તે કોરિયોગ્રાફર મેલવિન લુઈસ સાથે રિલેશનશિપમાં હતી. સનાએ ફેબ્રુઆરી 2019માં આ રિલેશનને કન્ફ્રર્મ કર્યો હતો. પરંતુ એક વર્ષ બાદ બંનેનું બ્રેકઅપ થઇ ગયું હતું. આ બાદ સનાએ મેલવિન પર ઘણા ગંભીર આરોપ લગાવ્યા હતા.\nસનાએ જણાવ્યું હતું કે, તેને મેલવિન સાથે બ્રેકઅપ એટલા માટે કર્યું કારણ કે તે ચિટ કરી રહ્યો હતો. મેલવીનને ઘણી યુવતીઓ સાથે ચિટ કર્યું છે જે સનાને પાછળથી ખબર પડી હતી. આટલું જ નહીં સનાએ પણ જણાવ્યું હતું કે, તે પૈકી એક યુવતીને તે જાણે છે.\nસનાએ વધુમાં કહ્યું હતું કે, તેને ઘણા મિત્રોએ મેલવિનને લઈને તેને સતર્ક કરી હતી પરંતુ સનાએ કોઈની વાત સાંભળી ના હતી. સનાએ કહ્યું હતું કે, મારા મિત્રોએ તેને યુવતીઓ સાથે અલગ-અલગ જગ્યા પર જોયો હતો. મેલવીને ઘરવાળાઓના સમ ખાઈને કહ્યું હતું કે,તે મારી સાથે ચિટ નથી કરી રહ્યો.\nપછીની 10 મિનિટમાં સનાએ તેને પકડી પાડયો હતો. આ સાથે જ સનાએ જણાવ્યું હતું કે, તે નાની બાળકીને ગર્ભવતી કરી ચુક્યો છે. તે યુવતીઓ પાસેથી પૈસા લે છે અને વિધાર્થીનીઓ સાથે ફ્લર્ટ કરે છે. સનાએ કહ્યું જયારે તેની માતાએ મેલવિનની માતાને ફોન કરીને કહ્યું હતું કે, તે બ્રેકઅપ કરી રહી છે તો તેની માતાએ કહ્યું હતું કે, આ બધું થતું રહે છે.\nસનાએ આ પહેલા ઇન્ટરવ્યૂ દરમિયાન કહ્યું હતું કે, તે મેલવિનથી અલગ થઇ ચુકી છે કારણે કે તે મને ચિટ કરી રહ્યો હતો. મેં તેને દિલથી પ્રેમ કર્યો હતો. હું તેના માટે પ્રતિબદ્ધ હતી. બદલામાં જ મળ્યું મને ખુબ હેરાન કરી દેનારું હતું. થોડા દિવસ પહેલા મને ફીલ થયું હતું કે, મારી સાથે તે કંઈક અલગ કરવાના મૂડમાં છે. તેથી મેં તેની પાસે તેનો મોબાઈલ લીધો હતો જે મારી પાસેથી પાછો લઇ લીધો હતો અને મેસેજ ડીલીટ કરવા લાગ્યો હતો. તે સમયે મને અહેસાસ થયો કે લોકો જે બોલી રહ્યા હતા તે સાચું હતું.\nઇસ્લામ ધર્મને ખાતીર બોલીવુડને અલવિદા કહેનાર બૉલીવુડ એક્ટ્રેસ સના ખાન આજકાલ તેના લગ્નને લઈને ચર્ચામાં રહે છે. સના ખાને હાલમાં જ ગુજરાતના મૌલાના મુફ્તી અનસ સૈયદ સાથે નિકાહ કર્યા છે. હાલમાં જ સના ખાન તેની મહેંદીથી જોડાયેલી તસ્વીર ઇન્સ્ટાગ્રામ પર શેર કરી છે. જે તસ્વીર ફેન્સને બહુ જ પસંદ આવી રહી છે.\nPosted on 9:10 am May 31, 2020 Author Charu Shah\nડસભરમાં લોકડાઉનને કારણે ટીવી સિરિયલ ચેનલ પર દેખાડવામાં આવી રહી છે. દૂરદર્શનમાં રામાયણ અને મહાભારતના પુનઃ પ્રસારણ બાદ હવે મશહૂર સિરિયલ ‘જય શ્રી કૃષ્ણા’ પર લોકો વચ્ચે ઉપસ્થતિ છે. આ સિરિયલ રીટેલીકાસ્ટને કારણે શોના કલાકારો પણ ફરી એક વાર ચર્ચામાં આવ્યા છે. આવી જ એક બાળ કલાકાર ધૃતિ ભાટિયા. જેને જય શ્રી કૃષ્ણામાં કાન્હા ના More..\nPosted on 9:27 am June 24, 2020 11:00 am July 5, 2021 Author Charu Shah\nસૈફ અલી ખાન અને કરીના કપૂરનો લાડલો તૈમૂર નાની ઉંમરે સેલિબ્રિટી બની ગયો છે. તૈમુરના જન્મથી જ અત્યાર સધી જયારે તામુર ઘરની બાહર નીકળે છે ઇન્ટરનેટ પર છવાઈ જાય છે.તૈમુર ઘણો ક્યૂટ છે, તૈમૂરના મિત્રોમાં ફોટોગ્રાફર્સનો પણ સમાવેશ થાય છે. ફક્ત તૈમુર જ નહીં કપૂર ખાનદાનમાં બાળપણમાં બધા જ આવા ક્યૂટ હતા. તાજેતરમાં રીમા જૈનના More..\n10:31 am June 28, 2021 Shah Jina Comments Off on શુ પ્રેગ્નેટ છે ટીવી અભિનેત્રી દીપિકા કક્કર ? પતિ શોએબ ઇબ્રાહિમે તોડી ચુપ્પી\n6:25 am August 22, 2019 Aryan Patel Comments Off on શ્રીકૃષ્ણના મંત્રના જાપ કરો અને બની જાઓ રાતોરાત કરોડપતિ, અપાવશે જીવનમાં કુશળતા અને સફતળતા


Bodyguard Alleged Sushant Kept Sleeping, under some medication | બૉડીગાર્ડનો ખુલાસો, ‘બીમાર સુશાંત હંમેશાં પથારીમાં પડ્યો રહેતો, તેના પૈસાથી રિયા ચક્રવર્તી ઘરમાં પાર્ટીઓ કરતી’ - Divya Bhaskar\nBodyguard Alleged Sushant Kept Sleeping, Under Some Medication\nસુશાંત સુસાઈડ કેસ:બૉડીગાર્ડનો ખુલાસો, ‘બીમાર સુશાંત હંમેશાં પથારીમાં પડ્યો રહેતો, તેના પૈસાથી રિયા ચક્રવર્તી ઘરમાં પાર્ટીઓ કરતી’\nસુશાંત સિંહ આત્મહત્યા કેસમાં રોજ નવા-નવા ખુલાસાઓ થતા રહે છે. સુશાંતના પિતા કે કે સિંહે બિહારમાં રિયા ચક્રવર્તી વિરુદ્ધ પોલીસ ફરિયાદ કરી હતી. બિહાર પોલીસ આ કેસની તપાસ અર્થે મુંબઈ આવી છે. બિહાર પોલીસે ઘણાં લોકોની પૂછપરછ કરી છે. આ દરમિયાન સુશાંતના બૉડીગાર્ડે એક ઈન્ટરવ્યૂમાં શોકિંગ ખુલાસાઓ કર્યા હતા.\nસુશાંત બીમાર રહેતો હતો, રિયા પાર્ટી કરતી હતી\nબૉડીગાર્ડે રિપબ્લિક ટીવીને આપેલા ઈન્ટરવ્યૂમાં કહ્યું હતું કે સુશાંત ઘણીવાર બીમાર રહેતો હતો. તે મોટાભાગનો સમય પોતાના બેડરૂમમાં સૂતો રહેતો હતો. બૉડીગાર્ડે એ પણ ખુલાસો કર્યો હતો કે સુશાંતની લિવ-ઈન પાર્ટનર રિયા ચક્રવર્તી ઘરમાં પાર્ટી આપતી હતી. આ પાર્ટીના તમામ ખર્ચાઓ સુશાંતના પૈસાથી ચૂકવવામાં આવતા હતા.\nરિયા પાર્ટીમાં મશગૂલ રહેતી હતી અને સુશાંત બેડરૂમમાં સૂતો રહેતો હતો. સુશાંતના ઘરમાં થતી પાર્ટીમાં રિયા ઉપરાંત તેના પિતા તથા ભાઈ પણ આવતા હતા.\nબૉડીગાર્ડે આગળ એમ પણ કહ્યું હતું કે છેલ્લાં કેટલાંક મહિનાથી સુશાંતનો પરિવાર એક્ટરના સંપર્કમાં નહોતો. પરિવારનો એક પણ સભ્ય સુશાંતને મળવા આવી શકતો નહોતો.\nસુશાંતની લાઈફ-સ્ટાઈલમાં એકદમ પરિવર્તન આવી ગયું હતું\nબૉડીગાર્ડે કહ્યું હતું કે રિયાના આવ્યા બાદ છેલ્લાં એક વર્ષમાં સુશાંતની લાઈફ-સ્ટાઈલમાં ઘણો જ ફેરફાર થયો હતો. સુશાંત દવા લઈને આખો દિવસ સૂતો જ રહેતો હતો. તેને ઓવર-ડોઝ આપવામાં આવતો કે નહીં એ ખબર નથી. ગયા વર્ષે યુરોપ ટ્રિપમાંથી તે પાછો આવ્યો પછી તે બીમાર જ રહેતો હતો. તે હંમેશાં રૂમમાં પડ્યો રહેતો હતો. જોકે, પહેલાં આવું ક્યારેય બન્યું નહોતું. તે પહેલાં ઘણો જ એક્ટિવ હતો. સુશાંત નિયમિત રીતે પહેલાં સ્વિમિંગ, રનિંગ તથા જિમિંગ કરતો હતો.\nઈન્ટરવ્યૂમાં બૉડીગાર્ડે એમ પણ કહ્યું હતું કે રિયાએ સુશાંતનો પૂરો સ્ટાફ બદલાવી નાખ્યો હતો. તે એક માત્ર બૉડીગાર્ડ તરીકે સુશાંત સાથે જોડાયેલો રહ્યો હતો. તે ઈચ્છે છે કે આ કેસની ગંભીરતાથી તપાસ કરવામાં આવે અને સુશાંતને ન્યાય મળે.\nભારત 106 રને ટ્રાયલ


માંજરેકરની ફરી વિવાદી ટિપ્પણી રાયડુ - ચાવલા લો પ્રોફાઇલ ક્રિકેટર\nનવી દિલ્હી, તા.20: પૂર્વ ભારતીય ક્રિકેટર અને કોમેન્ટેટર સંજય માંજરેકર ફરી વિવાદમાં ઘેરાયો છે. તેણે સોશિયલ મીડિયા પર અંબાતિ રાયડુ અને પીયૂષ ચાવલાને લો પ્રોફાઇલ ક્રિકેટર બતાવ્યા છે. આઇપીએલના પહેલા મેચમાં રાયડુએ ચેન્નાઈ માટે 71 રનની મેચ વિજયી ઇનિંગ રમી હતી. આથી તે મેન ઓફ ધ મેચ બન્યો હતો જ્યારે ચાવલાએ શાનદાર સ્પિન બોલિંગ કરીને ચાર ઓવરમાં 21 રન આપીને 1 વિકેટ લીધી હતી.\nબન્નેના આ દેખાવ બાદ માંજરેકરે ટ્વિટ કર્યું કે રાયડુ અને ચાવલા જેવા લો પ્રોફાઇલ ક્રિકેટરથી હું ઘણો ખુશ છું. બન્ને સીએસકે માટે મહત્ત્વના ખેલાડી છે. માંજરેકરની આ ટિપ્પણી પણ કેટલાક ચાહકોએ કહ્યંy છે કે આપ કઈ રીતે કહી શકો કે ચાવલા અને રાયડુ લો પ્રોફાઇલ છે.\nઅત્રે એ ઉલ્લેખનીય રહેશે કે ગત વર્લ્ડ કપ દરમિયાન સંજય માંજરેકરે રવીન્દ્ર જાડેજા વિશે કહ્યંy હતું કે આ ખેલાડી ટૂકડા ટૂકડામાં દેખાવ કરીને ટીમમાં ટકી રહે છે. જે મને પસંદ નથી. સતત વિવાદી ટિપ્પણીઓને લીધે માંજરેકરને આ વખતે આઇપીએલની કોમેન્ટ્રી પેનલમાં સ્થાન મળ્યું નથી.


શિવજીનાં પેઇન્ટિંગ્સમાં ચિત્રકારની જબરદસ્ત ગુસ્તાખી - news\nશિવજીનાં પેઇન્ટિંગ્સમાં ચિત્રકારની જબરદસ્ત ગુસ્તાખી\nPublished: 29th December, 2012 05:45 IST\nમહાદેવને શરાબી ને કામોત્તેજક દર્શાવનારાં ચિત્રો જોઈને ઉશ્કેરાયેલા વડોદરાવાસીઓએ એક્ઝિબિશન વીસ જ મિનિટમાં બંધ કરાવી દીધું\nવડોદરાની જગવિખ્યાત મહારાજ સયાજીરાવ યુનિવર્સિટીની આર્ટ ગૅલેરીમાં ત્રણ દિવસ માટે રાખવામાં આવેલું પેઇન્ટિંગ એક્ઝિબિશન ગઈ કાલે સવારે સાડાદસ વાગ્યે શરૂ થયું અને માત્ર વીસ જ મિનિટમાં યુનિવર્સિટીના સંચાલકોએ આ એક્ઝિબિશન બંધ કરાવી દેવું પડ્યું. આટલું જ નહીં, યુનિવર્સિટીએ એક્ઝિબિશન જેણે ઑર્ગેનાઇઝ કર્યું હતું એ પેઇન્ટર સુરપાલ સિંહ સામે પોલીસમાં ફરિયાદ પણ કરી. સુરપાલ સિંહે ભગવાન શિવનાં અલગ-અલગ રૂપ દેખાડ્યાં હતાં, જેમાં તેમને શરાબી અને કામોત્તેજક પણ ચીતરવામાં આવ્યા હતા. સુરપાલ સિંહે કહ્યું હતું કે ‘મારો હેતુ કોઈની ધાર્મિક લાગણી દુભાવવાનો નહોતો. મેં તો આજના આ યુગને અને ભગવાન શિવને જોડવાનો એક પ્રયાસ કર્યો હતો.’\nએક્ઝિબિશનમાં ભગવાન શિવનાં બાવીસથી વધુ પેઇન્ટિંગ રાખવામાં આવ્યાં હતાં; જેમાં બાઇક પર પાર્વતી સાથે ફરવા નીકળેલા શિવથી લઈને ગાર્ડનમાં પાર્વતી સાથે કામોત્તેજક થયેલા શિવ, શરાબનું સેવન કરતા શિવ જેવાં પેઇન્ટિંગ પણ હતાં. આ પેઇન્ટિંગ જોઈને જ યુનિવર્સિટીના સ્ટુડન્ટ્સ ભડકી ગયા હતા અને તેમણે તોડફોડ શરૂ કરી હતી. જોકે એ પછી તરત જ એક્ઝિબિશન બંધ કરાવી દેવામાં આવતાં મામલો સચવાઈ ગયો હતો.


#Surat - કોવિડ વોર્ડમાં ઘડિયાળ ભેટ આપી સાજા થયેલા દર્દીએ કહ્યું : ' મારો સારો સમય આવ્યો એમ વોર્ડના અન્ય દર્દીઓનો સારો સમય આવશે' - Watch Gujarat News : LIVE LATEST TODAY Online\n#Surat – કોવિડ વોર્ડમાં ઘડિયાળ ભેટ આપી સાજા થયેલા દર્દીએ કહ્યું : ‘ મારો સારો સમય આવ્યો એમ વોર્ડના અન્ય દર્દીઓનો સારો સમય આવશે’\n12 દિવસની સારવાર બાદ દિલ્હીગેટના ૬૮ વર્ષીય નિવૃત્ત રિક્ષાચાલકે કોરોનાને મ્હાત આપી\nબાબુભાઈએ કોવિડ વોર્ડને ઘડિયાળ ભેટ આપી કહ્યું:’ મારો સારો સમય આવ્યો એમ વોર્ડના અન્ય દર્દીઓનો સારો સમય આવશે’\nWatchGujarat. કોરોનાગ્રસ્ત દર્દીઓમાં કોમોર્બિડીટી ધરાવતાં દર્દીઓને ખાસ પ્રકારની સારવારની જરૂર પડતી હોય છે. થાઈરોઈડ, ડાયાબિટીસ, બ્લપ્રેશરની બિમારીવાળા દર્દીઓ કોરોના સંક્રમિત થાય ત્યારે નિયમિતપણે દવા અને સારવાર ન મળે તો જોખમ ઉભું થાય છે. 15 વર્ષથી હાઈપર ટેન્શનની બિમારી ધરાવતા 68 વર્ષીય બાબુભાઈ છબીલદાસ ગોટલાવાલાએ નવી સિવિલ હોસ્પિટલમાં 12 દિવસની સારવાર લઈ કોરોનાને મ્હાત આપી છે. બાબુભાઈને કોરોનામુક્ત કરવામાં સિવિલના તબીબોએ મહેનત કરીને ઉદાહરણરૂપ સેવા કરી છે.\nબાબુભાઈ પોતાના જીવનમાં 68 વાર રક્તદાન કરી ચૂક્યા છે. તેમણે કોરોનામુક્ત થઈ સિવિલની કોરોના વોર્ડની વિદાય લીધી ત્યારે એક અનોખી સંવેદના વ્યકત કરતાં કોવિડ વોર્ડમાં એક ઘડિયાળ ભેટ આપી. આ અંગે તેમણે કહ્યું કે, ‘કોરોના થયો એ મારો ખરાબ સમય હતો. જે પસાર થઈ જતાં સારો સમય આવ્યો છે. મારા જેવા અન્ય દર્દીઓનો ખરાબ સમય પણ બદલાય અને તેઓનો પણ સારો સમય આવે એ ભાવનાથી ‘સમય’ને કેન્દ્રસ્થાને રાખી હું જે વોર્ડમાં દાખલ હતો ત્યાં મેં ઘડિયાળની ભેટ આપી છે. આ ઘડિયાળમાં સમય જોતાં તબીબો, પેરામેડિકલ સ્ટાફના હ્રદયમાં મારી સ્મૃત્તિ જીવંત રહે એવો આશય છે. #ઘડિયાળ\nસુરતના દિલ્હીગેટ વિસ્તારમાં રહેતાં બાબુભાઈએ આનંદ સહ જણાવ્યું કે, ‘રિક્ષા ચલાવીને હું પરિવારનું ગુજરાન ચલાવતો હતો. હાલ નિવૃત્ત થઈને પરિવાર સાથે શેષ જીવન વિતાવું છું. કોરોના મહામારી દરમિયાન કોરોનાગ્રસ્ત થયો ત્યારે પરિવાર ખુબ ચિંતામાં મૂકાયો હતો. મને સિવિલ હોસ્પિટલમાં સારવાર માટે 17 ડિસેમ્બરના રોજ દાખલ કરાયો ત્યારે ત્યારે મારું ઓક્સિજન લેવલ ઘટીને 70 ટકા જેટલું હતું, એટલે એચઆરસિટી કરાવતા કોરોનાનું 40 ટકા જેટલું ઈન્ફેક્શન જણાયું. જેથી સિવિલ હોસ્પિટલના કોવિડ વોર્ડમાં દાખલ કરવામાં આવ્યો. 12 દિવસની સારવારમાં જ કોરોનામુક્ત કરવામાં સિવિલ તબીબોએ દિવસ-રાત એક કરીને મારી સેવા કરી છે.\nતેમણે વધુમાં જણાવ્યું કે ‘છેલ્લાં પંદર વર્ષથી હાઈપરટેન્શનની બિમારીની નિયમિત સારવાર ચાલે છે. તબીબોનું હકારાત્મક વલણ અને સિવિલની યોગ્ય સારવારથી મને નવું જીવન મળ્યું છે. મારા દીકરા-દીકરીએ મારી ખુબ સેવા કરી છે. ડો.અર્પિત પટેલે જણાવ્યું કે, પહેલા દિવસથી ઓક્સિજન પર રાખવામાં આવ્યા હતા. એમને કોરોના સાથે અન્ય બિમારી હાઈપરટેન્શની હતી એની પણ નિયમિત દવા આપવામાં આવતી હતી. તબિયતમાં સુધારો થતાં 10 લીટર એનઆરબીએમ ઓક્સિજન માસ્ક પર 10 દિવસ રાખવામાં આવ્યા. બાદ બે દિવસ નોર્મલ રૂમ એરમાં મોનિટરીંગ હેઠળ રાખવામાં આવ્યા. સંપૂર્ણ સ્વસ્થ થઈ 28 ડિસેમ્બરે રજા આપવામાં આવી.\nસિવિલ હોસ્પિટલના કોવિડ વોર્ડમાં ફરજ બજાવતા રેસિડેન્ટ ડો.અર્પિત પટેલે જણાવ્યું કે, અન્ય બિમારી સાથે કોરોના સંક્રમિત દર્દીની સારવાર કરવામાં ઘણું ધ્યાન રાખીએ છીએ. બાબુભાઈ જેવા અનેક કેસોમાં અમારી ટીમે માત્ર કોરોના સામે જ નહિ પણ અન્ય ગંભીર બિમારી સામે એમ બે મોરચે લડવાનું હોય છે. જેમાં સિવિલના તબીબી સ્ટાફ દિવસ-રાત એક કરીને અનેક દર્દીને સાજા કરવામાં સફળ રહ્યા છે. બાબુભાઈ એનું સફળ ઉદાહરણ છે\nMore #ઘડિયાળ #Covid #recover #patient #donated #watch #good #faith #Surat news #Watchgujarat


સેહવાગ-ગંભીરના પુનરાગમનને લઇને મોરે ચિંતિત | Sehwag Gambhir Can Come Back: More - Gujarati Oneindia\n| Updated: Monday, February 16, 2015, 13:56 [IST]\nમુંબઇ, 14 જુલાઇઃ ભારતની નવી વનડે ઓપનિંગ જોડી શિખર ધવન અને રોહિત શર્મા ભલે સફળ રહ્યાં હોય પરંતુ પૂર્વ મુખ્ય પસંદગીકર્તા કિરણ મોરેને ચિંતા છે કે, તેનાથી વરિષ્ઠ ખેલાડી વિરેન્દ્ર સેહવાગ અને ગૌતમ ગંભીરને પુનરાગમનની તક નહીં મળી શકે. મોરેએ કહ્યું કે, ભારતીય ક્રિકેટ માટે પ્રતિસ્પર્ધા સારા સંકેત છે. હાલના સમયે સારી સ્વસ્થ પ્રતિસ્પર્ધા છે. જો કોઇ અનફિટ છે તો ગંભીર, સેહવાગ અથવા ઝહીર પુનરાગમન કરી શકે છે. ટીમના કપરા સમયે અનુભવ હોવો જોઇએ. ધવન અને શર્માની જોડીએ થોડા સમયમાં સારું પ્રદર્શન કર્યું છે.\nચેમ્પિયન્સ ટ્રોફી અને ટ્રાઇ સિરિઝમાં ભારત વિજયમાં તેમની મહત્વની ભૂમિકા રહી. તેમના વખાણ કરતા મોરેએ કહ્યું કે, સેહવાગ અને ગંભીરમાંથી કોઇએક ત્યારે જ પુનરાગમન કરી શકે છે જો તે આગામી ઘરેલું સત્રમાં સતત સારું પ્રદર્શન કરે. તેનાથી ટીમમાં વિકલ્પ વધશે. તેમણે કહ્યું કે, ગંભીર અને સેહવાગને ઘરેલું ક્રિકેટમાં સતત સારું રમશે. તેમણે પોતાના પર ભરોસો રાખવો પડશે. આ સ્વસ્થ પ્રતિસ્પર્ધા છે. હાલના સમયે રમી રહેલા ખેલાડીઓ પણ ખરાબ સમયનો સામનો કરી શકે છે, તેવામાં ટીમમાં તેમના માટે જગ્યા બની શકે છે. તેમણે સારી ભાગીદારી નોંધાવી છે, પરંતુ તેમાનો કોઇ એક અનફીટ હોય તો વિકલ્પ તૈયાર રાખવું પડશે.\nઆગામી વિશ્વકપમાં હજુ બે વર્ષ બાકી છે, પરંતુ મોરેએ કહ્યું કે, ભારતની ઝડપી બોલિંગ કેટલીક નબળાઇઓમાંથી પાર થવું પડશે. તેમણે કહ્યું કે, આપણે સારા ઝડપી બોલરની જરૂર છે. અધિકાંશ ઝડપી બોલર્સને મોટી ઇજા પહોંચી છે. ઉમેશ યાદવ અને ભુવનેશ્વર કુમાર સારી બોલિંગ કરી રહ્યાં છે. આપણે ઝડપી બોલરમાં વધુ વિકલ્પ જોઇએ, જે હાલના સમયે નથી. મોરેએ કહ્યું કે ભારતીય ટીમના કેટલાક યુવાઓ અને અનુભવની જરૂર છે અને ટીમને વિશ્વ કપ 2015ને ધ્યાનમાં રાખીને 25 ખેલાડીઓની યાદી બનાવવી જોઇએ.\nvirender sehwag gautam gambhir shikhar dhawan cricket વિરેન્દ્ર સેહવાગ ગૌતમ ગંભીર ભારત શિખર ધવન ક્રિકેટ ભારતીય\nIndia's new ODI opening combination of Shikhar Dhawan and Rohit Sharma might have clicked, but former chief selector Kiran More is wary of dismissing the comeback chances of senior batsmen Virender Sehwag and Gautam Gambhir.


અમેરિકામાં સમુદ્ર ઉપર ફરતા જોવા મળ્યા એલિયન નાં યુએફઓ! વિડીઓ સોશિયલ મીડિયા પર છવાયો - Adhuri Lagani\nઅમેરિકામાં સમુદ્ર ઉપર ફરતા જોવા મળ્યા એલિયન નાં યુએફઓ! વિડીઓ સોશિયલ મીડિયા પર છવાયો\nઘણા લોકોનું માનવું છે કે એલિયન્સ હોય છે અને તેઓ ધરતી ઉપર આવતા હોય છે, તો ઘણા લોકોનું માનવું છે કે આ ફક્ત એક કહાની છે, એલિયન્સ જેવી કોઈ ચીજ હોતી નથી. એલિયન્સ ને લઈને એવું કહેવામાં આવે છે કે તેમની ઉડતી રકાબી એટલે કે યુએફઓ ઘણી વખત જોવામાં આવેલ છે. જોકે આ વાતમાં કેટલી હકીકત છે તે કોઈ પણ પુર્ણ રૂપથી સ્પષ્ટ કરી શક્યું નથી.\nપરંતુ તેની વચ્ચે સોશિયલ મીડિયા પર એક વીડિયો ખુબ જ ઝડપથી છવાઈ રહ્યો છે અને આ વીડિયોમાં દાવો કરવામાં આવી રહ્યો છે કે તેમાં ગોળાકાર ચીજ ફરતી જોવા મળી રહી છે, જે એલિયન્સ નો યુએફઓ છે અને અચાનક તે પાણીની અંદર સમાઈ જાય છે. તેવામાં સોશિયલ મીડિયા પર સતત આ વીડિયો પર કોમેન્ટ આવી રહેલ છે અને લોકો કહી રહ્યા છે કે આ જરૂરથી એલિયન્સ હશે.\nવળી આ વિડીયો વર્ષ ૨૦૧૯ નો છે, પરંતુ હાલના દિવસોમાં તે સોશિયલ મીડિયા પર ખુબ જ ચર્ચામાં છે. આ વિડીયો ત્યારે બનાવવામાં આવ્યો હતો જ્યારે અમેરિકી નેવી જહાજ યુએસએસ ઓમાહા સૈન ડીએગો તટ ઉપર હતું. વીડિયોમાં તમે જોઈ શકો છો કે કેવી રીતે ગોળાકાર ચીજ વારંવાર આસપાસ ફરી રહી છે અને થોડા સમય બાદ તે પાણીમાં સમાઇ જાય છે. જ્યારે આ ગોળાકાર ચીજ પાણીની અંદર ચાલી જાય છે તો ત્યાં રહેલ લોકો ચોંકી જાય છે.\nતમારી જાણકારી માટે જણાવી દઈએ કે આ રહસ્યમય વિડિયોને ઇન્વેસ્ટિગેટિવ ફિલ્મમેકર જેરેમી કાર્બેલ દ્વારા સોશિયલ મીડિયા પર શેર કરવામાં આવેલ છે. કહેવામાં આવી રહ્યું છે કે જ્યારે યુએફઓ પાણીની અંદર સમય રહ્યું હતું ત્યારે તેની ઝડપ ૪૬ માઈલ પ્રતિ કલાક થી ૧૫૮ પ્રતિ કલાકની વચ્ચે હતી. તેનું કહેવું છે કે હું નથી જાણતો કે પેન્ટાગોન યુએસએ ઓમાહા આ વિડીયો વિશે કંઈ કહેશે કે નહીં? પરંતુ અમે જાણીએ છીએ કે એક આ રહસ્યમય ઘટના છે, તેની તપાસ થવી જરૂરી છે.\nજ્યારે આ વીડિયો સોશિયલ મીડિયા પર વાયરલ થયો, ત્યારે અમેરિકી રક્ષા વિભાગ દ્વારા આ વીડિયો પર પોતાની પ્રતિક્રિયા આપવામાં આવી હતી. સાથોસાથ તેમણે આ વિડિયોની તપાસ કરવાના પણ નિર્દેશ આપ્યા. ત્યારબાદ તેમણે જણાવ્યું હતું કે આ અજીબોગરીબ ચીજ જોયા બાદ બિલકુલ સમજમાં આવી રહી નથી. પેન્ટાગોન નાં પ્રવક્તા સુસાન ગફનું કહેવું છે કે આ વિડીયો નૌસેના ના જવાનોએ લીધો હતો અને એજ કારણ હતું કે તેમણે તપાસનાં નિર્દેશ આપ્યા છે.\nતમારી જાણકારી માટે જણાવી દઈએ કે આ પહેલી વખત નથી જ્યારે અમેરિકાએ યુએફઓ જોયા હોવાનો દાવો કર્યો છે. આ પહેલા પણ વર્ષ ૨૦૧૮ અને વર્ષ ૨૦૧૯ ની વચ્ચે અમેરિકા ઘણી વખત આવા ખુલાસા કરી ચુક્યું છે કે તેમણે યુએફઓ જેવી ચીજ જોયેલી છે. જોકે સંપુર્ણ રીતે તેઓ આ ચીજની પુષ્ટિ કરી શક્યા નથી. તેવામાં અમેરિકા ઉપર ઘણા સવાલ ઉઠાવવામાં આવેલ છે.\nઅમુક લોકોનું કહેવું છે કે યુએફઓ ફક્ત અમેરિકામાં જ શા માટે જોવામાં આવે છે? અન્ય દેશોમાં શા માટે દેખાતા નથી? જ્યારે અમુક લોકોનું કહેવું છે કે અમેરિકાનો ઉદ્દેશ્ય લોકોને ગુમરાહ કરવાનો છે અથવા તો લોકોથી હકીકત છુપાવવામાં આવી રહી છે. જોકે કંઈ પણ હોય હાલના દિવસોમાં આ વીડિયો સોશિયલ મીડિયા પર ખુબ જ છવાયેલો છે અને લોકો પોતે પણ સમજી શકતા નથી કે આખરે આ ચીજ શું છે અને થોડો સમય બાદ તે સમુદ્રમાં શા માટે ચાલી ગઈ.\nનવરાત્રીમાં ચમત્કાર : ગાય એ ૨ માથા અને ૩ આંખ વાળા વાછરડાને જન્મ આપ્યો, લોકો માની રહ્યા છે માં દુર્ગાનું રૂપ, જુઓ વિડીયો\nદશેરાનાં દિવસે જો આ પક્ષી જોવા મળી જાય તો ચમકી જાય છે ભાગ્ય, ઘરમાં ક્યારેય પણ પૈસા ખુટશે નહીં


શહેરમાં ગત અઠવાડિયે આયેશા નામની પરિણીતાએ સાબરમતી રિવરફ્રન્ટ પરથી આત્મહત્યા કરી લીધી હોવાની ચોંકાવનારી ઘટના બની હતી. આયેશા નામની આ યુવતીની આત્મહત્યાની ઘટનાના આખા દેશમાં પડઘા પડ્યા છે. આયેશાના પતિ આરિફને અમદાવાદ પોલીસે ઝડપી લીધો છે અને તેને અમદાવાદ પોલીસ રિવરફ્રન્ટ (પશ્ચિમ)ના પોલીસ સ્ટેશનમાં લવાયો છે. ત્યારે હવે એઆઈએમઆઈએમના નેતા અસદુદ્દીન ઓવૈસીએ પણ આ ઘટના અંગે દુ:ખ વ્યક્ત કર્યું છે. અસદુદ્દીન ઓવૈસીનો એક વિડીયો વાયરલ થયો છે કે જેમાં ઓવૈસીએ સમાજની દરેક મહિલાને એવી અપીલ કરી છે કે આવા દહેજભૂખ્યા પતિઓને લાત મારવી જોઈએ અને કાયદાનો સહારો લેવો જોઈએ.\nઆ વાયરલ વીડિયોમાં ઓવૈસી એક સભામાં આયેશાની કરુણ ઘટના બાબતે પીડા વ્યક્ત કરતા જણાવે છે કે આયેશાનો આપઘાત આપણા સમાજ માટે સારી વાત નથી. હું તમામ માતા-પિતાને કહેવા માગું છું કે દહેજ સારી વાત નથી. જે પતિ પોતાની પત્ની પર અત્યાચાર કરે છે તે પતિ નથી કહેવાતો. ધર્મમાં પણ પત્ની પર અત્યાચાર કરનારા લોકોને ક્યાય જગ્યા નહીં મળતી હોવાનો ઉલ્લેખ છે. શરમ કરો અને દીકરીઓ પર અત્યાચાર બંધ કરો. વધુમાં હું દીકરીઓને કહેવા માગું છું કે તમારો જીવ કિંમતી છે, આવી રીતે જીવ ના આપો.\nતેમણે વધુમાં જણાવ્યું કે અમે તમારી સાથે છીએ. જો પતિ તમારા પર અત્યાચાર કરે તો તેને લાતો મારો અને કાયદાનો સહારો લો, કાયદાનો ઉપયોગ કરો. લોકોએ પણ પોતાની આસપાસ કોઈ બહેન-દીકરી પર અત્યાચાર થતો હોય તો આગળ આવીને આ લોકોને સમજાવવા જોઈએ અને ના સમજે તો પાઠ ભણાવવો જોઈએ. અમદાવાદની દીકરી આયેશાએ મૃત્યુ પહેલા જે વીડિયો પોસ્ટ કર્યો તે કાળજું કંપાવી દે તેવો છે. આ વીડિયો જોતા જ મારું માથું શરમથી ઝૂકી ગયું છે. આપણી બહેન-દીકરીઓને સન્માન આપો. આપણી બહેન-દીકરીઓનો આદર કરવો જોઈએ અને આપણી અંદરની ખરાબ બાબતોને દૂર કરવી જોઈએ.\nayesha suicide case owaisi appeals\nJuly 25, 2021 04:42 PM\nહિમાચલ પ્રદેશ : ભૂસ્ખલનના કારણે પ્રવાસીઓની કાર પર પડ્યો પથ્થર,9લોકોના કમકમાટીભર્યા મોત,3ગંભીર\nJuly 25, 2021 04:36 PM\nરાજકોટમાં બપોરે 3થી4વાગ્યા સુધીની એક કલાકમાં રાજકોટમાં2ઇંચ વરસાદ\nJuly 25, 2021 04:15 PM\nસીદસર ગામમાં બહેનના ઘેર આંટો મારવા આવેલા ભાઈનો ગળાફાંસો ખાઇ આપઘાત\nજામનગરમાં બેનપણીને ઉછીના આપવાનાં પૈસા પતિએ નહીં આપતા પરણિતાએ આપઘાત કર્યો\nજ્યોતિષિઓએ 32 લાખ પડાવી લેતાં સામુહિક આપઘાત કર્યો હતો


માર્ચ 20, 2010\nજન્મકુંડળીનાં બાર ભાવોને તેમની જુદી-જુદી સમાનતાઓને આધારે જુદાં-જુદાં જૂથમાં વહેંચવામાં આવ્યા છે.\nજન્મકુંડળીનાં ૧, ૪, ૭ અને ૧૦ ભાવ કેન્દ્રસ્થાનો કહેવાય છે. કેન્દ્રસ્થાનોની રાશિઓ ચરાદિ સ્વભાવમાં સમાનતા ધરાવતી હોય છે. એટલે કે આ ચારેય સ્થાનોની રાશિ ચર અથવા સ્થિર અથવા દ્વિસ્વભાવ હોય છે. સ્વભાવમાં સમાનતા હોવાને લીધે આ ચારેય સ્થાનો એકબીજાં સાથે સંવાદિતા ધરાવે છે. કેન્દ્રસ્થાનો કુંડળીનાં સ્તંભ સમાન છે. આ સ્થાનોમાં રહેલાં ગ્રહો બળ પ્રાપ્ત કરે છે અને સંપૂર્ણ ફળ આપવા સમર્થ બને છે. કેન્દ્રસ્થાનોમાં પહેલાંથી ચોથું, ચોથાથી સાતમું અને સાતમાંથી દસમું સ્થાન ઉત્તરોત્તર વધારે બળવાન હોય છે. દસમ સ્થાન સૌથી વધુ બળવાન હોય છે અને આ સ્થાનમાં રહેલ ગ્રહ સમગ્ર કુંડળી પર પ્રભુત્વ ધરાવતો હોય છે. કેન્દ્રસ્થાનો વિષ્ણુસ્થાનો છે અને જીવનમાં કરવાં પડતાં પુરુષાર્થનો નિર્દેશ કરે છે.\nપણફર સ્થાનો :\nજન્મકુંડળીનાં ૨, ૫, ૮ અને ૧૧ સ્થાન પણફર સ્થાનો કહેવાય છે. આ ચાર ભાવ એ દરેક કેન્દ્રસ્થાનથી આગળ રહેલો ભાવ છે. પણફર સ્થાનોમાં રહેલી રાશિઓ પણ ચરાદિ સ્વભાવમાં સમાનતા ધરાવતી હોય છે. કાળપુરુષની કુંડળીમાં પણફર સ્થાનો સ્થિર રાશિ ધરાવે છે. આથી પણફર સ્થાનો સ્થિરતા, દ્રઢતા અને સલામતીનો નિર્દેશ કરે છે.\nઆપોકિલમ સ્થાનો :\nજન્મકુંડળીનાં ૩, ૬, ૯ અને ૧૨ સ્થાન આપોકિલમ સ્થાનો કહેવાય છે. આ ચાર ભાવ એ દરેક કેન્દ્રસ્થાનથી પાછળ રહેલો ભાવ છે. આપોકિલમ સ્થાનોની રાશિઓ પણ ચરાદિ સ્વભાવમાં સમાનતા ધરાવતી હોય છે. કાળપુરુષની કુંડળીમાં આપોકિલમ સ્થાનોમાં દ્વિસ્વભાવ રાશિઓ રહેલી છે. આ સ્થાનો સંદેશાવ્યવહાર અને વિચારણાનો નિર્દેશ કરે છે.\nજન્મકુંડળીનાં ૧, ૫ અને ૯ સ્થાન ત્રિકોણસ્થાનો કહેવાય છે. આ ભાવોની રાશિ તત્વમાં સમાનતા ધરાવતી હોય છે. એટલે કે આ ભાવો સ્થિત રાશિઓ અગ્નિતત્વ અથવા પૃથ્વીતત્વ અથવા વાયુતત્વ અથવા જળતત્વ ધરાવે છે. તત્વની સમાનતાને લીધે ત્રિકોણ સ્થાનો એકબીજાં સાથે સંવાદિતા ધરાવે છે. લગ્નસ્થાનનો સમાવેશ કેન્દ્ર અને ત્રિકોણ બંનેમાં થાય છે. ત્રિકોણ સ્થાનો શુભ સ્થાનો છે અને ભાગ્ય, કૃપા, ધન-સંપતિ, જ્ઞાન અને આશીર્વાદનો નિર્દેશ કરે છે. પંચમ સ્થાન કરતાં નવમ સ્થાન બળવાન છે અને તેને ત્રિ-ત્રિકોણ સ્થાન પણ કહેવામાં આવે છે. આ લક્ષ્મીસ્થાનો છે. કેન્દ્રસ્થાન પુરુષાર્થ છે તો ત્રિકોણસ્થાન એ પુરુષાર્થનું ફળ છે.\nત્રિક સ્થાનો :\nજન્મકુંડળીનાં ૬, ૮ અને ૧૨ સ્થાનને ત્રિક સ્થાનો કહેવામાં આવે છે. આ સ્થાનો દુઃસ્થાનો ગણાય છે અને શત્રુ, રોગ, મૃત્યુ અને હાનિનો નિર્દેશ કરે છે. તૃતીય સ્થાન પણ દુઃસ્થાન ગણાય છે. પરંતુ ત્રિક સ્થાનો કરતાં પ્રમાણમાં ઓછી નકારાત્મક અસર ધરાવે છે. ૩, ૬, ૮ અને ૧૨ ને ખાડાનાં સ્થાનો પણ કહેવાય છે.\nત્રિષડાય સ્થાનો :\nજન્મકુંડળીમાં ૩, ૬ અને ૧૧ સ્થાનો ત્રિષડાય સ્થાનો કહેવાય છે. તેમાં ત્રીજાં કરતાં છઠ્ઠું અને છઠ્ઠાં કરતાં અગિયારમું સ્થાન ઉત્તરોત્તર વધારે બળવાન હોય છે.\nઉપચય સ્થાનો :\nજન્મકુંડળીમાં ૩, ૬, ૧૦ અને ૧૧ સ્થાન ઉપચય સ્થાનો કહેવાય છે. ઉપચય એટલે કે વૃધ્ધિ. નામ પ્રમાણે જ ઉપચય સ્થાનો લાભ અને વૃધ્ધિનો નિર્દેશ કરે છે. પાપગ્રહો ઉપચય સ્થાનમાં હોવા શુભ ગણાય છે.\nમારક સ્થાનો :\nજન્મકુંડળીનાં ૨ અને ૭ સ્થાનો મારક સ્થાનો કહેવાય છે. કુંડળીમાં કોઈ પણ સ્થાનથી બારમું સ્થાન એ જે-તે ભાવની હાનિનો નિર્દેશ કરે છે. અષ્ટમ સ્થાન આયુષ્ય સ્થાન છે. આથી અષ્ટમ સ્થાનથી બારમું સ્થાન એટલે કે સપ્તમ સ્થાન આયુષ્યની હાનિનો નિર્દેશ કરે છે. તૃતીય સ્થાન અષ્ટમ સ્થાનથી આઠમું સ્થાન હોવાથી ભાવાત ભાવમના સિધ્ધાંતથી આયુષ્યનો નિર્દેશ કરે છે. તૃતીય સ્થાનથી બારમું સ્થાન એટલે કે દ્વિતીય સ્થાન આયુષ્યની હાનિનો સંકેત કરે છે. આ રીતે દ્વિતીય સ્થાન અને સપ્તમ સ્થાન મારક સ્થાનો બને છે.\nઆ ઉપરાંત જન્મકુંડળીના બાર ભાવોને ચાર ત્રિકોણ-ધર્મ, અર્થ, કામ અને મોક્ષમાં વહેંચવામા આવ્યાં છે. ધર્મ, અર્થ, કામ અને મોક્ષ જીવનના ચાર પુરુષાર્થો છે જેનો ચાર કેન્દ્રસ્થાનો નિર્દેશ કરે છે. આ ચાર કેન્દ્રસ્થાનોથી શરૂ કરીને ચાર ત્રિકોણની રચના થાય છે.\n૧, ૫, ૯\n૪, ૮, ૧૨\n૭, ૧૧, ૩\n૧૦, ૨, ૬\nત્રિકોણ સ્થાનોમાં સ્થિત રાશિઓ એક જ તત્વ ધરાવતી હોવાથી એક ત્રિકોણનાં ત્રણેય સ્થાનો પરસ્પર એકબીજાં સાથે સંવાદિતા ધરાવે છે.\nધર્મ ત્રિકોણ :\nજન્મકુંડળીનાં ૧, ૫ અને ૯ સ્થાનોથી ધર્મ ત્રિકોણ બને છે. આ સ્થાનો વ્યક્તિની વિશિષ્ટ માન્યતાનો નિર્દેશ કરે છે જે તેને સમાજમાં અલગ ઓળખ આપે છે. પ્રથમ સ્થાન એ ચોક્ક્સ ધાર્મિક માન્યતા ધરાવતાં કુટુંબમાં જન્મ થવાનો નિર્દેશ કરે છે. પંચમ સ્થાન પવિત્ર ધાર્મિક ગ્રંથો, મંત્ર, યંત્ર, તંત્ર અને ભક્તિનું સ્થાન છે. નવમ સ્થાન દેવાલયો અને ગુરુનો નિર્દેશ કરે છે. કાળપુરુષની કુંડળીમાં આ સ્થાનો અગ્નિતત્વની રાશિઓ ધરાવે છે. જે રીતે અગ્નિમાં બળીને સોનું શુધ્ધ થાય છે તે રીતે ધર્માગ્નિમાં સર્વ પાપ અને દૂષણોનો નાશ થાય છે અને શુધ્ધ-પવિત્ર સ્વરૂપની પ્રાપ્તિ થાય છે. અગ્નિતત્વ રૂપાંતરનું પ્રતીક છે.\nઅર્થ ત્રિકોણ :\nજન્મકુંડળીનાં ૨, ૬ અને ૧૦ સ્થાનોથી અર્થ ત્રિકોણ બને છે. આ સ્થાનો ભૌતિક સમૃધ્ધિ અને જીવન નિર્વાહ સાથે સંબંધિત છે. દ્વિતીય સ્થાન આર્થિક સાધનોનો નિર્દેશ કરે છે જેની મદદ વડે વ્યવસાયની શરૂઆત કરી શકાય. ષષ્ઠ સ્થાન કઠોર પરિશ્રમ અને નોકરીનું સૂચક છે. જ્યારે દસમ સ્થાન કર્મસ્થાન છે અને આજીવિકા અને વ્યવસાયનો નિર્દેશ કરે છે. કાળપુરુષની કુંડળીમાં આ સ્થાનોમાં પૃથ્વીતત્વની રાશિ રહેલી છે. પૃથ્વીતત્વ ભૌતિકતાનું સૂચક છે.\nકામ ત્રિકોણ :\nજન્મકુંડળીનાં ૩, ૭ અને ૧૧ ભાવોથી કામ ત્રિકોણ બને છે. આ સ્થાનો કામનાઓ સાથે સંબંધિત છે. તૃતીય સ્થાન વ્યક્તિગત ઈચ્છા અને મહાત્વાકાંક્ષાનો નિર્દેશ કરે છે. સપ્તમ સ્થાન કામેચ્છાનું સૂચક છે અને એકાદશ ભાવ દરેક પ્રકારની મનોકામનાઓ અને તેની પૂર્તિનો નિર્દેશ કરે છે. કાળપુરુષની કુંડળીમાં આ સ્થાનોમાં વાયુતત્વની રાશિ રહેલી છે. ઈચ્છાઓ મનમાં ઉદ્‌ભવે છે અને વાયુતત્વ મનને કલ્પનાઓથી ભરી દે છે.\nમોક્ષ ત્રિકોણ :\nજન્મકુંડળીનાં ૪, ૮ અને ૧૨ ભાવોથી મોક્ષત્રિકોણ બને છે. આ સ્થાનો અનાસક્તિ, મોક્ષ અને અધ્યાત્મ સાથે સંબંધિત છે. ચતુર્થ સ્થાન મધ્ય રાત્રિનો નિર્દેશ કરે છે. મધ્ય રાત્રિએ આવતી ગાઢ નિદ્રા એક રીતે સંસારથી અલિપ્તતાની સૂચક છે. આ ઉપરાંત ચતુર્થ સ્થાન હ્રદયનું છે. ઈશ્વર પ્રત્યેની ભક્તિનો ઉદ્‌ભવ હ્રદયમાં થાય છે. અષ્ટમ સ્થાન અવરોધો, પીડા અને વેદના ભોગવીને અધ્યાત્મના માર્ગે આગળ વધવાનું છે. કુંડલિની શક્તિનો નિર્દેશ કરે છે. દ્વાદશ ભાવ મોક્ષ, અનાસક્તિ અને અહંકારના નાશનો સૂચક છે. કાળપુરુષની કુંડળીમાં આ સ્થાનોમાં જળતત્વની રાશિ રહેલી છે. જળતત્વ દયા, કરુણા અને પવિત્રતાનું પ્રતીક છે.\nદ્રશ્ય અને અદ્રશ્ય ગોળાર્ધ :\nજાતકનાં જન્મસમયે પૂર્વ ક્ષિતિજનું નિરિક્ષણ કરતાં કોઈ એક રાશિ ઉદિત થઈ રહેલી દેખાશે. આ રાશિનો અમુક ભાગ ઉદિત થઈ ચૂક્યો હશે. જ્યારે અમુક ભાગ ઉદિત થવાનો બાકી હશે. સપ્તમ સ્થાન એ પશ્ચિમ ક્ષિતિજનો નિર્દેશ કરે છે. જ્યાં રાશિઓ અસ્ત પામે છે. જન્મકુંડળીમાં ભાવ ૭ થી ૧ માં ઉદિત થઈ ચૂકેલી રાશિઓ હશે જ્યારે ભાવ ૧ થી ૭ ની રાશિઓ ક્ષિતિજ નીચે રહેલી હશે અને હવે પછી ઉદિત થનારી હશે.\nભાવ ૭ થી ૧ દ્રશ્ય ગોળાર્ધ કહેવાય છે.\nભાવ ૧ થી ૭ અદ્રશ્ય ગોળાર્ધ કહેવાય છે.\nધારોકે જાતકનાં જન્મ સમયે સિંહ રાશિનું ૧૮ અંશનુ લગ્ન ઉદિત થઈ રહ્યુ છે. તો સિંહ રાશિનાં ૧૮ અંશથી લઈને કર્ક, મિથુન, વૃષભ, મેષ, મીન અને કુંભ રાશિનાં ૧૮ અંશ સુધીનો ભાગ કુંડળીનો દ્રશ્ય ગોળાર્ધ(ભાવ ૭ થી ૧)કહેવાશે. જ્યારે કુંભ રાશિના બાકીના ભાગથી લઈને મકર, ધનુ, વૃશ્ચિક, તુલા, કન્યા અને સિંહ રાશિનો બાકીનો ભાગ કુંડળીનો અદ્રશ્ય ગોળાર્ધ(ભાવ ૧ થી ૭) કહેવાશે.\nકેન્દ્રસ્થાનો જ્યોતિષ શીખો ત્રિકોણસ્થાનો ભાવ\nBhumi Trivedi એ કહ્યું…\nSuperb sir 🙏\n11 જાન્યુઆરી, 2021 એ 01:11 AM વાગ્યે\n@Bhumi Trivedi, Thank you\n31 જાન્યુઆરી, 2021 એ 07:21 PM વાગ્યે\nજ્યોતિષની દ્રષ્ટિએ વર્ષ ૨૦૨૨\nજાન્યુઆરી 01, 2022\nગ્રેગોરિયન નવવર્ષ ૨૦૨૨ એ ૬ના અંક (૨+૦+૨+૨=૬) સાથે સંબંધ ધરાવનારું વર્ષ છે. અંકશાસ્ત્રમાં ૬નો અંક શુક્ર ગ્રહનું પ્રતિનિધિત્વ કરે છે. શુક્ર એ સુંદરતા , વૈભવ , કળા , પ્રેમ , મનોરંજન અને સંવાદિતાનો કારક ગ્રહ છે. વર્ષ ૨૦૨૨માં શુક્રના કારકત્વને લગતી આ દરેક બાબતો પ્રમુખ બની રહેશે. શુક્ર એ સ્ત્રી ગ્રહ છે. આથી વર્ષ ૨૦૨૨માં જાહેરજીવન કે સમાજમાં સ્ત્રીઓ મુખ્ય અને સશક્ત ભૂમિકા ભજવી શકે છે. સ્ત્રીઓ માટે આ વર્ષ વિશેષરૂપથી કલ્યાણકારી સાબિત થવાની સંભાવના છે! શુક્ર એ સંજીવની વિદ્યાનો કારક ગ્રહ પણ છે. આથી કહી શકાય કે વર્ષ ૨૦૨૨ રોગોથી મુક્તિ અપાવીને તંદુરસ્તી પ્રદાન કરનારું બની રહી શકે છે. જો આપનો જન્મ ૬ , ૧૫ અથવા ૨૪ તારીખના થયો છે અથવા આપની જન્મતારીખના અંકોનો સરવાળો ૬ થાય છે ( દા.ત. ૯.૧૨.૧૯૯૨ = ૩૩ = ૬) અથવા આપ જીવનના ૬ , ૧૫ , ૨૪ , ૩૩ , ૪૨ , ૫૧ , ૬૦ ઉંમર વર્ષમાંથી પસાર થઈ રહ્યાં છો તો વર્ષ ૨૦૨૨ આપના જીવનમાં મહત્વપૂર્ણ ઘટનાઓ ઘટાવનારું સાબિત થઈ શકે છે. આ વર્ષ આપના માટે યાદગાર વીતે તેવી પૂર્ણ સંભાવના છે. લખાણમાં વર્ષ ૨૦૨૨ને ટૂંકમાં ફક્ત ૨૨ ન લખતાં પૂર્ણ સ્વરૂપે ૨૦૨૨ લખવું વધારે હિતાવહ રહેશે. ૨૨ના અંકો


ભારતનો ઘરઆંગણે છેલ્લી 29 ટેસ્ટમાંથી માત્ર 1માં પરાજય... - E-News Network\nવિશાખાપટનમ ખાતે બુધવારથી ભારત-દક્ષિણ આફ્રિકા વચ્ચે પ્રથમ ટેસ્ટનો પ્રારંભ થશે. ટીમ સંતુલન અને ફોર્મને જોવામાં આવે તો ભારત આ ટેસ્ટશ્રેણીમાં વિજય માટે હોટફેવરિટ રહેશે. ઘરઆંગણે ભારતનો જે દેખાવ રહ્યો છે તે ટેસ્ટશ્રેણીમાં દાવેદારી વધારે મજબૂત કરે છે. ભારત ૧ જાન્યુઆરી ૨૦૧૩થી અત્યારસુધી ઘરઆંગણે ૨૯ ટેસ્ટમાં રમ્યું છે. જેમાંથી તેનો ૨૩માં વિજય અને માત્ર ૧માં પરાજય થયો છે જ્યારે પાંચ ટેસ્ટ ડ્રો રહી છે. ભારતનો ઘરઆંગણે આ એકમાત્ર ટેસ્ટ પરાજય ૨૦૧૭માં ઓસ્ટ્રેલિયા સામે થયો હતો.\nઆ ઉપરાંત ભારત ઘરઆંગણે ટેસ્ટશ્રેણીમાં હાર્યું હોય તેવું છેલ્લે નવેમ્બર ૨૦૧૨માં બન્યું હતું. જેમાં ઇંગ્લેન્ડ સામેની ચાર ટેસ્ટની શ્રેણીમાં ભારતનો ૨-૧થી પરાજય થયો હતો. આ પછી ભારત ઘરઆંગણે સતત ૧૦ ટેસ્ટશ્રેણીમાં વિજય મેળવી ચૂક્યું છે.\nદક્ષિણ આફ્રિકાએ ભારતની ધરતી ઉપર એકમાત્ર ટેસ્ટશ્રેણી વિજય વર્ષ ૨૦૦૦માં મેળવ્યો છે. દક્ષિણ આફ્રિકન ટીમ ભારતમાં કુલ ૬ ટેસ્ટ શ્રેણીમાં રમ્યું છે. જેમાંથી તેનો ત્રણમાં પરાજય અને એકમાં વિજય થયો છે. દ.આફ્રિકાએ ભારતમાં છેલ્લે ટેસ્ટશ્રેણી જીતી ત્યારે સચિન તેંડુલકર કેપ્ટન હતો. ટીમમાં વસિમ જાફર, વીવીએસ લક્ષ્મણ, રાહુલ દ્રવિડ, સૌરવ ગાંગુલી, અજય જાડેજા, નયન મોંગિયા, અનિલ કુંબલે, અજીત અગરકર, જવાગલ શ્રીનાથ, મુરલી કાર્તિકનો સમાવેશ થતો હતો. બીજી તરફ હેન્સી ક્રોન્યેની આગેવાની હેઠળની દક્ષિણ આફ્રિકા ટીમમાં ગેરી કસ્ટર્ન, હર્ષેલ ગિબ્સ, જેક્સ કાલિસ, લાન્સ ક્લુઝનર, શોન પોલોક, નિકી બોયે, એલન ડોનાલ્ડ જેવા પ્લેયર્સ હતા.


Padma Awards 2021 Keshu bhai patel Padma Bhushan Mahesh Naresh Kanodia Padma shree Full List JM– News18 Gujarati\nPadma Awards 2021 : ચાર ગરવા ગુજરાતીને પદ્મ પુરસ્કાર, કેશુ બાપાને પદ્મભૂષણ, મહેશ-નરેશ કનોડિયાને મરણોપરાંત પદ્મશ્રી\nપદ્મ એવોર્ડમાં કેશુબાપા-મહેશ નરેશ કનોડિયાને મરણોપરંતા એવોર્ડ એનાયત કરવામાં આવ્યા છે.\nપ્રજાસત્તાક દિનની પૂર્વ સંધ્યાએ ભારત સરકારે પદ્મપુરસ્કાર 2021ની યાદી જાહેર કરી છે, જાણો ગુજરાતના ક્યા ક્યા મહાનુભાવોના નામો સમાવેશ\nLast Updated:January 25, 2021, 23:44 pm\nઅમદાવાદ : રાજ્ય સરકાર દ્વારા પ્રજાસત્તાક દિન 2021 (Republic Day 2021)ની પૂર્વ સંધ્યાએ દેશના મહાનુભાવોને જુદા જુદા ક્ષેત્રોના યોગદાન બદલ આપવામાં આવતા પદ્મએવોર્ડસ (Padma Awards 2021)ની યાદી જાહેર કરી છે. ભારત સરકારની આ યાદીમાં આ વર્ષે 119 મહાનુભાવોને પુરસ્કાર એનાયત કરાશે. આ પુરસ્કારોમાં તમામ ગુજરાતીઓને ગૌરવ થાય તેવા મહાનુભાવોનાં નામ છે. વર્ષ 2021માં પદ્મપુરસ્કારોમાં કેશુબાપા (Keshu bhai patel) , મહેશ-નરેશ કનોડિયાને (Mahesh-Naresh Kanodia) મરણોપરાંત પદ્મએવોર્ડ જાહેર કરવામાં આવ્યો છે. આ ઉપરાંત અન્ય બે ગુજરાતી મહાનુભાવોને પણ પદ્મપુરસ્કારથી સન્માનિત કરાશે. રાજ્યના કળા અને સાહિત્ય સાથે સંકળાયેલા ચંદ્રકાંત મહેતા (chandraKant Maheta) અને દાદુદાન ગઢવીનું (Dadudan Gadhvi) નામ પણ પદ્મપુરસ્કારોમાં છે.\nપદ્મ પુરસ્કારની જાહેરાતમાં ચાર ગુજરાતીઓને પદ્મ પુરસ્કાર અર્પિત કરવામાં આવ્યા છે. ભારત સરકાર દ્વારા સોમવારે સાંજે પદ્મ પુરસ્કારની જાહેરાત કરવામાં આવી હતી. જેમાં કુલ ચાર ગુજરાતીઓને પદ્મ પુરસ્કાર એનાયત કરવામાં આવ્યા હતા. જેમાં ગુજરાતનાં ખાતે ચાર પુરસ્કાર ગયા હતા. આ ઉપરાંત કેશુભાઇ પટેલ (કેશુબાપા)ને મરણોપરાંત પદ્મભૂષણ અર્પિત કરવામાં આવ્યો હતો. આ ઉપરાંત મહેશ-નરશ કનોડિયાને પદ્મશ્રી પુરસ્કારથી નવાજવામાં આવ્યા હતા. દાદુદાન ગઢવીને પદ્મ શ્રી પુરસ્કારથી નવાજવામાં આવ્યા હતા.\nઆ પણ વાંચો : વડોદરા : VMCના ઇજનેરની દાદાગીરી, RSPના પ્રદેશ પ્રમુખને ઢોર માર માર્યો, Videoમાં મારામારી કેદ\nસરકાર દ્વારા આ વર્ષે કુલ7મહાનુભાવોને પદ્મવિભૂષણ\nઆ વર્ષના પદ્મ પુરસ્કારોમાં સાત મહાનુભાવોને પદ્મ વિભૂષણથી સન્માનિત કરવામાં આવ્યા છે. આ સન્માનમાં એસ.પી. બાલા સુબ્રમણયન, જાપાનના પૂર્વ પીએમ શિંઝો આબે, સ્વ. નરેન્દ્રસિંહ કપાની, મૌલાના વાહીદ ખાન, બી.બી. લાલ, સુદર્શન શાહુનો સમાવેશ થાય છે.\nઆ પણ વાંચો : રાજ્યમાં Corona Vaccination વચ્ચે વાયરસના વળતા પાણી, 24 કલાકમાં 390 નવા કેસ\n10 મહાનુભાવોને પહ્મભૂષણ\nજ્યારે કળા માટે ક્રિષ્ના નાયર ચિત્રા, સ્વ. તરૂણ ગોગોઈ, સાહિત્ય માટે ચંદ્રકાંત કામબરા, લોકસભાના પૂર્વ સ્પીકર સુમિત્રા મહાજન, સિવિલ સર્વિસના નૃપેન્દ્ર મિશ્રા, સ્વ. રામવિલાસ પાસવાન, સ્વ. કેશુબાપા, કાલબે સાદિક, રજનીકાંત દેવીદાસ શ્રોફ, તરલોચન સિંઘને પદ્મ ભૂષણથી સન્માનિત કરાશે. આ ઉપરાંત 102 મહાનુભવાનો પદ્મ શ્રીથી સન્માનિત કરાશે જેમાં મહેન-નરેશ કનોડિયા અને દાદુદાન ગઢવીનો સમાવેશ થાય છે.\nએવોર્ડ્સ મેળવનારા તમામ ગુજરાતી મહાનુભાવો\nસ્વ. કેશુભાઈ પટેલ. પદ્મભૂષણ\nરજનીકાંત શ્રોફ. પદ્મભૂષણ\nજસવંતીબેન પોપટ. પદ્મશ્રી\nદાદુદાન ગઢવી. પદ્મશ્રી\nફાધર વાલેસ. પદ્મશ્રી\nસ્વ. મહેશ અને નરેશ કનોડિયા. પદ્મશ્રી\nચંદ્રકાંત મહેતા. પદ્મશ્રી\nFirst published:January 25, 2021, 22:02 pm\nchnadrakant MahetaDadudan GadhviFull List of Padma AwardsGujarati in Padma Awards 2021Keshu bhai patel Padma BhushanMahesh Naresh Kanodia Padma shreePadma Awards 2021Padwa Awardees 2021ગુજરાતી ન્યૂઝ\nCorona Effect: AMC શાળાઓમાં એડમિશન માટે લાઈનો, ખાનગી સ્કૂલોની 'ફી'ની કનડગતથી વાલીઓ નારાજ!\nStock Market Tips : 50 રૂપિયાના આ શેરમાં રોકાણ કરવાથી થઈ શકે છે લાખોનો ફાયદો


ઘરમાં પૈસા નથી ટકી રહ્યા તો લોટના ડબ્બામાં રાખી દો આ ખાસ ચીજ, હંમેશા ભરેલી રહેશે તમારી તિજોરી – Online88Media\nઆજના મોંઘવારીના જમાનામાં પૈસા ક્યારે આવે છે અને ક્યારે ખર્ચ થઈ જાય છે ખબર જ નથી પડતી. પૈસા કમાવવા માટે ખૂબ મહેનત કરવી પડે છે. તેથી જ દરેક એ જ ઈચ્છશે કે તેનું બેંક બેલેન્સ ખાલી ન રહે. પરંતુ ઘણીવાર દુર્ભાગ્ય અથવા મુશ્કેલીઓના કારણે પૈસા પાણીની જેમ વહી જાઈ છે. જો તમે પણ તે લોકોમાંથી છો જેમના ઘરમાં પૈસા ટકવાનું નામ નથી લેતા તો ટેન્શન ન લો. જ્યોતિષ શાસ્ત્રમાં કેટલાક ખાસ ઉપાયો જણાવવામાં આવ્યા છે જેની મદદથી તમારા ઘરમાં પૈસા બની રહેશે.\nપીપળને પાણી આપો: દરેક પૂનમના દિવસે પીપળાના વૃક્ષને પાણી આપો. આ સાથે જ લક્ષ્મી મંત્રના જાપ કરો. જ્યોતિષ શાસ્ત્ર મુજબ આ કામ કરવાથી તમારા ઘરમાં ક્યારેય પૈસાની તંગી નથી રહેતી. સાથે જ તેનાથી ઘરમાં રાખેલા પૈસા ઝડપથી ખર્ચ નથી થતાં.\nરાધા કૃષ્ણ કરશે મદદ: શુક્લ પક્ષના પડવાના દિવસે એક કાગળનો રૂપિયો લો. તેના પર લાલ દોરો બાંધી દો રાધા કૃષ્ણની મૂર્તિ અથવા તસવીર પાછળ છુપાવી દો. આવું તમે એક જ રકમની નોટ સાથે સતત 41 દિવસ સુધી કરો. એક દિવસ પણ તેને કરવાનું ન ભૂલો. તેનાથી ભગવાન તમારી દરેક ઈચ્છા પૂરી કરશે. સાથે જ ઘરમાં પૈસા ટકી રહેશે.\nચોખાનો ઉપાય: સવારે કોઈ શુભ સમયમાં વહેલા ઉઠી જાઓ. હવે એક લાલ રંગનું રેશમી કાપડ લો અને તેમાં 21 દાણા ચોખાના નાખો. યાદ રાખો કે આ ચોખાના દાણા અખંડ સ્થિતિમાં હોવા જોઈએ. આ કપડાની અંદર ચોખા રાખી તેને બાંધી દો. હવે માતા લક્ષ્મીની સામે તેને રાખી અને તેની પૂજા કરો. પૂજા સમાપ્ત થયા પછી માતાને તમારી પૈસા સંબંધિત સમસ્યાઓ વિશે જણાવો. હવે આ ચોખાની પોટલીને તમારા ઘરની તિજોરી કે પર્સમાં રાખો. પૈસા સાથે સંબંધિત તમામ સમસ્યાઓ પૂર્ણ થશે.\nકાલીની પૂજા: ઘરમાં રોજ માતા કાલીની પૂજા કરો. શુક્રવારે માતા કાલીના મંદિરમાં જાઓ. ત્યાં તેમને ધૂપ, દીવો અને ભોગ લગાવો. ત્યાર પછી માતાની સ્તુતિ કરો અને તમારા મનની ઈચ્છા માંગો. આ ઉપાયથી ઘરની નકારાત્મક ઉર્જા દૂર થાય છે. તમારે ત્યાં સકારાત્મક\nઉર્જાનો સંચાર થાય છે. આ સકારાત્મક ઉર્જા તમારા પૈસાને વ્યર્થ જવા દેતી નથી. તેનાથી તમારા પૈસા જેમ છે તેમ બની રહે છે. આટલું જ નહીં તેનાથી ઘરમાં પૈસાની આવક પણ વધવા લાગે છે.\nલોટના ડબ્બામાં રાખો આ ચીજ: લોટના ડબ્બામાં5તુલસીના પાન અને2કેસરના દાણા રાખવાથી ઘરમાં પૈસા ટકી રહે છે. આ ઉપરાંત તમે શનિવારના દિવસે જ લોટ પીસવાનું કામ કરો. તેમાં ચણા રાખવાનું ન ભૂલો. આ ઉપાયથી ઘરમાં આર્થિક સંકટ નહીં આવે. સાથે જ પૈસા લાંબા સમય સુધી ટકી રહેશે.\nTagged DharmikFlourMata LakshmiMoneyPipalPoket MoneyRemedy


જો તમારા મોબાઇલમાં છે આ એપ્લિકેશન તો તરત જ કરી નાખો ડીલીટ, નહીં તો વર્ષોની જમા પુંજી એક ક્ષણમાં થઈ જશે સાફ\nHomeજો તમારા મોબાઇલમાં છે આ એપ્લિકેશન તો તરત જ કરી નાખો ડીલીટ, નહીં તો વર્ષોની જમા પુંજી એક ક્ષણમાં થઈ જશે સાફ\nદેશ અને દુનિયામાં છેલ્લા કેટલાક સમયથી ઓનલાઇન વ્યવહાર ઝડપથી વધી રહ્યા છે. ગયા વર્ષે આવેલા કોરોના જેવા રોગચાળા પછી ઓનલાઇન વ્યવહારમાં અદભૂત ક્રાંતિ જોવા મળી છે. જ્યાં પહેલા તે ફક્ત મોટા શોપિંગ મોલમાં જ હતા. હવે પાન શોપથી માંડીને શાકભાજીની દુકાન પણ ઓનલાઇન જોવા મળી રહી છે. લોકો ઓનલાઇન ટ્રાંઝેક્શનમાં વધુ રસ દાખવી રહ્યા છે. સલામત રહેવાની સાથે સાથે સમયનો બગાડ પણ બચાવે છે. આ સાથે ઘણી એપ્સ આવી છે જે આપણું કામ સરળ બનાવે છે.\nદેશના લોકો રોજિંદા વ્યવહારો માટે ગૂગલ પે, પેટીએમ, ફોનપે વધુ જેવા મોબાઇલ વોલેટનો ઉપયોગ કરીએ છે. આ એપ્સે એક તરફ આપણી સુવિધાઓમાં વધારો કર્યો છે તો બીજી બાજુ સાયબર ગુનેગારો દેશના સામાન્ય લોકોને સમયાંતરે ચૂંટતાં રહે છે. આ એપ્સ સિવાય કેટલીક એવી એપ્સ પણ છે જે તમને આર્થિક રીતે નુકસાન પહોંચાડી શકે છે. હવે જો આ એપ તમારા મોબાઇલમાં છે તો આવી એપ્લિકેશંસ તરત જ કાઢવાની જરૂર છે.\nઆ એપ્લિકેશનને તમારા મોબાઇલમાથી તરત જ કાઢી નાખો\nએક સંશોધન મુજબ એક અહેવાલ તૈયાર કરવામાં આવ્યો છે જેમાં સ્પષ્ટ લખ્યું છે કે જો તમે તમારા સ્માર્ટફોનમાં Cake VPN, Pacific VPN, eVPN, BeatPlayer, BeatPlayer, QR/Barcode Scanner MAX, eVPN, Music Player અને tooltipnatorlibrary ઇન્સ્ટોલ કરી છે. તો તે તમને મોટી ખોટમાં મૂકી શકે છે. જો તમે તમારા પૈસા બચાવવા માંગતા હો તો તરત જ આજે તમારા મોબાઇલથી આ એપ્લિકેશનો કાઢી નાખો. હેકર્સ આ એપ્લિકેશનો દ્વારા તમારી તમામ બેંક વિગતો સરળતાથી ચોરી શકે છે.\nઆ રીતે તેઓ ચોરી કરે છે\nઆ બધી એપ્લિકેશનો કે જે તમને કહેવામાં આવી છે આ બધી વાઇરસવાળી એન્ડ્રોઇડ એપ્લિકેશનો છે. તે આપમેળે વપરાશકર્તાના સ્માર્ટફોનમાં AlienBot બેંકર અનેMRAT ઓટોમેટિક ડાઉનલોડ કરે છે. AlienBot એક પ્રકારનું મોલવેર સોફ્ટવેર છે જે નાણાકીય એપ્લિકેશંસને તોડવાનું કામ કરે છે. આ રીતે બેંકની વિગતો ચોરી કરવામાં આવે છે. તેઓ એટલા સ્માર્ટ છે કે તેઓ ગૂગલને પણ સરળતાથી ચકમો દઈને નીકળી જાય છે. એટલું જ નહીં આ દ્વેષી એપ્લિકેશનો પણ ટૂ-ફેક્ટર ઓથેન્ટિકેશન કોડને હેક કરે છે.\nતમારે આ વાત ધ્યાનમાં રાખવાની જરૂર છે\nધ્યાનમાં રાખો કે જો તમે સ્માર્ટફોનથી આર્થિક વ્યવહાર કરો છો તો હંમેશા તમારા મોબાઇલમાં ઓફિશિયલ એપ્લિકેશનો રાખો. એપ્લિકેશન્સને કંપનીની વેબસાઇટ પર આપવામાં આવેલી એપ્લિકેશન લિંક દ્વારા ડાઉનલોડ કરી શકાય છે. આ સાથે સમય સમય પર સ્માર્ટફોન અને એપ્લિકેશન્સને અપડેટ કરવો. તમારી નાણાકીય એપ્લિકેશનો તમારા મોબાઇલમાં લોક રાખો. કોઈપણ થર્ડ પાર્ટી એપ્લિકેશન પણ ડાઉનલોડ કરશો નહીં. અન્ય છેતરપિંડીઓથી પણ દૂર રહેવું. આજકાલની જેમ ઘણા લોકો વોટ્સએપ અને ફેસબુક દ્વારા ઘણા પ્રકારના મેસેજીસમાં લિંક્સ આપે છે જેમાં એવું કહેવામાં આવે છે કે તેને ડાઉનલોડ કરીને તમને આટલા પૈસા મળશે અથવા તમને અમુક પ્રકારનાં લકી ડ્રોમાં પસંદ કરવામાં આવશે. આ પદ્ધતિઓથી પણ સાવચેત રહો.


પ્રકરણ ૧૦ / અસૂર્યલોક / ભગવતીકુમાર શર્મા | ગુજરાતી લિટરેચર\nપ્રકરણ ૧૦ / અસૂર્યલોક / ભગવતીકુમાર શર્મા\nદુર્ગાશંકરને અમદાવાદની એક સંસ્કૃત પાઠશાળામાં શિક્ષકની નોકરી મળી તેથી તેણે નિગમશંકરની વિદાય લીધી. નિગમશંકરે તેને આશીર્વાદ આપતાં કહ્યું: શુભમ ભવતુ. તારુ કલ્યાણ થાઓ દીકરા! તારી ખોટ મને વધારે સાલશે, પણ તારી ઉન્નતિ થતી હોય તો હું આડો નહિ આવું. મારો સ્વાર્થ પછી, પહેલાં તારું ભવિષ્ય. હુંતો ખર્યું પાન; આજે છું, કાલે નહિ હોઉં. હવે મારે તો ૠતંભરા પ્રજ્ઞાના દર્શનની વાટ જોતાં જ દહાડા વિતાવવાના. તારે માટે તો આખી જિંદગી પડી છે. તારા કુળનું અને ગુરુનું નામ દીપાવજે. મારો ખરો વારસ તું છે. તિલક હજી એકડો ઘૂંટે છે. શિવાસ્તે પંથાનઃ...\nદુર્ગો નિગમશંકરના પગમાં માથું ઢાળી બાળકની જેમ ધ્રૂસકે ધ્રૂસકે રડી પડ્યો, પછી રુદન ભર્યા સ્વરે બોલ્યોઃ હું અનાથ છોકરો. તમે મને ઉછેર્યો. મારા સાચા પિતા તમે જ છો. તમે મને દિક્ષા દીધી. તમારો હું ઓશિંગણ છું- રહીશ. હું જે કાંઈ છું તે તમારા વડે. હું તમને ક્યારેય નહિ ભૂલું. આંખો લૂછી ઉમેર્યું: તમારું સ્વાસ્થયસાચવજો. બહુ દોડદોડી ન કરશો.\nભાગીરથીબાને પ્રણામ કરતાં તે બોલ્યોઃ બા, મને આશીર્વાદ આપો. હું તમારો તિલક જ છું.\nભાગીરથીબાએ છાતીસરસો ચાંપી તેના હાથમાં સવા રૂપિયો, શ્રીફળ અને પૂજાનું સૂકું ફૂલ મૂક્યાં. દુર્ગાએ તે માથે ચડાવ્યાં. તેણે તિલકને કહ્યું: તિલક, આપણે મા-જણ્યા ભાઈઓ ભલે નથી, પણ આપણું હેત તેનાથી યે અદકું છે. હવે બાપુજીનો બધો બોજ તારે જ ઉપાડવાનો છે.\nતિલકે માથું નમાવ્યું. તેણે દુર્ગાના બંને હાથ ઉષ્માથી દબાવ્યા.\nઉંબરે તરફ પગ ઉપાડતાં દુર્ગાએ કહ્યું:\nબાપુજી, બા, તિલકભાઈ, જરૂર પડ્યે મને કહેણ મોકલજો. હું અડધી રાતેય દોડી આવીશ.\nતું જરૂર પડ્યે કહેણ વગર પણ આવી પહોંચશે તેની મને ખાતરી છે. મારા હ્રદયને તું બરાબર જાણે છે. નિગમશંકર બોલ્યા અને દુર્ગો ધીમે ધીમે આંગણું, શેરી વળોટી ગયો.\nછેવટે દુર્ગો પણ ગયો... નિગમશંકરે બારણેથી પાછા ફરતાં આછો નિઃશ્વાસ નાખીને કહ્યું: પાંખો આવે એટલે પંખીઓ માળા છોડીને ઊડી જ જાય... કુદરતનો એ જ ક્રમ... આકાશ તેઓને બોલાવતું હોય છે, તેનો સાદ તેઓ કેમ ઠેલી શકે...? આપણે તો માત્ર આશીર્વાદ જ આપવાના... દુર્ગો જતાં મારી હાથ લાકડી ગઈ. ઘરની બહાર પગ મૂકતાં જ હું તેનો હાથ સાહી લેતો હતો. યજ્ઞયાગાદિમાં હવે ગામ-પરગામ જવું દોહ્યલું... જેવી હરીચ્છા...\nપાછળ આવી રહેલા તિલકે તેમના શબ્દો પકડી લીધા, કહ્યું: એવું ન કહો બાપુજી! જરૂર પડ્યે હું તમારી સાથે આવીશ, તમને બનતી મદદ કરીશ. હવે હું યજ્ઞમાં ભાગ લઈ શકું છું - તમે જાણો છો.\nએવી આશા ખોટી ભાઈ! તું હવે બી.એ. ના છેલ્લા વરસમાં આવ્યો છે. તારું ભણવા-ગણવાનું બગડે એ મને કેમ ગમે? મને તો કોઈકનો ને કોઈકનો ટેકો મળી રહેશે. આટલાં વરસ નભ્યું તો હવે ગાડું નહિ ગબડે?\nના, બાપુજી, તમારી સાથે ક્યારેક યજ્ઞમાં આવીશ તોયે મારું ભણવાનું નહિ બગડે. દિવસે તમારી સાથે રહીશ, રાત્રે મારું કૉલેજનું વાંચીશ. યજ્ઞ પોતે પણ શિક્ષણ છે.\nનિગમશંકરને બેઠકખંડમાં ગાદી પર ભીંતને ટેકે બેસાડી તિલક તેની ઓરડીમાં આવ્યો. ચશ્માં ઉતારી એકઢાળીયા ઉપર તેણે માથું ઝુકાવી દીધું. દુર્ગાના જવાથી તે પણ કશોક અવકાશ અનુભવતો હતો. દુર્ગો તેને ઘણું હતો-મોટોભાઈ, મિત્ર, સાથી, સહાયક... હવે તે પણ ચાલ્યો ગયો. જીવનમાં આવું કેમ બન્યા કરે છે? કોઈક આવે છે, કોઈક જાય છે... કશું સ્થાયી રહેતું નથી... બધું ચલ-વિચલ...\nતિલકની બંધ આંખોના અંધકાર સમક્ષ અનેક આકૃતિઓ આછાઘેરા તેજે, વિવિધ રંગો વિખેરતી - સંકોરતી તરવરી ઊઠી... બાવીસેક વર્ષનું તેનું જીવન- કૅનવાસ પણ એક રીતે સપાટ, એકરંગી, પણ બીજી રીતે ભાતીગળ રંગો, આકારો અને તેઓની સંકુલતાઓથી સભર હતું! નવી માની અલપઝલપ પણ ભરપૂર વત્સલ્ય છાંય; ધીરજલાલ મામલતદારે નવી દુનિયાની આઘેરી ક્ષિતિજ તરફ આછો સંકેત કર્યો હતો; ડૉ શ્રીધર તાંજોરકરે તેની કાચી આંખો વિશે જે મરણતોલ ચેતવણી આપી હતી તે વ્રજલિપિ બનીને તેના અસ્તિત્વના કણેકણમાં ભળી ગઈ હતી અને તેને અનેક ગ્રંથીઓ-પડકારોના કળણમાં ઉતારતી રહી હતી; શાળાનૅ શિક્ષકો હવે ઝાંખા બની ગયેલા પડછાયાઓ અને શેરીના ગણ્યાગાંઠ્યા ભાઈબંધોની સ્મૃતિઓનું કપૂરની જેમ ઊડી જવું; પછી અટૂલાપણું બાજ પક્ષીની જેમ ધસી આવ્યું હતું અને તેનો ઘેરો નાખીને ચકરાતું-પ્રસરતું ગયું હતું - એ ઘેરો હજી યે પૂરેપૂરો છૂટ્યો નથી; કદાચ વધારે સબળ બન્યો છે. ચશ્માંના કાચ વર્ષે-બે વર્ષે આકસ્મિક ફૂટતા રહ્યા હતા; ફ્રેઈમો તૂટી હતી; નવા કાચ, નવી ફ્રેઈમ... ચશ્માંના નંબર વધતા ગયા હતા, છતાં દ્રશ્યજગત ઝંખવાતું રહ્યું હતું અને ધુમ્મસમાં જીવવાનો અનુભવ ગાઢ, નિરંતર બનતો ગયો હતો. ધ્વનિ, સ્પર્શ, ગંધ, અટકળની લીલાઓ પ્રત્યે મન અને શરીર પણ, લગભગ અભાનપણે જ અભિમુખ બનતાં ગયાં હતાં. નેત્રહીન બાપુજીની એકે એક હિલચાલ મનના અગોચર ખૂણાઓમાં પ્રતિબિંબાતી જતી હતી... અને કૉલેજનું ભવન. એની કરકરી દીવાલો અને છતો વધારે ને વધારે ઊંચા લાગતાં ગયાં હતાં. તેના મોટા મેદાનમાં વરસાદની મોસમમાં નાનમોટાં ખાબોચિયાં ભરાતાં હતાં, પણ તેમાં પોતાનું ઝિલમિલાતું પ્રતિબિંબ જોવાની ઈચ્છા ઘટતી ગઈ હતી. લાઈબ્રેરીના વિશાળ, શાંત ખંડમાં ખુરશી અને ડેસ્ક પર પુસ્તકોની થપ્પીઓને સહારે દિવસો, મહિનાઓ વીતતા રહ્યા હતા અને કૉલેજનાં ચાર વર્ષ પણ પૂરાં થવા આવ્યાં હતાં. લાઈબ્રેરીનાં સેંકડો પુસ્તકોનાં હજારો પૃષ્ઠો પરના લાખો અક્ષર પણ તેની આંગળીઓનાં ટેરવાંની છાપ, દ્રષ્ટિનો સ્પર્શ, શ્વાસોચ્છવાસની મુદ્રા અંકિત થયેલા હતા અને અક્ષરો વચ્ચેના અવકાશોમાં તેના વિચારોની હળુહળુ લહેરખીઓ સુગંધાતી હશે. ક્યારેક કોઈક પુસ્તકના હાંસિયામાં કશીક નોંધરૂપે ટચૂકડું લખાણ તેના હસ્તાક્ષરમાં સચવાયેલું પડ્યું હશે અથવા બુકમાર્ક તરીકે તેણે મૂકેલી બસની ટિકિટ, કબૂતરનું પીંછું કે લીમડાનું સૂકું પાંદડું હજી ત્યાં અકબંધ હશે. ટાંપ તરીકે તેણે ભૂલથી કોઈક પાનાની ધાર ખૂણેથી વાળી હશે અને તે ફરીથી સરખી કરવાનું કોઈને સૂઝ્યું નહિ હોય. કેવું અને કેટલું વૈવિધ્યસભર વંચાતું રહ્યું હતું આ વર્ષોમાં! શેક્સપિયરનાં નાટકો, ચેકૉવની વાર્તાઓ, મિલ્ટનનું પેરેડાઈઝ લૉસ્ટ, હર્માન હેસની સિદ્ધાર્થ જેવી નવલકથા, ભવભૂતિનું ઉત્તર રામચરિત, કાર્લ માર્ક્સ, જિદ્દુ કૃષ્ણમૂર્તિનાં પુસ્તકો, ડિસ્ક્વરી ઑવ ઈન્ડિયા, ટાગોર, શરદબાબુ, નિત્શે, વિનોબ... અને બાપુજી લગભગ નિયમિતપણે તેને ઉપનિષદો, વેદો, ભાષ્યોનીનિઃસીમ સૃષ્ટિમાં પોતાની કરચલીયાળી આંગળીને સહારે ગુમાવતા રહ્યા હતા અને બાપુજી પ્રત્યેના અગાધ ૠણ, આદર અને પૂજનીયતાની તેની ભાવના ગાઢ, નક્કર બનતી રહી હતી, અને છતાં કૃષ્ણમૂર્તિના શબ્દો વળી વળીને શા માટે તેની અંતર્ગુહામાં પડઘાયા કરતા હતા? સ્વ-જ્ઞાન આપણને અન્ય કોઈ આપી શકે નહિ. કોઈ પુસ્તકમાંથી તે પ્રાપ્ત થઈ શકે નહિ. એ તો આપણે શોધવું પડે. સ્વ-જ્ઞાન એ પરિવર્તન કે પુનરુદ્ધારની શરૂઆત છે. જગતનું પરિવર્તન પોતાના પરિવર્તનથી જ થાય છે.\nઅને તે સાથે-\nજે કહેવાતું હોય તેને આપણે સાંભળતા નથી. આપણે આપણા જ ઘોંઘાટને સાંભળીએ છીએ. આપણાં શિક્ષણ, પૂર્વગ્રહો, વલણ પ્રત્યાઘાતોને બાજુએ મૂકવાં એ અતિશય મુશ્કેલ છે. શબ્દોથી પર જઈ તત્ક્ષણ સમજ મેળવી શકીએ એ રીતે સમજવું ઘણું જ કઠિન...\nકૃષ્ણમૂર્તિના આ શબ્દો શા માટે તેની આસપાસ હંસોના શુભ્ર વૃન્દની જેમ ચકરયા કરતા હતા? - તે બાપુજી પાસે ઉપનિષદનું કોઈ સૂત્ર કે વદમંત્રનો મર્મ સમજવા મથતો હોય, સ્વયં કૃષ્ણમૂર્તિને વાંચતો હોય ત્યારેય-શા માટે તેના ચિત્તમાં કશું બહુ સમરસ થઈ શકતું ન હતું? સ્વ-જ્ઞાન જાતે જ શોધવાનું હોય તો બાપુજી સાથેનું આ ઉપ-નિ-ષદ-સત્ર કે વેદાધ્યયન નિરર્થક વ્યાયામ માત્ર હતાં? બાપુજીને તરાપે તે ક્યાં સુધી અને શા માટે તરશે? જિંદગીનાં નદી-સમુદ્રમાં પોતીકાં હલેસાં વગર તે એક આંગળી જેટલું તે અંતર વળોટી શકે ખરો? ક્યાંથી, કઈ રીતે મેળવવું આત્મજ્ઞાન? આ તો બધું જ ઉછીનું છે- શબ્દો, વિચારો, અનુભવો - કદાચ જીવન પણ! અને આત્મજ્ઞાન વિના પરિવર્તન ક્યાંથી? પુનરુદ્ધારની શક્યતાઓ તો સાવ વેગળી- અનેક જન્મો પછી પાંગરે તો પાંગરે તેવી- જો જન્મ-પુનર્જન્મ જેવું કાંઈ હોય તો!\nઅને ચારે કોર ઘોંઘાટ સિવાય બીજું કશું અનુભવાય છે ખરું? વર્ગમાં અધ્યાપકોના લેક્ચર્સનો ઘોંઘાટ, વિદ્યાર્થીઓનો દિશાશૂન્ય આંધળો ઘોંઘાટ, બાપુજી પરના આધારનો અશ્રાવ્ય કોલાહલ અભિજિતની સિતારમઆંથી યે ક્યારેક શોર પડઘાઈ ઊઠતો હોય એમ કેમ લાગે છે? સત્યાના સાન્નિધ્યમાંની બોલકી ક્ષણોને કેમ ટાળી શકાતી નથી? અને સહુથી વધુ તો પોતાના ભીતરમાં ચાલતો નિરંતર, અડી શકાય તેવો, ક્યારેક બધિર કરી મૂકતો ઘોંઘાટ... કઈ રીતે જવું આ બધા બહુપરિમાણી કોલાહલોથી ઊંચે, અલિપ્ત...? સ્વરો, શબ્દો, મૌનના પણ, ઘોંઘાટથી ભાગી છૂટવું શી રીતે?\nદ્વિધાઓ અકથ્ય હતી અને તુમુલ હતી, છતાં જિંદગી અજસ્ત્રપણે વહ્યે જતી હતી. શહેરના જર્જરિત પુસ્તકાલય સાથેનો અનુબંધ ગાઢ બની રહ્યો હતો. ખંડેર- શા એ મકાનમાં પ્રવેશતાં જ કશીક ન સમજી શકાય તેવી આત્મીયતાની લાગણી કેમ અનુભવાતી હતી? અભિભાઈની સિતાર સાથેનો સંબંધ પણ તૂટ્યો ન હતો. રમાનાથકાકાની મેઘમંડિત મૂર્કીઓ અને ફૂલ વરસતાં હોય તેવાં સૂક્ષ્મ સ્વરો સાથેની નિકટતા પણ સુગંધની જેમ અનુભવી શકાતી હતી. અને સત્યા, અને સત્યા...\nકૉલેજની સ્પર્ધાઓમાં અને નિબંધલેખન જેવી સ્પર્ધાઓમાં ક્રમ આગળ રહેતો હતો. અને વર્ષિકોત્સવમાં પારિતોષિક સ્વીકારવા જતી વેળાએ કદીક મંચ પરનું એકાદું અડબંગ પગથિયું બરાબર ન દેખાવાથી ચૂકી જવાતું હતું અને ગબડી પડતાં સહેજમાં ઊગરી જવાતું હતું ત્યારે વિદ્યાર્થી-વિદ્યાર્થીનીઓનું દબાયેલું, મજાકિયું, ભોંકાઈ શકે તેવું હાસ્ય અવશપણે ઊછળી આવતું હતું, પછી પારિતોષિકનો ચળકાટ વધારે ઝાંખો લાગતો હતો. માત્ર ગોરધન શેઠની દીકરી ઈક્ષાતેને અભિનંદન આપતી વખતે મર્મવેદિ હાસ્ય નહિ, સહ્રદયતાભર્યું સ્મિત છલકાવતી હતી.... શિષ્યવૃતિઓ મેળવવા માટેની અરજીઓ લખતી વખતે હાથ ધ્રૂજી જતો હતો, કલમ ઠરડાતી હતી, પણ અરજીઓ અચૂક કરવી પડતી હતી. બે’ક ટ્યૂશનો તેને મળી જતાં હતાં અને ક્યારેક અડધું વરસ સાવ કોરું જતું હતું. નિગમશંકર હવે ઝાઝા સક્રિય રહી શકતા ન હતા અને આજે તો દુર્ગો યે ચાલ્યો ગયો- દૂર દૂર... કહેણ મોકલીએ તો જ આવી શકે તેટલો આઘો. ગોરધન શેઠના વડપણ હેઠળના ટ્રસ્ટીમંડળ દ્વારા ચાલતા જગન્નથ મંદિરમાં સેવા પૂજા કરવાનું થોડુંક કામ ભાગીરથીબાએ મેળવ્યું હતું અને તેમનાં સવાર-સાંજ મંદિરમાં વીતતાં હતાં . રથયાત્રા આવતી ત્યારે ભાગીરથીબાનું કામ વધી જતું. ઉત્સવોની ભીડ વરસમાં ઘણી વાર અનુભવાતી. ક્યારેક સાંજનાં અંધારાં ઊતરી આવતાં ત્યારે તિલક ભાગીરથીબાને લેવાં માટે મંદિરે જતો અને ત્યાંની હવામાં થોડીક વાર રોકાઈ જતો. હાથ જોડ્યા વિના, આંખો નમાવ્યા વિના તે કૃષ્ણ-બલરામ-સુભદ્રાની મૂર્તિઓ જોઈ રહેતો. રથયાત્રાને આગલે દિવસે ભાગીરથીબા એ મૂર્તિઓની આંખે પાટા બાંધતાં તે જોવાનું તિલક ક્યારેય ચૂકતો ન હતો. આંખે પાટા બાંધેલી મૂર્તિઓને જોઈને તેને અવશપણે બાપુજી યાદ આવી જતા. રથયાત્રા નીકળે તે પહેલાં ભાગીરથીબા મૂર્તિઓની આંખો પરથી પાટા છોદી નાખતાં. તિલકને ફરીથી બાપુજી સાંભરતા. રથયાત્રાને વળાવીને, છેલ્લાં પ્રણામ કરીને ભાગીરથીબા ઘેર આવતાં અને બાપુજી પાસે બેસી જતાં - બેસી જ રહેતાં, બે-ત્રણ દિવસ સુધી સૂનમૂન રહેતાં, બાપુજીની તંતોતંત કાળજી રાખતાં, તેમને બે ડગલાં યે એકલાં ચાલવા ન દેતાં, આસપાસ કોઈ નથી એમ ધારી બાપુજીની આંખોના ખાડા પર હાથ ફેરવી લેતાં અને હે જગન્નાથ, તારો આશરો છે. એવું બબડી જતાં. તિલક ચૂપચાપ ભાગીરથીબાનું આ વર્તન જોયા કરતો. તેની દ્રષ્ટિ સમક્ષ આંખો પર પાટા બાંધેલી મૂર્તિઓ ઊપસી આવતી.\nએક વાર તેણે ભાગીરથીબાને પૂછ્યું પણ ખરું: બા, આ રીતે રથયાત્રાને આગલે દિવસે કૃષ્ણ, બલરામ અને સુભદ્રાની મૂર્તિઓની આંખે પાટા બંધવાના અને પછી તેને છોડી નાખવાના રિવાજનું રહસ્ય શું હશે? તું કાંઈ જાણે છે?\nના ભાઈ, મને કશી ખબર નથી. ભાગીરથીબાએ કહ્યું: હું તો સમજણી થઈ ત્યારથી આ જોતી આવી છું અને તે મુજબ કરું છું.\nતિલકે નિગમશંકરને પણ તે વિશે પૂછ્યું: તેમણે કહ્યું: માત્ર લૌકિક રિવાજ. તેને ધર્મ શાસ્ત્રનો કશો આધાર હોય તો તે હું જાણતો નથી.\nતિલકે તર્ક કર્યો: કદાચ એમ હોય કે દેવોનેય અંધત્વનો અનુભવ કરાવી પછી ફરીથી દ્રશ્યજગત સાથેનો તંતુ જોડી આપવાનો માણસે આવો તરંગ રચ્યો હોય... નિગમશંકરે કોઈ જવાબ ન આપ્યો, એટલે તિલક મૌનમાં સરી પદ્યો.\nમંદિરે જઈને ભાગીરથીબાને પોતાનાથી થઈ શકે તેવી મદદ કરવાનું તિલકને ગમતું હતું. મૂર્તિઓ માટે ફૂલોનાં હાર ગૂંથવા, ચંદન ઘસી આપવું, પૂજપો તૈયાર કરવો, આરતીનાં પૂમડાં બનાવવાં વગેરે કામો કરતી વખતેય તે પોતાની જાત સાથે સ્પષ્ટ હતો - આ બધાં કામો તો મંદિરમાંની મૂર્તિઓ પ્રત્યેના ભક્તિભાવ કરતાં વિશેષ તો ભાગીરથીબાને સહાયરૂપ થવાની ઈચ્છાને બળે કરતો હતો. મૂર્તિઓને સ્થાને બાપુજીનાં કશાંક પુસ્તકોને ગોઠવ્યાં હોય તો તેનાથી તેના મનની ધારણા વધારે દ્રઢ થઈ શકે તેની તેને ખાતરી હતી.\nતિલકની ઈચ્છા તો બા પાસે મંદિરનું આ કામ છોડાવી દેવાની હતી. અવારનવાર તેણે બાને તે વિશે ઇશારો પણ કર્યો હતો. બાએ વાત ટાળી દેવાનો પ્રયત્ન કરતાં તિલકે કહ્યું: બા, હવે હું કાંધસમાણો દીકરો છું. થોડાક મહિનાઓ પછી હું નોકરી કરવા લાગીશ. પછી હું તને આ કામ નહિ કરવાં દઉં - અત્યારથી કહી રાખું છું.\nભાગીરથીબા હસી પડ્યાં. તેમણે કહ્યું: તિલક તું એમ માને છે કે બે પૈસા મળે તે માટે હું આ કામ કરું છું? ગાંડા! અત્યાર સુધી મેં તને કહ્યું નથી. હવે કહેવામાં વાંધો નથી. ગોરધન શેઠ મંદિરની સેવાપૂજા કરવા માટે મને જે પૈસા આપે છે તેમાંની એક પાઈ પણ હું રાખતી નથી. તે તો તરભા તપોધનને ત્યાં પહોંચી જાય છે. બિચારો છેક ગરીબ છે. એનાં છૈયાંછોકરાં ભૂખે મરે છે. આ મંદિરમઆં તેને કોણ નોકરીએ રાખે? તેથી મેં આ જુક્તિ કરી છે.\nતિલક સ્તબ્ધ બનીને ભાગીરથીબા સામે જોઈ રહ્યો. પછી તેણે મંદિરમાંની એક મૂર્તિ તરફ દ્રષ્ટિ કરી. મનુષ્યત્વ અને દેવત્વ વચ્ચેની ભેદરેખા ઓગળતી જતી નહોતી? તેણે વિચાર્યું: પોતે આ પ્રમાણે ક્યારેય કરી શકશે? તે તો બી.એ. થઈને તરત નોકરીનો જ વિચાર કરતો હતો! તેણે કેમ માની લીધું હતું કે ડિગ્રી મળવાની સાથે નોકરી તેની રાહ જોતી હોય તેમ સામે ચાલીને તેના પગમાં પડશે? આ નબળી આંખોને ઢાંકતાં ઊંચા નંબરનાં ચશ્માંના જાડા કાચની દીવાલ ભેદીને નોકરી તેના સુધી પહોંચી શકશે ખરી? અને માત્ર બી.એ. થવું પૂરતું હતું? એમ.એ. કરવું જ જોઈએ. શક્ય હોય તો પી.એચ.ડી. પણ; છતાં તત્કાળ નોકરી શોધવા સિવાય કોઈ વિકલ્પ ન હતો. ત્યાર વિના આ અભવગ્રસ્ત, ભીંસભર્યા જીવનનો કોઈ ઉપાય ન હતો. બી.એ. થયા પછી શિક્ષકનું કામ તેને કદાચ મળી જાય. તેમાં તેને કંઈક રસ પણ હતો. સરકારી કચેરી કે બૅન્ક કે સુધરાઈની કારકુનીમાં જોતરાવાની તેની જરાય ઈચ્છા ન હતી. તેના જેવા નબળી આંખો ધરાવનારે એવી નોકરી આપવાનું યે કોણ હતું? એવો નકાર કે જાકારો સાંભળવાની તેની તૈયારી ન હતી. એમ.એ. થયા વિના અધ્યાપક બની શકાય તેમ ન હતું. કોઈક યુનિવર્સિટીના રિસર્ચવર્કમાં જોડાવું હોય તો પી.એચ.ડી. નું છોગું યે જરૂરી હતું...સ્વપ્નાં- તેય ઝાંખી આંખે ભાળેલાં... તિલકથી ઉદાસ સ્મિત કરી દેવાતું.\nધીમે ધીમે શહેરની જર્જરિત લાઈબ્રેરી સાથેનો તેનો હ્રદયનો ઘરોબો વધતો જતો હતો, હજી સુધી તો એક વાચક તરીકેનો જ તંતુ તેની સાથે જોડાયેલો હતો. લાંબા વૅકેશનોનો ઘણો સમય તે આ ગ્રંથાલયમાં ગાળતો હતો. કૉલેજ ચાલુ હોય ત્યારેય દિવસમાં એક વાર તો તે લાઈબ્રેરીનાં તૂટી ગયેલાં પગથિયાં ચઢી તેની હવડ ગંધથી વીંટળાતો જ. એક ગમગીનીભરી સાંજે તે લાઈબ્રેરીમઆં એક ખૂણામાં બેસીને કશુંક વંચતો હતો ત્યારે અચાનક જ તેને તીવ્રપણે એવી લાગણી થઈ આવી કે તેના ઘરમાં બાપુજીનો જે પોથી-પુસ્તક-ભંડાર હતો અને જેને નદીના પૂરે નષ્ટ કર્યો હતો તેનું કશુંક અનુસંધાન તે આ ગ્રંથાલય સાથે અનુભવતો હતો! એ અનુસંધાને તેના મન પર તે પોતે પણ ન સમજી શકે તે રીતે પ્રભાવ પડ્યો હતો અને તેથી જ તેના પગ અવશપણે આ પુસ્તકાલય ભણી વળતા રહેતા હતા. આ લાગણીનું રૂપ તેના મનમાં સ્પષ્ટ થયું તે સાથે જ ખંડેર-સા એ ગ્રંથાલય પ્રત્યેનું મમત્વ અનેકગણું સબળ બનીને તેની સામે પ્રત્યક્ષ થયું. હાથમાંનું પુસ્તક ટેબલ પર મૂકીને તે ઊભો થયો, તેણે ગ્રંથાલયની હવડ હવાને જોરજોરથી પોતાન શ્વાસમાં ભરી અને પછી ચારે તરફ દ્રષ્ટિ કરી. ઘણાં દુર્લભ પણ વેરવિખેર પડેલાં, ઊધઈ, અને ઉંદરોથી કોરાતાં-કતરાતાં જતાં સેંકડો પુસ્તકો, ફાટી ગયેલાં સામાયિકો, તૂટેલી ખુરશીઓ, વીજળીના ઊડી ગયેલાં બલ્બો, ફર્શ પર કચરો-ધૂળ, બારીઓના ફૂટેલા કાચ, વર્ષોથી ચૂનો ન થવાથી લૂણો ખેરવતી દિવાલો-એક સડી ગયેલું, વાંસ મારતું, મનહૂસ વાતાવરણ! તિલકનાં રૂંવાડાં ઊભાં થઈ ગયાં. તેની આંખોમાં બળતરાં થઈ આવી. તેને ફરીથી તેના બાપુજીનો પોથીઓવાળો ઓરડો, તેની અગાઉની સમૃદ્ધિ અને સાંપ્રત દરિદ્રતા સાંભર્યા. આવદું આ નગર, તેમાં કંઈક ઠીક ઠીક કહી શકાય તેવું આ એક જ પુસ્તકાલય અને તેની આ સ્થિતિ! અને તે પોતાને પુસ્તકપ્રેમી કહેવડાવતો હતો, બી.એ.-એમ.એ.-પી.એચ.ડી. થઈ યુનિવર્સિટીનાં સંશોધન-વિભાગમાં સારા પગારની નોકરી મેળવવાની મહેચ્છા સેવતો હતો! જાણે વૃદ્ધ, આજાર માતા-પિતાને એકલાં, ભાગ્યને ભરોસે છોડી અઢળક ધન કમાવા સારુ પરદેશમાં વસતો કાંધ સમાણો દીકરો!\nતિલક ધીમે ધીમે પુસ્તકાલયમં ટહેલવાં લાગ્યો. કબૂતરોની પાંખોની ફફડાટ, ખિસકોલીઓની હડિયાપાટી, બુઠ્ઠા લાઈબ્રેરિયન જીવણરામ તલાટીની બીડીના ધુમાડાની કડવી ગંધ; બધું શમતું ગયું, અને તેની આંખો સમક્ષ સુઘડ, સોહામણું, હજારો પ્રાચીન-અદ્યતન, સુવ્યવસ્થિત ગોઠવેલાં પુસ્તકોથી ઉભરાતું, વાંચકોનાં વિશાળ વૃન્દોને ઉષ્માથી આવકારતું પુસ્તકાલય ઝળહળી ઊઠ્યું. ફરીથી તેણે ઉજ્જળ વગડા જેવી લઆઈબ્રેરી પર દ્રષ્ટિ કરી. વિરોધાભાસ તેના હ્રદયમાં શલ્યની જેમ ખૂંચી આવ્યો.\nલાઈબ્રેરિયન જીવણરામની તેને દયા આવી. રેલવેના બુકિંગકલાર્કની નોકરીમાંથી નુવૃત્ત થઈ માત્ર ગુજરાન ચલાવવા માટે ટૂંકા પગારે તેઓ પુસ્તકાલયમાં જોડાયા હતાં. રવજી અને મફત એ બે પટાવાળાઓ માથાભારે થઈ ગયા હતા. કેટલાં યે મૂલ્યવાન પુસ્તકો તેઓએ ચોરી કરીને અથવા પસ્તીમાં પાણીને મુલે વેચી કાધાં હતાં. કહેવાતું કે લાઈબ્રેરીના પાછલા ઉજ્જડ ભાગમાં તેઓ ગેરકાયદે દારૂનો અડ્ડો ચલાવતાં. જીવણરામે પુસ્તકોની સૃષ્ટિ સાથે દૂરનો યે સંબંધ ન હતો. તેઓ અણઘણ કારકૂનથી વિશેષ કાંઈ ન હતા. પ્રામાણિક ખરાં, પણ પટાવાળાઓ તેમને ઘોળીને પી ગયા હતા. પુસ્તકાલય ટ્રસ્ટ હેઠળ ચાલતું હતું અને ટ્રસ્ટીમંડળના અધ્યક્ષ હતા ગોરધન શેઠ. વેપાર-ધંધા અને બીજી અનેકા સામાજિક પ્રવૃતિઓમાં રોકાયેલા રહેવાને કારણે તેઓ પુસ્તકાલય માટે કશો સમય આપી શકતા ન હતા. વર્ષમાં એકવાર સામાન્ય સભા મળતી જ એટલું જ. સરકારી ગ્રાન્ટ માટેની થોડીક લખાપટ્ટીનું કામ જીવણરામ કરતાઅ. નવાં પુસ્તકોની ખરીદી ભગ્યે જ થતી હતી અને થતી ત્યારે પુસ્તકોની પસંદગી રવજી અને મફત કરતા! ગ્રંથ વિક્રેતાઓ તેઓને ખાનગીમાં લાંચ આપી રાજી કરતાં. જે પુસ્તકો હતા તેની સાચવણી, બાંધણી, ફર્નિચર વગેરે માટે નાણાકિય પ્રબંધ, વ્યવસ્થા કે ઉત્સાહ, કશું ન હતું.\nવિચારોના વમળમાં ડૂબેલો તિલક એકાએક અટકી ગયો. તેના મનમાં કશાક નિશ્ચયનું અબરખિયું પડ બંધાતું હતું. આવતી કાલે જ ગોરધન શેઠને મળવું. તેઓ તેને નિગમશંકર અને ભાગીરથીબાના દીકરા તરીકે ઓળખતા તો હતા જ, બે’ક વાર મંદિરમાં અલપઝલપ પ્રત્યક્ષ મળવાનું પણ થયું હતું. ગોરધન શેઠ વિશેની છાપ તિલકના મનમઆં ઊજળી હતી; છેક ખંધા, કઠોર શ્રીમંત માત્ર ન હતા.\nબીજે દિવસે તે સવારે હવેલી એ ગયો. પહેલી ઈક્ષા જ મળી, તેને જોઈને આશ્ચર્ય પામી તેણે પૂછ્યું:\nતિલકભાઈ, તમે? આજે અહીંયા?\nન આવી શકું? તિલકે વળતો પ્રશ્ન કર્યો.\nમોસ્ટ વેલ્કમ! ઈક્ષા બોલી અને તેના હોઠો પર બીજલેખા જેવું સ્મિત ઝળહળી ઊઠ્યું. તિલકે તેના તરફ ધારીને જોયું. કૉલેજમાં તેને તે અવારનવાર જોતો હતો. કોઈક પ્રસંગે તેની સાથે નજીવી વાત કરવાનું યે બન્યું હતું. તે તેનાથી એક વર્ષ આગળ હતી. હવે એમ.એ. ના બીજા વર્ષમાં આવશે. મુખ્ય વિષય, તિલકની જેમ જ, ગુજરાતી હતો. બી.એડ. ની ડિગ્રી પરિક્ષામાં એ વિષયમાં તેણે સહુથી વધુ માર્કસ મેળવ્યા હતા. કૉટનની સાદી સફેદ સાડી, માથા પર કોરા છુટ્તા વાળ; કદાચ સદ્યસ્નાતા હશે; વાળમાં મોગરાનું એક ફૂલ; તિલકને એકસાથે તેજ સુગંધ અને એ બેના સહઅસ્તિત્વમાંથી સર્જાતી ગરિમાનિ અનુભવ થયો.\nઈક્ષાએ ઉમેર્યું: તમે અમારે ત્યાં આવો તે તો અમારૂં સદભાગ્ય કહેવાય. ઈક્ષાના શબ્દોમાં, તેના સકળ વ્યવહારમાં સરળ, સહજ, ૠજુ પ્રસન્નતા છલકાઈ ઊઠી.\nએવું કાંઈ નથી ઈક્ષાબહેન! હું કોઈ દુર્લભ વ્યક્તિ નથી.\nતમે જાણો છો? બાપુજી તમારે માટે ઊંચો અભિપ્રાય ધરાવે છે.\nખોતી વાત. તેઓ તો કદાચ મને ઓળખતા તે નહિ હોય. મને યાદ નથી કે આ પહેલાં હું ક્યારેય તેમને નિરાંતે મળ્યો હોઉં. એક-બે વાર અલપઝલપ ભેટો થયો છે એટલું જ. તેમના જેવા વ્યસ્ત માણસને અમસ્તા મળીને તેનો સમય વેડફવાનું મને ગમે પણ નહિ. જોકે અત્યારે હું તેમને મળવા આવ્યો છું. જો તેઓ મને દશેક મિનિટ આપી શકે તો...\nબાપુજી બહુ સરળ માણસ છે તિલકભાઈ! તમે બેસો, હું તપાસ કરીશ. કદાચ નાહીને દેવસેવામાં બેઠા હશે. તમને મળશે જ. હું ફરજ પાડીશ.\nજોજો, એવું કરતાં બહેન! એવું હશે તો હું ફરીથી આવીશ. તિલક કહેતો રહ્યો અને ઈક્ષા શુભ્ર ચાંદનીની જેમ સરી ગઈ. તિલકે આસપાઅસ નજર ઘૂમાવી. હવેલીમાં શ્રીમંતાઈની સાથે શાલીનતા પણ સ્પષ્ટપણે તરવરતી હતી, ઝળહળતાં ઝુમ્મરો, દીવાલો પર પૂર્વજોનાં મોટાં તૈલચિત્રો, સુંવાળો ગાલીચો, અદ્યતન રાચરચીલું, અમાંનું કશું નહિ; પણ વિશાળ ખંડની એક આખી પાંખ રોકીને ગોઠ્વાયેલાં પુસ્તકોની ખીચોખીચ ભરેલાં કબાટોએ તિલકનું સકળ ધ્યાન આકર્ષ્યું અને તે કબાટ પાસે જઈ તેનૅ પારદર્શક કાચ સાથે આંખોને લગભગ લગોલગ લગાડી પુસ્તકોનાં નામ વાંચવા લાગ્યો. તેને ખ્યાલ પણ ન રહ્યો કે ઈક્ષા તેની પાછળ આવીને ઊભી રહી ગઈ હતી. પછી તેણે સહેજ સંચાર અનુભવ્યો. કદાચ ઈક્ષાના શ્વાસોચ્છવાસનો. તેણે પાછળ ફરીને જોયું. ઈક્ષા. સહેજ ક્ષુબ્ધ બનીને તેણે કહ્યું: પુસ્તકો જોતો હતો.\nહું જાણું છું, તમને પુસ્તકોમાં ખૂબ રસ છે.\nતમારા ઘરની લાઈબ્રેરી ઘણી સમૃદ્ધ લાગે છે.\nથોડાંક પુસ્તકો બાપુજીએ વસાવ્યાં હતાં, બાકીનાં મારા આગ્રહથી આવ્યાં છે.\nતમારો પુસ્તક પ્રેમ મારા કરતાં યે વધારે લાગે છે ઈક્ષાબહેન!\nએવું ન કહો તિલકભાઈ! મારે તો સગવડ છે એટલે પુસ્તકો આવતાં રહે છે ને વંચાય છે. તમે પુસ્તકો મેળવવા માટે જે શ્રમ કરો છો તે હું જાણું છું.\nતમે- તમે? જાણો છો?\nહા, ભાઈ, કૉલેજમાંની તમારી પ્રવૃતિઓથી હું અજાણ નથી. અને શહેરની લાઈબ્રેરીમાં પણ તમે સવાર-સાંજ...\nહું એટલા માટે જ તમારા બાપુજીને મળવા અવ્યો છું. તિલકે ઘટસ્ફોટ કર્યો, ઉમેર્યું: ઈક્ષાબહેન, આપણા બંનેનો પુસ્તકપ્રેમ સક્રિય બને તો એ જર્જરિત ગ્રંઠાલયનો આપણે જરૂર જીણોદ્વાર કરી શકીએ. તમારા બાપુજીની તેમાં હૂંફ મળવી જોઈએ.\nમળશે જ. આ તો પુણ્યકાર્ય છે. લ્યો, એ જ આવ્યા! કહી- ઈક્ષાએ ખંડના બારનાં તરફ સંકેત કર્યો. એક ઊંચો, ગૌર, પ્રૌઢ પુરુષ ખંડમાં પ્રવેશ્યો. ગોરધન શેઠે માત્ર ધોતિયું અને મલમલનું પહેરણ પહેર્યા હતાં. શ્રીમંતાઈનું કશું બાહ્યચિહ્ન તેમના શરીર પર ન દેખાયું. આગંળીએ વીંટી પણ નહિ, વય પચાસેકથી વધુ નહિ હોય.માથે આછા વાળ. ચમકદાર આંખો પર સોનેરી ફ્રેઈમનાં નાજુક ચશ્માં, હોઠો પર પારદર્શક સ્મિત. તિલક તરફ હાથ લંબાવીને તેમણે કહ્યું: કેમ છે ભાઈ તિલક, પંડિતજીની તબિયત સારી છે?\nતિલકે પ્રણામ કરી કહ્યું: હા, ગોરધનકાકા! તેઓ ક્યારેક આપને યાદ કરે છે.\nએ મારા જેવાનું ખુશનસીબ, બીજું શું? તેમના જેવા માણસને હું યાદ આવું... શેઠે કહ્યું, પછી ઉમેર્યું: તિલક, તું કદાચ જાણતો હોય – નાનપણમાં હું અને પંડિતજી સંસ્કૃત ભણવા સાથે પાઠશાળામાં જતાં હતાં. પછી તેમની આંખો ગઈ ને તે કાશી સુધી લઈ ગઈ. તેઓ મોટા વિદ્વાન બન્યા. હું દુનિયાદારીમાં અટવાયો. નિગશંકર જેવાથી તો આપણે કંઈકેય ઊજળા છીએ.\nશેઠના શબ્દો તિલક અહોભાવથી સાંભળી રહ્યો.\nતું કદાચ નહિ માને પણ તિલક, ક્યારેક થઈ આવે છેઃ આ બધી જંજાળ છોડી પંડિતજીની પાસે બેસી કાં તો હું ફરીથી સંસ્કૃત શીખવા માડું કે પછી તેમની પાસે જ્ઞાનવાર્તા સાંભળું.\nકાકા, દુનિયાદારીના અનેક વ્યવહારોની વચ્ચેય આપના મનમાં આ ભાવના ટકી છે એ જ મોટી વાત છે. તિલકે કહ્યું અને તેણે ઈક્ષા તરફ જોયું. ઈક્ષાની પુસ્તકપ્રીતી અને અભ્યાસની લગનીનું મૂળ હવે તે કંઈક જોઈ શકતો હતો. અને તેનું આભિજાત્ય.\nકહે ભાઈ, કેમ આવવાનું થયું? હું જાણું છું – ઈક્ષા ઘણી વાર તારી વાત કરે છે – તેં તારા બાપુજીનો વારસો-\nએ તો મારી પહોંચ બહારની વાત છે કાકા, પણ રસકેળવવા મથું છું. તિલકે તરત કહ્યું:આજે તો આપને એક વિનંતી કરવા આવ્યો છું.\nમને ખાતરી છે કે તારા પોતાને વિશે નહિ જ હોય. નિગમશંકરે પણ ક્યારેય પોતાની કશી વાત કરી નથી.\nના, કાકા, એક રીતે કહું તો આ મારી જ વાત છે- આપણાં બધાંની. મારા મનમાં લાઈબ્રેરીનો મુદ્દો છે. એ બહુ જ માઠી દશામાં છે. વેરવિખેર થઈ રહી છે. આમ જ ચાલશે તો થોડાંક વરસો પછી ત્યાં માત્ર ખંડેર જેવું મકાન હશે. પુસ્તકો નહીં હોય,પુસ્તકાલયનો આત્મા જ મરી પરવાર્યો હશે. તિલક ભાવાવેશથી બોલ્યો, આપ તેના ટ્રસ્ટીમંડળના વડા છો. આપ આ લાઈબ્રેરીમાં થોડાક પણ રસ લ્યો- તેને મરતી અટકાવો –મારી ગરજે, ઈક્ષા બહેન જેવાં વ્યાસંગીની ગરજે.\nખંડમાં અણચિંતવી નિઃસ્તબ્ધતા પથારાઈ ગઈ. ગોરધન શેઠ નીચું જોઈ રહ્યા હતાં. ખાસ્સી વારે તેમણે માથું ધીમે ધીમે ઊંચું કર્યું. પછી તેમનો ક્ષમાયાચક હોય તેવો સ્વર સંભળાયોઃ\nતિલક, ઈક્ષા, આ માટે મુખ્ય ગુનેગાર હું છું. મેં વેપાર ધંધાની લ્હાયમાં પુસ્તકોની આ પરબની ખેવના જ ન રાખી. આ મારું પાતક છે. સારું થયું, તેં મારું ધ્યાન ખેંચ્યું - મને ઢંઢોળ્યો. પછી ઊંડા શ્વાસ લઈ થોડીવારે ઉમેર્યુંઃ પાંચ વરસમાં એ લાઈબ્રેરીને હું - આપણે એક તીર્થધામ બનાવીશું. મારો આ કૉલ છે, બસ?\nતિલકથી હાથ જોડાઈ ગયા.\nશેઠના શબ્દો ફરીથી વહી આવ્યાઃ\nપણ આ કામ મારું એકલાનું નથી. એ કામ મુખ્યત્વે તારું છે તિલક! અને તારું પણ ઈક્ષા!\nતમે બંને મને વચન આપો-ભણી લીધા પછી પણ તમે રોજ થોડો થોડો સમય લાઈબ્રેરીને આપશો. કહૂ ગોરધન શેઠે હાથ લંબાવ્યો. તિલક તેમની ઊજળી હથેળીને જોઈ રહ્યો.\nઆપનો કયા શબ્દોમાં આભાર માનું? તિલકે કહ્યું.\nતમે બાપુજીને ઢંઢોળ્યા તિલકભાઈ, આભાર તમારો માનવો જોઈએ. ઈક્ષા બોલી.\nમને શરમિંદો ન બનાવો. તિલકે કહ્યું, હું આપની રજા લઉં? તે ઊઠવા ગયો. તેનો હાથ પકડીને તેને બેસાડતાં ગોરધન શેઠ બોલ્યાંઃ\nતું બી.એ. ના છેલ્લા વરસમાં છે ને ભાઈ?\nપરિક્ષા પછી તાઅરે લાઈબ્રેરીમાં જોડાવાનું છે.\nપણ ત્યાં તો જીવણકાકા છે ને?\nભલે રહ્યા. તેમનો મુખ્ય મદદનીશ તું હશે. શેઠે જાણેકે આદેશાત્મક સ્વરે કહ્યું. ઈક્ષા વચ્ચે જ બોલી પડીઃ બાપુજી, તમે તિલકભાઈને આ રીતે અત્યારથી બાંધી ન લ્યો. તેમની સામે હજી તો તેમનું આખું ભવિષ્ય પડ્યું છે. બી.એ. થઈ ને શું તેઓ સંતોષ માનવાના છે? એમ.એ. નહિ કરે? પી.એચ.ડી. નહિ થાય? ઈક્ષાના ચહેરા પર આવેશની રતાશ તરી આવી. તિલકે તેના તરફ સહેજ જોઈ લીધું.\nતે ભલે ને થાય! હું ક્યાં ના પાડું છું? શેઠે ઉત્તર વાળ્યોઃ હું તો લાઈબ્રેરી માટેની તેની સેવા માગું છું.\nતિલક કંઈક બોલવા ગયો પણ તેને અટકાવીને ઈક્ષાએ કહ્યુંઃ ના બાપુજી, તિલકભાઈ લાઈબ્રેરીને સેવા જરૂર આપે પણ તેમની કારકિર્દી-\nએટલે તું કહેવા શું માગે છે? ગોરધન શેઠે હસીને પૂછ્યું, પછી તિલક તરફ ફરીને કહ્યુંઃ જોયું તિલક, તારી કારકિર્દીની ચિંતા તારા કરતાં ઈક્ષાને વધારે છે!\nતિલક નીચું જોઈ ગયો. ઈક્ષાએ કહ્યુંઃ\nતેમના જેવા તેજસ્વી માણસ તો અધ્યાપક થાયા, સંશોધક બને-કાંઈ તમારી ભૂખડીબારસ જેવી લાઈબ્રેરીમાં ન પડી રહે! ઈક્ષાએ ફરીથી જુસ્સાભેર કહ્યું.\nહવે ગોરધન શેઠ ચૂપ થઈ ગયા. તેમેણે માત્ર એક વાર તિલક તરફ જોઈ લીધું. તિલક જાણે ક્યાંક ખોવાઈ ગયો હતો. ક્યાંય સુધી તેની દ્રષ્ટિજમીન સરસી ખોડાઈ રહી. પછી તેણે ધીમે ધીમે ઊંચું જોયું. એક નજર ગોરધન શેઠ પર નાખી, પછી ઈક્ષા તરફ. તેને લાગ્યું કે ઈક્ષાના ચહેરા પરની, આખા અસ્તિત્વ પરની આભા વધી ગઈ હતી. આ યુવતી, જેની સાથેનો તેનો પરિચય નવોસવો હતો, એટલો ગાઢ પણ ન હતો, તે તેને વિશે આટલી બધી ઉત્કટ ખેવના- તિલકને લાગ્યું: તેના અંતસ્તલમાં કશુંક સ્વચ્છ, બિલોરી ઝરણું ફૂટી રહ્યું હતું. જે કદાચ તેની નિર્બળ આંખોને પખાળી જશે. તેણે માંડ સ્વસ્થતા જાળવી. પછી ગળું સહેજ ખંખેરીને કહ્યુંઃ\nગોરધનકાકા, ઈક્ષાબહેન, આપે મારા પ્રત્યે જે મમત્વ દાખવ્યું છે તેને હું કયાઅ શબ્દોમાં...? વાક્ય તેનાથી અધૂરું છૂટી ગયું. વળી થોડીક મથામણ પછી તેણે ઉમેર્યુંઃ\nકેટલીક બાબતોમાં હું બહુ નસીબદાર નથી. જેમ કે જન્મથી જ મને ખૂબ નબળી આંખો મળી છે. મારી આવતી કાલ અંધારી ઘોર પણ હોઈ શકે. બાળપણથી જ મને ન ભણવાની ચેતવણી મળી હતી, છતાં પડતો-આખડતો, અથડાતો-કુટાતો હું અહીં સુધી પહોંચ્યો છું. અહીં જ અટકવાની મારી તૈયારી નથી. ઈક્ષાબહેને સાચું કહ્યું- હું શા માટે એમ.એ. અને પી.એચ.ડી. નહિ થાઉં? મુશ્કેલીઓ ઓછી નથી, વધશે, પણ હું હારી ખાવાનો નથી. ઝૂઝીશ. ટકીશ- આપના આશીર્વાદથી...\nસહેજ થંભીને તિલકે કહ્યુંઃ\nપણ આજે હું આપને બંનેને વચન આપુ છું- હું ડૉક્ટરેટ મેળવીશ તો યે કામ તો શહેરની આ લાઈબ્રેરીમાં જ કરીશ; બીજી કોઈ નોકરી નહિ સ્વીકારું.\nઅરે, તિલકભાઈ, તમે - તમે આ શું? -ઈક્ષા ઉદગારી ઊઠી.\nભાઈતિલક, તારે આવો આકરિ નિર્ણય કરવાની જરૂર નથી. લાઈબ્રેરીનું કામ તો થયા કરશે. તું શા માટે તારી કારકિર્દીને હોડમાં મૂકે...શેઠે વિનવણીના સ્વરે કહ્યું.\nતિલકભાઈ તમે વધારે પડતા લાગણીશીલ બની ગયા છો. પાછી ખેંચી લો તમારી આખી યે વાત... પ્લીઝ... ઈક્ષાના સ્વરમાં ભીનાશ તરી આવી.\nકાકા, ઈક્ષાબહેન, કદાચ તમે નહિ જાણતાં હો... નદીમાં જે છેલ્લું પૂર આવ્યું તેમાં મારા બાપુજીનો દર્લભ ગ્રંથભંડાર નાશ પામ્યો... એમનું તો સર્વસ્વ લૂંટાઈ ગયું... હવે જે એમના કંઠ અને હ્રદયમાં છે તેટલું જ... હું તો હજી તેમની પાસે એકડો ઘૂંટું છું. બાપુજીનો હવે ઝાઝો ભરોસો નહિ. અદંરથી તેઓ ભાંગી પડ્યા છે - જો કે બહારની સ્વસ્થતા ટકાવી રાખી છે; પણ તેમની અંદર એક યુદ્ધ ચાલી રહ્યું છે- મરણતોલ ઘાને જીરવી જવા માટેનું. હું તે જોઈ શકું છું.\nભાગીરથીબહેને તે વિશે મને થોડીક વાત કરી હતી ખરી. ગોરધન શેઠે કહ્યું.\nઆપણી સાવ અડોઅડ વ્યક્તિગત મહાભારત જેવી એક ઘટના બની ગઈ અને આપણે સાવ અંધારામાં જ...ઈક્ષા સ્વગતવત બોલી.\nજે થયું તે હવે મિથ્યા થવાનું નથી. જે અમૂલ્ય પુસ્તકો અને પોથીઓ પાણીમાં ગયાં તે ગયાં... તુકારામે જાતે પોતાના અભંગો નદીમાં પધરાવી દીધા હતા... તિલક બોલ્યે ગયો, હું બહુ જ નિર્બળ માણસ છું, પણ જ્યારથી મેં સગી આંખે પુસ્તકોનો પ્રલય જોયો- બાપુજી તો તે જોઈ ન શકવા જેટલા એક રીતે ભાગ્યશાળી- ત્યારથી હું ચૂંથાતો રહ્યો છું, વલોવાઈ ગયો છું...\nદીકરા તિલક... ! ગોરધન શેઠના શબ્દોમાં વાત્સલ્યનું અમી વરસ્યું.\nત્યારથી અભાનપણે આ ખંડેર જેવી લાઈબ્રેરી સાથે મારે મમત્વ બંધાતું ગયું છે... તેના સંપર્કમાં હું વર્ષોથી છું પણ તેની સાથેનો લગાવ તાજો જ છે... કદાચ હું તેમાં મારા બાપુજીના ગ્રંથભંડારની છબી જોઈ રહ્યો છું... બાપુજીનાં પુસ્તકોનો તો નદીનાં પૂરે નાશ કર્યો... તેને રોકવાનું અમારું કે કોઈનું ગજું નહોતું... પણ લાઈબ્રેરીનાં આ પુસ્તકો-આપણી બેદરકારી અને ઉપેક્ષાનું પૂર તેને પણ ઘસડી જાય તે પહેલાં આઅપણે- મારે કશુંક કરવું... તિલકને ગળે ડૂમો ભરાઈ આવ્યુ. તેમાંથી મુક્ત થઈને તેણે કહ્યુંઃ\nજિંદગીમાં હું આ લાઈબ્રેરી માટે થોડુંક પણ કરી શકું તો મારી - મારા કુળની પેલી પારાવાર હાનિના વસમાં ઘાને કદાચ હું સહેજ સહ્ય બનાવી શકીશ...\nધીમે ધીમે તિલકના શબ્દો સમેટાતા ગયા. ખંડમાં ભાવાનુબંધનનું એક અદ્રષ્ટ મેઘધનુષ્ય રચાઈ ગયું. ઈક્ષા ઊભી થઈ ને તિલક પાસે આવી અને હેતથી તેને ખભે હાથ મૂકી તેણે એક જ શબ્દ ઉચ્ચાર્યોઃ\nતેના એ ઉદગારમાં તેના હ્રદયભાવનું સકળ ઐશ્વર્ય ઊતરી આવ્યું.\nગોરધન શેઠે ઊભા થતાં કહ્યુંઃ તારી વાત અદભુત છે તિલક, છતાં તું ફરીથી નિરાંતે વિચાર કરજે. ઉતાવળે નિર્ણય કરવાની જરૂર નથી. પછી ઈક્ષાને તેમણે સૂચવ્યું; તિલક માટે દૂધની વ્યવસ્થા... તેઓ ધીમે ધીમે તિલકની પાસે આવ્યા અને તેને ખભે હાથ મૂકીને બોલ્યાઃ તિલક, તું મારા ગુરુભાઈનો દીકરો છે. મને તારે પડખે રહેલો માનજે. તેઓ ખંડમાંથી ચાલ્યા ગયા.\nભાઈ, તમે આ શું કર્યું? ઈક્ષાએ પૂછ્યું અને તે સોફા પર તિલકની પાસે આવીને બેસી ગઈ. તિલકે તેની સામે જોયા વગર ક્ષીણ સ્વરે કહ્યુંઃ\nમારે માટે એ અનિવાર્ય હતું બહેન! આવો કશોક નિર્ણય કર્યા વગર હું જીવી ન શક્યો હોત એમ તો નહિ કહું, પણ એ જીવ્યું સાર્થક ન હોત.\nપણ તમે કેટલું બધું છોડી રહ્યા છો તેનો તમને ખ્યાલ છે?\nઅને ઘણું મેળવી પણ રહ્યો છું- કાકાની છાયા, તમરું હેત...\nએ તો આમ પણ મળ્યાં હોત.\nના બહેન, મોટું વરદાન મેળવવા માટે પહેલાં પાત્રતા કેળવવી પડે છે. પાત્રતા તપ અને ત્યાગ વગર આવતી નથી.\nજ્ઞાન અને વિદ્યા આપણાં સાચાં મા-બાપ.\nહા, આપણો એમની સાથેનો નાળસંબંધ.\nએ નાળસંબંધ જ આપણો પણ સંબંધ.\nસંબંધનું એ ઉત્કૃષ્ટ, પ્રાંજલ રૂપ.\nતિલક અને ઈક્ષાએ એક જ ક્ષણે પરસ્પરની સામે જોયું અને પછી તેઓની નજરો ઢળી ગઈ. એ એક ક્ષણમાં તિલકે પ્રબળપણે અનુભવ્યું - તેની આંખોની બધી નબળાઈ, નિસ્તેજતા નિચોવાઈ ગઈ હતી. ચશ્માંના નંબરો ઊતરી ગયા હતા અને સકળ દ્રસ્યાત્મક્તા તેજ તેજથી લીંપાઈ ગઈ હતી.\nથોડી વારે ઈક્ષાએ કહ્યુંઃ\nતિલકભાઈ, તમારા જેટલો ત્યાગ કરવાની તો મારી હામ નથી.\nએને ત્યાગ ન કહો. એ મારીગરજ છે.\nએક વાત હું કહીશ- હું જ્યાં પણ હોઈશ, જે સ્થાને કે પદે હોઈશ, જેવી હોઈશ, ભાવથી તમારી આંખોમાં, તમારા હ્રદયમાં, તમે જે પુસ્તકો વાંચશો તેના અક્ષરોમાં હું હોઈશ. મને સાદ કરજો; દુનિયાના ગમે તે છેડેથી તમારી પાસે આવવા હું મથીશ. જરૂર પડ્યે હું તમારી આંખો બનીશ. હું તમને પુસ્તકો વાંચી સંભળાવીશ. તમે મને દ્રશ્ય જગતની પારના જગતની કંઈક ઝાંખી કરાવજો, આપણી વચ્ચેના સંબંધનું એ જ સત્ય.\nઈક્ષાબહેન, આવતી રથયાત્રાએ જગન્નાથજીના મંદિરમાં કદાચ એ કૌતુક થશે- કૃષ્ણની આંખો પરના પાટા બહેન સુભદ્રા પોતાને હાથે છોડી નાખશે. તિલકે બારીમાંથી દેખાતા આકાશ ભણી તાકી રહેતાં કહ્યું અને ઈક્ષા ઉજાસના સમુદ્રમાં ઝબકોળાઈ ગઈ.